
A csodahajó 


A Titanic bizonyos értelemben még inkább "elsüllyeszthetetlennek" bizonyult, 
mint amilyennek a White Star Line hajóstársaság hirdette. Hatvannégy év telt 
el a jéghegy és az úszó csoda végzetes találkozása óta, de mit sem csökkent az 
érdeklődés a gigász iránt, amely azon a végzetes éjszakán a tenger fenekére 
süllyedt. 

Különösen áll ez arra a huszonegy esztendőre, amely könyvem első 
megjelenése óta telt el. Önjelölt pályázók terveket hoztak nyilvánosságra a 
hajótest kiemelésére, egy vállalkozó szellemű gyáros pedig a Titanic modelljét 
készül piacra dobni. A Titanic Történelmi Emlékbizottság él és virul, sőt 
minden igényt megpróbál kielégíteni, az autókra ragasztható jelszavaktól a 
ritka kiadványok új kiadásáig, s az utóbbiak valóban igen értékesek is a 
komoly kutatók számára. 1955 óta négy könyv jelent meg a katasztrófáról, és 
az elpusztult óceánjáró számtalan film és televíziós játék sztárja volt. A 
Titanic szinte magától értetődően bukkant fel az "Urak és cselédek" (Upstairs, 
Downstairs) című népszerű televíziós sorozatban, amely olyan érzékeny 
módon adta vissza a századforduló hangulatát. 

A szomorú esemény vonzereje ma is univerzális. A társadalomtörténészek 
számára az óriás hajó mikrokozmoszként tükrözi századunk második 
évtizedét. A hajózás rajongóinak ez a hajótörés felülmúlhatatlan csúcspont. Az 
emberi természet kutatóinak kimeríthetetlen laboratórium. A nosztalgiára 
hajlamosak az eseményben a varázsos tegnapot látják. Az álmodozók azon 
töprengenek, hogyan is történhetett volna másként. 

Minden korosztály a mai napig érdeklődik a tragédia iránt. Az idők során 
érkeztek levelek kilencvenévesnél is idősebb agg olvasóktól, csakúgy, mint tíz 
év alatti gyerekektől. Apróbb javításoktól eltekintve, a szöveg változatlan 
maradt. További huszonegy esztendő meggyőzött arról, hogy minden csakis 
úgy történhetett, ahogy elmondtam. A Californian nevű hajóval kapcsolatos 
védőbeszédeket figyelmesen elolvastam, és felülbíráltam eredeti forrásaimat; 
figyelembe vettem a brit és az amerikai vizsgáló bizottságok elé tárt 
tanúvallomásokat és e testületek megállapításait. A harmadik tiszt 
emlékezései, valamint a korabeli újságcikkek a hajótulajdonost védelmükbe 
vették, én mindamellett meg vagyok győződve róla, hogy a bizonyítékok súlya 
erősen terhelő. Így állunk hát. Az a megjegyzés, amely az eredeti kiadásban 
olvasható, ma is áll: elsietett véleményt mondani erről a hihetetlen éjszakáról 
— valóban nagy könnyelműség. 

WALTER LORD 
1976. január 


Egy prófécia 


1898-ban jelent meg egy Morgan Robertson nevű nagyon szegény író regénye 
arról az atlanti óriásgőzösről, amely olyan hatalmas, hogy akkorát még nem is 
építettek a világon. Robertson előkelő, gazdag, vidám utasokkal népesítette be 
képzelet szülte hajóját, amely aztán egy fagyos áprilisi éjszakán jéghegybe 
ütközik és elpusztul. Ez valamiképpen mindennek a hiábavalóságát példázza, 
s az író "Hiábavalóság" címmel publikálta regényét M. F. Mansfield 
kiadásában. 

Tizennégy évvel később a White Star Line brit hajózási vállalat gőzöst 
épített, amely rendkívüli módon hasonlított a Robertson regényében szereplő 
hajóra. Az új óceánjáró vízkiszorítása 66 000 tonna volt, Robertsoné 70 000 
tonna. A valóságos hajó hossza 882,5 láb, a regénybelié 800 láb. Mindkettő 
3000 ember befogadására alkalmas, de egyiken sem volt több, mint az 
utaslétszám kis töredéke részére elegendő mentőcsónak. Ám úgy tűnt, ez nem 
számít, hiszen mindkét hajót "elsüllyeszthetetlennek" mondották. 

A valóságos hajó 1912. április 10-én futott ki első útjára Southamptonból 
New York felé. Fedélzetén őrizték Omar Khajjam "Rubáját"-jának egy 
felbecsülhetetlen értékű példányát, az utasok életét pedig a biztosító 
együttvéve 250 millió dollárra becsülte. A hajó átkelés közben egy fagyos 
áprilisi éjszakán jéghegybe ütközött és elsüllyedt. Robertson hajójának neve 
Titan, az "igazit" Titanicnak keresztelték. Könyvünk az igazi hajó utolsó 
éjszakáját beszéli el. 


Vissza Belfastba? 


Magasan, a White Star Line Titanic nevű óceánjárója árbockosarában 
Frederick Fleet őrszolgálatos kifelé kémlelt a ragyogó, csillagos éjszakába. 
Csendesség, mindenütt tiszta idő és keserves hideg. A Hold nem sütött, de a 
felhőtlen égbolton tündököltek a csillagok. Olyan volt az Atlanti-óceán, akár a 
csiszolt tükör; később azt mondták a szemtanúk, hogy sohasem látták még 
ilyen simának a vizet. 

Ötödik éjszakája volt ez a Titanic első, felavató útjának New York felé, és 
máris vitán felül állt: a Titanic nemcsak a legnagyobb, hanem a legpompásabb 
hajója is a világnak. Pompázatosak voltak még az utasok kutyái is. John Jacob 
Astor magával vitte Kittyt, kedves airedale terrierjét, a híres könyvkiadó 
dinasztia sarja, Henry Sleeper Harper díjnyertes pincsijét, Szun Jat-szent, a 
philadelphiai bankár, Robert W. Daniel egy Angliában vásárolt remek francia 


bulldoggal utazott. Kutyavásár ügyében járt odaát a washingtoni Clarence 
Moore is, de a híres loudouni hajtóvadászatra beszerzett ötven pár angol kopó 
nem ezen a hajón kelt át Amerikába. 

Nem az őrszem, Frederick Fleet világa volt ez. Fleetet, a Titanicon 
szolgálatot teljesítő hat őrszem egyikét nem érdekelték az utasok problémát. 
Az őrszemeket úgy nevezik: a "hajó szemei", és éppen ezen az éjszakán Fleet 
azt az utasítást kapta, elsősorban arra ügyeljen, nem lát-e jéghegyet. 

Nos jó, eddig nem volt semmi baj. Este tízkor állt szolgálatba, egy-két szót 
váltott társával, Reginald Lee-vel a jég hegy-problémáról. Később még a 
hidegről is elbeszélgettek, de a két matróz többnyire szótlanul bámult ki a 
sötétségbe. 

Most, hogy vége felé járt a szolgálat, még mindig nem történt semmi 
rendellenes. Éjszaka, csillagok, csípős hideg, az árbocmerevítő kötelek között 
fütyült a szél, amint a Titanic 22,5 csomós sebességgel rohant a nyugodt, 
fekete vízen. Vasárnap este 11.40 volt, 1912. április 14-én. 

És most Fleet hirtelen észrevett valamit, közvetlen a hajóorr előtt, a 
sötétségnél is sötétebb tömeget. Először aprónak látta (úgy gondolta, akkora 
lehet, mint két összetolt asztal), de minden pillanatban nagyobb lett és egyre 
közeledett. Fleet ekkor háromszor megkongatta az árbockosár harangját, 
jelezve a veszélyt, bal kezével pedig már fel is ragadta a telefont és a 
parancsnoki hidat hívta. 

— Mit látott? — kérdezte egy higgadt hang a vonal végén. 

— Jéghegyet, közvetlenül előttünk — válaszolt Fleet. 

— Köszönöm — vette tudomásul a hang tárgyilagosan. Ennyi volt az egész 
párbeszéd. 

Ezután harminchét másodpercig szótlanul állt egymás mellett Fleet és Lee, 
figyelve, amint közelebb sodródik a jéghegy. Már szinte nekiütköztek, de a 
hajó még mindig nyílegyenesen rohant. A jéghegy csillogva tornyosult az 
előfedélzet fölé és a két őrszem már felkészült rá, hogy összeütköznek. Ám 
ekkor — szinte csodálatos módon — az orr lassan balra fordult. Az utolsó 
pillanatban tehát az orrtőke szabad vizet ért, és a jéghegy sebesen elsodródott 
jobb felé. Fleet úgy látta, hajszálon múlt, de megúszták. 

Ugyanekkor George Thomas Rowe fedélzetmester a Titanic hátsó 
fedélzetén állt őrségen. Számára is eseménytelen volt ez az éjszaka — semmi, 
csak a tenger, a csillagok és a csípős hideg. De amint a fedélzetén járkált, 
feltünt neki valami, amit társaival úgy szokott nevezni: "pofaszakálla nőtt" a 
lámpáknak — apró jégszilánkok, por finomságú szemcsék lebegtek az éjben, 
megtörve a fedélzeti lámpák fényét, millió színben tündökölve. 

Rowe hirtelen úgy érezte, hogy különös rándulás töri meg a gépek 
egyenletes ritmusát. Olyan volt ez, mintha jó erősen súrolták volna egy dokk 


vagy móló oldalát. Rowe mereven bámult előre... és akkor, mintha kifeszített 
vitorlákkal hajó siklott volna el mellettük jobb felől. Csak most látta a 
fedélzetmester, hogy jéghegy az, amely vagy száz lábnyira tornyosul a 
vízszint fölé. A következő pillanatban már el is tűnt, elnyelte a sötétség a hajó 
mögött. 

A D fedélzet mélyén, az első osztályú ebédlőszalonban a hajószemélyzet 
négy tagja ült körül egy asztalt. Az utolsó turnus már régen elvonult és üres 
volt a hatalmas, fehér tapétás helyiség, csak ez a négy steward tartózkodott ott. 
Most ők vacsoráztak és azzal töltötték a szabad idejüket, amivel a szolgálaton 
kívüli pincérek általában — az utasokról pletykáltak. 

S amint ott beszélgettek, súrlódó neszt hallottak valahonnan a hajó 
mélyéről. Nem volt erős zaj, de ahhoz elég hangos, hogy abbamaradjon a 
beszélgetés és megzörrenjen a másnapi reggelihez kikészített ezüst evőeszköz. 

James Johnson hajópincér tudta, mi az. Fölismerte azt a fajta rázkódást, 
ami megreszketteti a hajót, amikor letörik az egyik hajtócsavar szárnya, és azt 
is tudta, ha valóban a hajócsavar sérült meg, akkor vissza kell fordulniuk 
Belfastba, a Harland és Wolff hajógyárba, ott bőven lesz szabad ideje 
mindnyájuknak. Egyik társa hasonlóképpen vélekedett, sőt vidáman mondta 
15: "Megyünk vissza Belfastba!" 

A hajótathoz közeli konyhában Walter Belford, az éjszakás pékmester 
másnapra készítette a süteményt. (A cukrászkülönlegességek alkotásának 
tiszte a nappali műszak előjoga volt.) A zökkenés Belfordot sokkal jobban 
fölkavarta, mint Johnson hajópincért — talán azért, mert egy tepsi kifli lezuhant 
a tűzhelyről és szanaszét szóródott a padlón. 

Az utasok 15 megérezték kabinjukban a rázkódást, és mindegyikük valami 
átélt dologhoz próbálta kapcsolni az élményt. Marguerite Frölicher, egy fiatal 
svájci lány, aki apját kísérte üzleti útján, felriadt álmából. Félálomban azt 
hitte, a Zürichi-tavon jár valamelyik kis fehér átkelőhajón — csak nem 
koccantak a mólóhoz? Halkan motyogott magában: "Ejnye, de furcsa. .. máris 
kikötünk!" 

Arthur Godfrey Peuchen őrnagy éppen vetkőzni kezdett; ő úgy vélte, 
jókora hullám csapódott a hajó oldalához. Mrs. J. Stuart White az ágya szélén 
ült és éppen a lámpát akarta lekapcsolni, amikor olyan hangot hallott, mintha 
"ezer játékgolyó gurulna a hajó gyomrában". Lady Cosmo Duff Gordon is a 
rázkódásra ébredt, ő olyasfélét érzett, "mintha egy óriás végighúzta volna az 
ujját a hajó oldalán". Mrs. John Jacob Astor arra gondolt, talán a konyhában 
történhetett baj. 

Volt, aki erősebbnek, volt aki gyengébbnek vélte a zökkenést. Mrs. Albert 
Caldwell úgy próbálta leírni ezt az érzést, mintha egy szuka rázná a szájában a 
kölykét. Mrs. Walter B. Stephensonnak az első iszonyú földlökés jutott az 


eszébe, mert átélte a földrengést San Franciscóban —, de aztán megállapította 
magában: ez sokkal kevésbé ijesztő. Mrs. E. D. Appleton tulajdonképpen nem 
érezte a remegést a hajótestben, csak valami nagyon kellemetlen csikorgó 
hangot hallott, mint amikor hosszú csíkot hasítanak le egy vég vászonból. J. 
Bruce Ismay sokkal idegesebb lett. Ügyvezető igazgatója lévén a White Star 
Line hajózási vállalatnak, ünnepélyes hangulatban indult el a Titanic első 
útjára. Most, hogy felijedt álmából B fedélzeti luxuslakosztályában, biztosra 
vette, hogy a hajó nekiütközött valaminek, de nem sejtette, mi lehetett az. 

Néhány utas viszont már tudta a választ. Mr. és Mrs. George A. Harder, 
egy fiatal nászutaspár odalent az E 50-es kabinban még ébren volt, amikor az 
ütközés tompa hangját meghallották. Belereszketett az egész óriás, aztán 
"dübörgő, súrlódó hang" hallatszott a hajó oldala felől. Harder kiugrott az 
ágyból és a kajütablakhoz rohant. Kinézett, s az üvegen át látta, hogy jégfa] 
sodródik el előtte. 

Ugyanígy járt James N. McGough, a philadelphiai Gimbels áruház 
ügynöke is, csakhogy neki sokkal nyugtalanítóbb élményben volt része: az ő 
ablaka nyitva állt, és amint a jéghegy súrolta a hajót, kabinja teleszóródott 
jégszílánkokkal. 

Csakúgy, mint McGough, a Titanic legtöbb utasa lefeküdt már. Ezen a 
csendes, hideg vasárnap estén leginkább a barátságos fekvőhely vonzotta az 
embereket. De azért akadt néhány megrögzött vén tengerjáró utas, aki még 
fenn volt. Szokás szerint az A fedélzeten gyűltek össze, az első osztályú 
dohányzóteremben. 

És mint rendesen, vegyes társaság verődött össze. Az egyik asztalnál 
Archie Butt ült, Taft elnök segédtisztje. Clarence Moore, a nagy kutyaszakértő 
és vásárló, Harry Widener, a philadelphiai villamosvasút-király fia, valamint 
William Carter, az is a villamosszakmából. Éppen a végére értek a 
vacsorának, melyet Widener apja adott a hajó parancsnoka, Edward J. Smith 
kapitány tiszteletére. A kapitány korán visszavonult, a hölgyektől is búcsút 
vettek már, és a férfiak most élvezettel pöfékelték utolsó szivarjukat, mielőtt 
maguk is nyugovóra térnek. A társalgás ide-oda csapongott, a politikáról 
Clarence Moore Nyugat-Virginiában viselt dolgaira tértek, arra az időre, 
amikor meginterjúvolta a hírhedt öreg hegyirablót, Anse Hatfieldet. 

Egy másik bőrfotelba temetkezve Spencer V. Silverthorne, a St. Louis-i 
Nugent nagyáruház ifjú bevásárlója a "Virginiai" című legfrissebb bestsellert 
olvasta. A közelében Lucien P. Smith (ugyancsak Philadelphiából) három 
franciával igyekezett megértetni magát egy bridzsparti közben. 

A sarokasztalnál a hajó aranyifjai jóval zajosabb bridzspartit játszottak. 
Ezek a gazdag fiatalok jobban kedvelték a mozgalmasabb Café Parisient, a B 
fedélzeten, egy szinttel lejjebb, és korábban ez az este sem volt kivétel. De a 


párizsi café annyira lehűlt, hogy a lányok még éjfél előtt elköszöntek, a 
fiatalemberek pedig betértek a dohányzóba egy lefekvés előtti itókára. A 
társaság legnagyobb része a megszokott whiskyt itta, jéggel és szódával. Hugh 
Woolner, az angol szobrász fia forró whiskyt rendelt vízzel, Hokan 
Björnström Steffanson főhadnagy, a washingtoni állomáshelyére készülő fiatal 
svéd katonai attasé pedig forró limonádét szopogatott. 

Valaki előkerített egy csomag kártyát és miközben jóízűen nevetgélve 
játszottak, hirtelen felfigyeltek a surlódó hangra. Nem rémültek meg, de azért 
mindenki felkapta a tejét... Mr. Silverthorne előrehajolt a fotelban, és valami 
megjegyzést tett. A következő pillanatban a dohányzó pincére és Silverthorne 
talpra ugrott... ki a hátsó ajtón... át a pálmakerten... és máris kint voltak a 
fedélzeten. Még idejében érkeztek, hogy láthassák a hajó jobb oldalán 
elsodródó jéghegyet, amely valamivel magasabbra emelkedett a fedélzetnél. 
Amint elúszott mellettük, láthatták, hogy jégszilánkok pattannak le róla és 
szóródnak a vízbe. 

A többiek csak most tódultak kifelé a dohányzóból. Hugh Woolner, amikor 
kilépett a fedélzetre, férfihangot hallott, ezeket a szavakat: — Jéghegynek 
ütköztünk. . . ott úszik, ni! 

Woolner összehúzott szemmel meredt a sötétségbe. Vagy 150 yardnyira a 
hajótat mögött még látta a jéghegy körvonalait, amely a csillagfényes égbolt 
hátterében feketén meredt a magasba. Aztán beleolvadt az éjszakába. 

Az izgalom hamarosan lecsillapult. A Titanic rendületlenül siklott tovább, 
és olyan kegyetlen hideg volt odakint, hogy senki sem maradt tovább a 
szabadban. A társaság lassan visszaszállingózott. Woolner felvette a lapjait és 
folytatódott a bridzsparti. Aki utolsónak húzta be maga után a dohányzó 
ajtaját, most felfigyelt: mintha megálltak volna a gépek. 

Nem tévedett. A parancsnoki hídon William M. Murdoch első tiszt éppen 
"stop"-ra állította a gépvezénylő karját. Murdoch állt ügyeletes tisztként a 
hídon, az ő dolga volt intézkedni, amikor Fleet telefonon jelentette a veszélyt. 
Azóta csak egyetlen feszült perc, telt el... parancs Hitchens kormányosnak, 
hogy fordítsa a kormánykereket erősen jobb felé... utasítás a gépvezénylőn: 
"teljes erővel hátra!"... a kapcsoló elfordítása a vízkamrák ajtajának lezárására 
— utána harminchét másodperc várakozás, visszafojtott lélegzettel. 

És most már bizonyos volt, hogy késő. Amint azt a súrlódó zörejt 
meghallotta, Smith kapitány felrohant a parancsnoki hídra a kormányosfülke 
melletti kabinjából. 

— Mi volt az, Mr. Murdoch? — kérdezte. 

- Jéghegy, uram. Erősen jobbra kormányoztattam,  visszamenetbe 
állíttattam a gépeket, aztán erősen balra, hogy kikerüljem, de túlságosan közel 
volt, nem tehettem többet. 


— Zárassa le a vízkamrák biztonsági ajtóit! 

— Már lezárattam! 

Csukva is voltak, annak rendje-módja szerint. Odalent, a 6-os számú 
kazánházban  — Fred Barrett fűtő beszélgetett — James  — Hesketh 
másodgépmesterrel, amikor a vészcsengő megszólalt és kigyulladt a vörös 
fény a hajótathoz vezető vízelzáró ajtó fölött. Egy figyelmeztető kiáltás, egy 
fülsiketítő reccsenés, és úgy tünt, mintha a hajó egész jobb fele lehasadt volna. 
Özönlött be a tengervíz a csövek és a széncsúszdák között, s a két ember 
átugrott, mielőtt még az elzáróajtók leereszkedtek volna. 

Barrett épp ilyen vészhelyzetet talált az 5-ös számú kazánházban is, ahová 
most bemenekült. A hasadék, vagy két lábnyira a lezárt ajtó fölött, az 5-ös 
kazánházra is átterjedt, széles sugárban áradt be rajta a tengervíz. George 
Cavell fűtő éppen a közvetlen közelében ásta ki magát egy szénhalom alól, 
amely a zökkenéskor rázuhant a tárolóból. Egy másik kazánfűtő gyászos 
képpel bámult a felborult fazékra, amelyben a levését melegítette. 

A többi kazánház a hajótat közelében száraz volt, de a kép nagyjából 
hasonló... emberek tápászkodtak fel, kiáltoztak, egymást kérdezgették, mi 
történt? El sem tudták képzelni. Eddig valóságos élvezet volt a Titanicon 
szolgálni. Új hajó az első útján, még minden csillog-villog rajta. George 
Kemish kazánfűtő így emlékezett rá: "Jó munka volt... egészen más, mint 
amihez a régi hajókon hozzászoktunk... az ember ott majd megszakadt a 
munkában, és majd megsült a forróságtól." A fűtöknek nem volt más dolguk, 
csak arra kellett ügyelniük, hogy a kazánok meg legyenek rakva. Nem kellett 
piszkavassal, tisztítórúddal bajlódni. Ezen a vasárnap estén is kényelmesen 
üldögéltek az emberek felfordított vödrökön, talicskákon, és beszélgettek, 
pletykálkodtak, várakozva, míg megkezdődik az éjféltől reggel négyig tartó 
műszak. 

És akkor hirtelen az a rázkódás... a recsegő, súrlódó hang... a vészjelzők 
őrjítő csörgése... a záróajtók csapódása. Az emberek el sem tudták képzelni, 
mi történhetett. .. fölröppent a hír, hogy a hajó Új-Fundland partjain zátonyra 
futott. Sokan még akkor is ezt hitték, amikor berohant egy kazánfűtő, és azt 
kiabálta: "Megette a fene, jéghegybe ütköztünk!" 

Vagy tíz mérfölddel távolabb Charles Victor Groves harmadik tiszt a 
Londonból Bostonba tartott. Lassan cammogó, hatezer tonnás teherhajó volt, 
negyvenhét utas befogadására is alkalmas, de éppen egyet sem szállított. Ezen 
a vasárnap estén 10.30-kor megálltak, mert teljesen körülfogta őket a víz 
színén sodródó úszójég. 

Groves 11.10 tájban észlelte egy nagy sebességgel jobb felől, keleti 
irányból haladó másik hajó lámpasorát. A hajó gyorsan elhagyta az álló 


Californiant; a hosszú fedélzeti lámpasor után ítélve óriás utasszállító lehetett. 
11.30-kor Groves kopogott a navigációs fülke üvegajtaján, és jelentést tett 
Stanley Lord kapitánynak az ismeretlen hajóról. Lord azt ajánlotta, vegyék fel 
a kapcsolatot morzelámpajelzéssel a másik hajóval, Groves pedig megtette az 
előkészületeket. 

11.40 körül aztán észrevette, hogy a nagy hajó hirtelen megáll és 
lámpáinak legnagyobb része kialszik. Ez nemigen lepte meg Grovest. Szolgált 
a távol-keleti kereskedelmi hajózásban, ahol éjfélkor rendszerint eloltották a 
fedélzeti világítást, ezzel is siettetve az utasokat, hogy térjenek nyugovóra, 
falán még mindig égnek a lámpák, csak most, mivel a hajó élesen elfordult, 
nem oldalról látja az óceánjárót. 


"Valami jéghegyről beszélnek, asszonyom" 


Mintha mi sem történt volna, Fleet őrszem folytatta szolgálatát, Mrs. Astor 
visszafeküdt az ágyba, Steffanson főhadnagy pedig leült forró limonádéja 
mellé. 

A másodosztályú dohányzó pincére, James Witter néhány utas kérésére 
elindult, hogy kinyomozza, mi volt az a recsegés. Két asztalnál kártyáztak, de 
a játékosok fel se néztek a lapjaikból. A White Star Line egyébként nem 
engedélyezte, hogy az utasok vasárnap kártyázzanak, ezen az estén tehát 
szerették volna kihasználni a főpincér nem várt engedékenységét. 

Aznap este a másodosztályú társalgóban senki sem kért könyvet a 
könyvtárostól, így aztán az csendesen rendezgette előző napi kölcsönkártyáit 
az asztalnál. 

A luxuskabinokhoz vezető hosszú fehér folyosókon nem hallatszott más, 
csak a fülkékből kiszűrődő beszélgetés, távolról néha valamelyik fedélzeti 
tálalóhelyiség ajtajának csapódása, egyszer-egyszer magas sarkú cipő nem 
sietős kopogása. Csupa megszokott zörej éjszaka egy óceánjárón. 

Minden teljesen normálisnak látszott — de azért mégsem egészen. A 
tizenhét éves Jack Thayer most ért vissza B fedélzeti kabinjába, miután jó 
éjszakát kívánt szüleinek, Mr. és Mrs. John B. Thayernek, Philadelphiából. 
Egymásból nyíló luxuskabinokban utaztak Thayerék, amint az Thayer úr 
volt. Az ifjú Jack éppen begombolta pizsamakabátját, amikor észrevette, hogy 
a félig nyitott kajütablakon beáramló levegő állandó zümmögése hirtelen 
abbamaradt. 

Az alatta levő fedélzeten Mr. és Mrs. Henry B. Harris kártyázott; dupla 
canfieldet játszottak. Mr. Harris, broadwayi színházi producer, holtfáradt volt, 


felesége pedig a napokban törte el a karját. Alig szóltak egymáshoz; az 
asszony a szekrénybe akasztott ruháit nézegette, ahogy a hajó ringása szerint 
ütemesen himbálóznak az akasztón. Most feltünt neki, hogy a himbálózás 
hirtelen megszűnt. 

Még egy emelettel alább, Lawrence Beesley, a Dulwich College ifjú 
fizikatanára másodosztályú fülkéjében olvasott az ágyban és élvezte 
matracának táncos ringását. Egyszerre megszűnt a ringás. A faépítmény 
nyikorgása, a gépek távoli, ritmikus dobogása, az A fedélzeti előcsarnok 
üvegkupolájának szüntelen zörgése — egyszóval a hajó ismert hangjai és 
zörejei mind megszűntek: a Titanic hirtelen leállt. Az utasokat minden 
zökkenésnél jobban nyugtalanította ez a váratlan csend. 

A stewardok hívócsengői berregni kezdtek, de ők mit 15 mondhattak volna? 

— Miért álltunk meg? — szólított meg a folyosón Lawrence Beesley egy 
mellette elhaladó pincért. — Nem tudom, uram — felelte az —, de úgy 
gondolom, semmi különös. 

Az acélmágnás család sarja, Mrs. Arthur Ryerson valamivel többet tudott 
meg. 

— Valami jéghegyről beszélnek, asszonyom — közölte vele Bishop 
hajópincér. — Leálltunk, hogy neki ne ütközzünk. — Amíg Victorine, francia 
szobalánya ott álldogált a háttérben, Mrs. Ryerson azt fontolgatta, mit tegyen. 
Férje most alszik először jól, amióta útnak indultak; nem akarta fölkelteni. 
Odalépett a tengerre nyíló nagy, szögletes ablakhoz. Nem látott egyebet, csak 
nyugodt tengert, csodaszép, csillagos, csendes éjszakát. Úgy döntött, hogy 
nem kelti fel a férjét. 

Mások viszont nem voltak hajlandók egyszerűen napirendre térni a dolog 
fölött. Azzal az ideges kíváncsisággal, amely hosszabb hajóúton mindenkit 
hatalmába kerít, a Titanic utasai közül is többen elindultak kideríteni, mi is 
történt tulajdonképpen, 

C 51-es számú lakosztályában Archibald Gracie ezredes (műkedvelő 
hadtörténész, szenvedélyét a West Point-i katonai akadémián betöltött állása, 
valamint függetlenségét biztosító jövedelme tette lehetővé), megfontoltan 
meleg alsóneműt, hosszú harisnyát, cipőt, nadrágot, Norfolk-viharkabátot 
öltött magára, majd egyenesen megindult a csónakfedélzetre. Az ifjú Jack 
Thayer egyszerűen felöltőt vetett a vállára, a pizsamája fölé, azután beszólt a 
szüleinek, hogy fölmegy, "megnézni a mókát". 

Odafönt mókát ugyan nemigen láthatott, de veszedelemre uraló jelt sem. A 
felfedező útra érkezettek céltalanul lődörögtek a fedélzeten, vagy a korlátnál 
állva meredtek az éjszakába, valami jelét keresték, mi a baj. A Titanic aléltan 
himbálózott a vízen, négy óriás kéménye közül három vadul dohogva okádta a 
füstöt; belereszketett a csendes, csillagos éj. Egyébként minden normálisnak 


tűnt. A csónakfedélzeten, a hajó tatja táján idősebb házaspár sétált karonfogva, 
észre sem véve a bodor füstfelhőt, sem a kis csoportokban ődöngő utasokat. 

Keserves hideg volt, látni pedig olyan keveset lehetett, hogy legtöbben 
bementek megint. Betértek az A fedélzet pompás előcsarnokába, és láthatták, 
hogy igen sokan felkeltek ugyan, de inkább odabent maradtak a melegben. 

Eléggé különös képet nyújtottak így együtt. Öltözékük szerfölött vegyes: 
fürdőköpeny, estélyi ruha, bunda, magas nyakú pulóver, teljes 
összevisszaságban. A helyszín is hasonlóképpen vegyes. Odafönt az óriási 
üvegkupola, a tekintélyes tölgyfaburkolat a falakon, a pompás kovácsoltvas 
szalagékítményes balusztrádok, és minderre egy valószínűtlen falióra tekint 
alá, amelyet két bronz nimfa ékesít jelképesen: a Tisztességet és a Dicsőséget 
ábrázolva, amint megkoronázzák az Időt. 

— Néhány óra, és megyünk is szépen tovább — magyarázta egy pincér 
George Harder első osztályú utasnak. 

— Úgy látszik, elvesztettünk egy propellert, de így legalább több időnk lesz 
a bridzshez — szólt oda Howard Case, a Vacuum O1l londoni igazgatója Fred 
Seward New York-i ügyvédnek. Lehetséges, hogy Mr. Case Johnson pincér 
felvilágosítására alapította elméletét, arra a stewardéra, aki még mindig a 
belfasti  vakációban reménykedett. De a legtöbb utas ekkorra már 
megbízhatóbb információkat szerzett. 

— Képzeld csak — mondta izgatottan Harvey Collyer a feleségének, amint 
visszatért kabinjukba, miután körüljárta a fedélzetet —, képzeld, jéghegybe 
ütköztünk. Mégpedig nagyba — de semmi veszély. Az egyik tiszt mondta 
nekem. — A Collyer házaspár másodosztályon utazott Angliából a 
közelmúltban vásárolt gyümölcsös farmjukra, az Idaho állambeli Fayette 
Valley-be. Nem volt tapasztalatuk az Atlanti-óceánon, különben talán 
nyugtalanította volna az értesülés Mrs. Collyert, de hát olyan bőséges volt 
aznap a vacsora, hogy mindössze azt kérdezte a férjétől, a többiek meg 
vannak-e ijedve, s amikor a férje nemmel válaszolt, nyugodtan visszafeküdt az 
ágyába. 

Hasonlóképpen higgadtnak tűnt a multimilliomos John Astor is. Felfedező 
útjáról visszatérve lakosztályába, elmondta feleségének, hogy a hajó 
jéghegybe ütközött, de nem látszik vészesnek a helyzet. Mivel nagyon 
nyugodtnak látszott, Mrs. Astor sem izgatta magát. 

— Mit mondanak, mi a baj? — kérdezte William T. Stead. Ez az úr 
tekintélyes spiritualista filozófus, bibliakutató, reformátor és szerkesztő volt. 
Individualista mivoltához úgy illett, hogy szinte szándékosan később érkezzék 
a fedélzetre, mint mások. 


— Jéghegyek — válaszolta röviden Frank Millet, a híres amerikai festő. — 
Hát — vonogatta erre a vállát Stead —, úgy látom, nincs komoly baj; 
visszamegyek a kabinomba, olvasni. 

A Michigan állambeli Dowagiacból való Dickinson Bishop házaspár 
ugyanígy reagált, amikor a fedélzeti hajópincér megnyugtatóan közölte velük: 
— Nekimentünk egy kis jégtáblának, de már elúszott. — Bishopék erre 
visszatértek luxuskabinjukba és újra levetköztek. Mr. Bishop könyvet vett elő 
és olvasni kezdett, de hamarosan abbahagyta, mert kopogtattak AZ ajtón. Mr. 
Albert A. Stewart volt az, a temperamentumos öregúr, akinek a Barnum és 
Bailey cirkuszban jelentős érdekeltsége volt. 

— Jöjjenek ki, szórakozni! 

Mások is erre gondoltak. Peter Daly első osztályú utas hallotta, hogy egy 
fiatal hölgy a barátnőjét szólítja: — Gyere, nézzük már meg azt a jéghegyet — 
ilyet még úgysem láttunk. 

A másodosztályú dohányzóban valaki tréfásan megkérdezte, nem kaphat-e 
jeget a szódás whiskyjéhez — de csakis a jéghegyből. 

Hogyne kaphatott volna! Amikor a Titanic horzsolta, több tonna jégszilánk 
hullott a jobb oldali mélyített fedélzetre, pontosan az előárboccal szemben. Ez 
volt a harmadosztályú szórakozóhelyiség, és a fedélköz utasai hamarosan 
felfedezték a beszóródott jeget. Natalie Wick B fedélzeti kabinjából jól 
láthatta, amint a tréfásabb kedvűek jégdarabokkal dobálják egymást. 

A jég hamarosan valóságos turistaattrakcióvá lett. Arthur Godfrey Peuchen 
őrnagy, a középkorú torontói gyógyszergyáros megragadta az alkalmat, hogy 
bekopogtasson nála is előkelőbb honfitársához, Charles M. Hayshez, a Grand 
Trunk Vasúttársaság elnökéhez. — Mr. Hays — szólt be hozzá -, látta már a 
jeget? 

Amikor Mr. Hays nemmel válaszolt, Peuchen tovább invitálta. 

— Amennyiben érdekli a dolog, felkísérem a fedélzetre, és megmutatom 
önnek. — Így aztán felmentek az A fedélzetre, onnan tekintettek alá a 
"jéglabdázó" fedélköztekre. 

Hogy jégdarabhoz jusson valaki, nem maradt sokáig a fedélközi utasok 
privilégiuma. Gracie ezredes éppen megállt az A fedélzet előcsarnokában, 
amikor valaki hirtelen megérintette a vállát. Clinch Smith volt, a közismert 
New York-i társasági figura, aki sok mindent megélt már, többek közt azt is, 
hogy Stanford White asztalánál vacsorázott azon az estén, amikor ezt az urat 
Harry K. Thaw agyonlőtte. — Akar egy emléktárgyat? — kérdezte Smith. 
Kinyitotta ökölbe szorított kezét: egy lapos jégdarab feküdt a tenyerén. 
Zsebóra formájú volt. 

Másokat is elkapott a gyűjtőszenvedély. John Poingdestre, első osztályú 
matróz is felszedett egy darabot és körbemutogatta a legénységi étkezőben. 


Valamelyik fedélközi utas megajándékozta Boxhall negyedik tisztet egy 
mosdótál méretű jégdarabbal. Walter Hurst fűtő félálomban hevert az ágyán, 
amikor belépett a vele egy kabinban utazó apósa és jókora darab jeget hajított 
Hurst fekvőhelyére. A pincérek szállásán egy utas teáscsésze nagyságú jeget 
hordozott körbe, s azt mondta F. Dent Ray hajópincérnek: — Elöl tonnaszám 
hever a jég! 

— Nem baj — ásított Ray —, nem fáj az senkinek! — azzal befordult, hogy 
tovább aludjon. 

Henry Samuel Etches első osztályú hajópincért valamivel jobban érdekelte 
a dolog. Az összeütközés idején nem volt szolgálatban, most hát elindult az E 
fedélzet szűk átjárófolyosóján, hogy körülnézzen, amikor szembetalálkozott 
egy fedélközi utassal. Mielőtt Etches bármit is szólt volna, az utas, mintha 
csak vitáztak volna a jégről, ledobott a deszkapadlóra egy jókora jégdarabot s 
odakiáltotta: — No, most már elhiszi? 

Hamarosan nyugtalanítóbb jelei mutatkoztak, hogy azért még sincs minden 
rendben. 11.50-kor, vagyis tíz perccel az összeütközés után, különös dolgok 
voltak láthatók és hallhatók az első tíz vízelzáró rekeszben; ezekből összesen 
tizenhat volt a Titanicon. 

Samuel Hemming szerelő fekvőhelyén pihentében szokatlan sziszegő 
hangra lett figyelmes az orr-rekesz felől. Felugrott és amennyire lehetett, 
közeledett a hang forrása felé, és megállapította, hogy levegő szivárog az 
orr-rekeszbe abból a helyiségből, amelyben a horgonyláncokat tárolják. Jóval 
lejjebb olyan erővel tört fel a tengervíz, hogy az óriási nyomás kiszorította a 
levegőt a helyiségből. 

A tat felé eső következő rekeszben, ahol a fűtők szállása és az 1-es 
hombárszád volt, Charles Hendrickson főfűtöt is megriasztotta valami furcsa 
hang. De itt nem levegő okozta — hanem maga a víz. Hendrickson lenézett a 
csigalépcsőre. A lépcső ahhoz a folyosóhoz vezetett, amely a fűtők szállásától 
a kazánházhoz vitt, és elképedve látta, hogy zöldes tengervíz örvénylik a 
rácsos öntöttvas lépcsők körül. 

Carl Johnson fedélközi utasnak ennél is megdöbbentőbb élményben volt 
része a harmadik rekeszben. Az övé volt az egyik legolcsóbb szállás a hajón, a 
legmélyebb ponton, közvetlenül az orrtőke mellett. Johnson felkelt, hogy 
megnézze, mi az a nagy nyüzsgés az ajtaja előtt, s azt tapasztalta, hogy víz 
szivárog be a kabinjába, már egész tócsa van a lába alatt. Gyorsan öltözni 
kezdett, de mire magára kapta a ruhát, már a cipőjét is elborította a víz. 
Tárgyilagosan megállapította, hogy egyenletes tempóban terjed a padlón. 
Szomszédja, Daniel Buckley kissé lassabban reagált, mire felugrott a 
fekvőhelyéről és öltözködni kezdett, már bokáig tocsogott a vízben. 


A negyedik rekeszben dolgozó öt postahivatalnok még több vizet látott. 
Két szinten helyezkedett el a Titanic postahivatala; a postát az első osztályú 
poggyásszal együtt a legalsó fedélzeten tárolták és pontosan fölötte, a G 
fedélzeten osztályozták. A két szintet széles lépcsőfeljáró kötötte össze, amely 
tovább vezetett fölfelé, az F, valamint a többi fedélzethez. Öt percen belül a 
víz a postatisztviselők térdéig ért, akik erre kétszáz postazsákot hurcoltak fel a 
felső szintre, biztonságba helyezvén őket a szárazabb helyiségben. 

Kár volt a fáradságért — újabb öt perc sem telt bele, a víz elöntötte az 
összekötő lépcsőt és már nyaldosta a G fedélzetet. A tisztviselők kénytelenek 
voltak elhagyni a postásszobát, felmentek az F fedélzetre. 

A lépcsősor tetejéről egy házaspár nézett le rájuk. A New York-i Norman 
Chambers és felesége a nagy járás-kelésre jött ki a kabinjából. Most 
Chambersék a postatisztviselőkkel együtt szemlélték a helyszínt, tréfálkoztak 
a vízben úszó poggyászon, meg azon, hogy mi marad azokból a levelekből, 
amelyek most már a postafülkében lebegtek a víz színén. 

Időnként mások is csatlakoztak hozzájuk, többek közt Boxhall negyedik 
tiszt, Wheat hajópincér, sőt egy ízben maga Smith kapitány. De a Chambers 
házaspár egyiküktől sem hallott olyasmit, ami szerint veszélyes lenne a 
helyzet. 

Az orrtőkétől számított ötödik zárórekeszben volt a 6-os számú kazánház. 
Itt ugrott át Barrett kazánfűtő és Hesketh másodgépmester a vízelzáró ajtón, 
mielőtt az  lecsapódott volna. Társaik kénytelenek voltak létrákon 
felkapaszkodni a felsőbb fedélzetekre. Némelyek fent maradtak, mások egy 
perc múlva újra leereszkedtek a szárazon maradt helyiségbe. 

Kiáltások hallatszottak: — Szelepeket elzárni! Tüzeket eloltani! — George 
Beauchamp kazánfűtő éppen a tüzet táplálta, amikor a víz az ajtó alatt meg a 
padlóréseken át beáradt. Öt percen belül már derékig ért, feketén és olajosan 
csillogott a szénportól meg a gépolajtól. A gőztől fojtogató lett a levegő. 
Beauchamp kazánfűtőnek fogalma sem volt róla, ki kiáltotta a megnyugtató 
szavakat: — Semmi baj! — Annyira megkönnyebbült, hogy nem is érdekelte, ki 
szólt, amikor sietve elindult felfelé a létrán, ezúttal utoljára. 

Hátrább Hesketh másodgépmester, immár a vízelzáró ajtó száraz felén, 
azon erőlködött, hogy normális helyzetet teremtsen az 5-ös számú 
kazánházban. A tengervíz még mindig befelé zúdult a csukott ajtó közelében 
keletkezett kétlábnyi résen, de Harvey és Wilson segédgépmester bekapcsolt 
egy szivattyút, amely a víz szintje fölött működött. 

Néhány percig a fűtők tétlenül nézték, amint a gépmesterek a szivattyúkkal 
vesződnek, de most telefonáltak nekik a gépházból, hogy menjenek a 
csónakfedélzetre. Egymás után másztak fel a mentőlétrákon, ám a parancsnoki 
hídról ismét visszarendelték őket, mire egy darabig ott ődöngtek az E fedélzet 


személyzeti vaslépcsője körül; föl-le — így labdázott velük a hajóóriás 
bürokráciája; maguk sem tudták, mit tegyenek. 

Eközben az 5-ös számú kazánházban kialudt a világítás és Harvey 
gépmester parancsot adott a mögötte álló Barrett fűtőnek, hogy hozzon 
kézilámpásokat a tatból. Az átjáró ajtók már mind zárva voltak: Barrettnek 
tehát fel kellett másznia a mentőlétrán, átmenni a túloldalra és ott lejönni. 
Mire visszaérkezett, rendbehozták a világítást és nem volt szükség a 
lámpásokra. 

Harvey most azt mondta Barrettnek, le kell zárni a kazánokat; erős nyomás 
keletkezett ugyanis, amikor a hajó teljes gőzzel haladt; a gőz ugyan 
megnyitotta a biztonsági szelepeket, de most kezdte szétfeszíteni a 
hegesztéseket. Barrett ismét felkúszott a létrán és összeterelt vagy tizenöt-húsz 
fűtöt az E fedélzetre. Valamennyien leereszkedtek és locsolni kezdték a 
tüzeket. Kifeszíteni a kazánokat, megakadályozni a gőz kitörését, ez kemény 
munka volt. Kemish fűtő a mai napig is emlegeti: "Pokoli munka volt kioltani 
a tüzeket..." 

Gőzfelhők gomolyogtak a kazánházban, az emberekről dőlt a verejték. De 
lassanként helyreállt a rend. A világítás működött, a helyiségben nem állt a 
víz, és úgy látszott, legalábbis az 5-ösben minden úgy megy, amint mennie 
kell. A bizakodás légköre kerekedett felül, de közben elterjedt a híre, hogy a 
tizenkettőtől négyig őrséget tartó emberek felvitték fekvőhelyüket a 
sétafedélzetre, mert kabinjaikat elöntötte a víz. A nyolctól tizenkettőig soros 
őrség kis szünetet tartott a munkában, gondolták, jó hecc az egész és tiszta 
szívből kacagtak. 

Smith kapitány a parancsnoki hídon megpróbálta áttekinteni a helyzetet, ő 
volt a legtapasztaltabb tengeri medve a hajón: harmincnyolc esztendeje 
teljesített szolgálatot a White Star társaságnál. Több volt rangidős kapitánynál: 
szakállas pátriárka, a személyzet és az utasok egyaránt tisztelettel néztek fel 
rá. Szeretetre méltó minden vonatkozásban, az állhatatosság és a finom 
előzékenység mintaképe. De főként: született vezető. Amikor az összeütközés 
után felérkezett a kormányosfülkébe, csak addig időzött odabenn, amíg átment 
a parancsnoki híd jobb oldalára, hogy meggyőződjék róla, látható-e még a 
jéghegy. Murdoch első tiszt és Boxhall negyedik tiszt követte az "öreget", így 
hát hárman kémlelték a sötétséget. Boxhall messze, a hajó mögött még látni 
vélt valami sötét árnyékot, de nem volt benne bizonyos, jól látja-e. 

Ettől fogva mindenki tette a dolgát. Smith kapitány elküldte Boxhallt, 
tartson gyors szemlét az egész hajón. Az végigment a fedélközön, ameddig 
csak lehetett, pár perc múlva már vissza is érkezett és jelentette: sérülésnek 
semmi nyoma. (Ez volt az utolsó jó hír, amit Smith kapitány azon az éjszakán 
hallott.) 


De a kapitány még mindig aggódott, s most ezzel fordult Boxhallhoz: — 
Menjen le, keresse meg az ácsot, mondja meg neki, lásson hozzá azonnal a rés 
kijavításához. Boxhall még le sem érkezett a létrán, beleütközött J. 
Hutchinson hajóácsba, aki fölfelé igyekezett lélekszakadva. Annyira sietett, 
hogy alig tudta kinyögni: — Rohamosan árad be a víz! — Az ács sarkában 
nyomakodott fel a hídra Jago Smith postaalkalmazott, belőle is szinte 
kirobbant a jelentés: — A postahelyiség gyorsan telik vízzel! 

Bruce Ismay érkezett most a hídra. Pizsamája fölé rántotta öltönyét, 
posztópapucsot húzott, úgy rohant fel megkérdezni, nincs-e valami 
jelentenivaló a társaság elnökének. Smith kapitány közölte, hogy jéghegybe 
ütköztek. Ismay megkérdezte: — Ön szerint komolyan megsérült a hajó? — 
Csönd. Majd lassan így felelt a kapitány: — Sajnos, azt hiszem, igen! 

Hamarosan ki is derült, hogy valóban súlyos a helyzet. Üzentek a Harland 
és Wolff hajógyár ügyvezető igazgatójáért, Thomas Andrewsért. Andrews a 
Titanic konstruktőreként vett részt a hajó első útján, hogy nyomban 
helyrehozza a legkisebb rendellenességet, ami útközben esetleg mutatkozik. 
Ha valaki, ő bizonyára fel tudja mérni a helyzetet. 

Andrews valóban rendkívüli ember volt. Mint a hajó építője, persze ismerte 
a Titanic minden porcikáját. De ennél is többet tudott. Akár lényeges 
dolgokról, akár semmiségről volt szó, mindent érdemesnek tartott, hogy 
foglalkozzék vele. Szinte azt is előre tudta, hogy bizonyos szituációkra hogyan 
reagál az óriás. Úgy értett a hajókhoz, mint egynémely zsoké a lóhoz. 

De ugyanígy ismerte a hajósembereket 15. Ha valamilyen problémájuk volt, 
a matrózok és tisztjeik is Andrewshoz fordultak. Egyik este Murdoch, az első 
tiszt azzal a panasszal állított be hozzá, hogy Wilde főtiszt fölülbírálta egyik 
utasítását. Másnap néhány stewardess kapott hajba, és úgy fordultak hozzá, 
mint valami felsőbb ítélőszékhez, tegyen igazságot közöttük. Aznap Charles 
Joughin, a pékség vezetője külön neki sütött egy kenyércsodát. Eddig a napig 
Andrews útja rutinjellegű volt. Egész nap járta a hajót és kötegekre menő 
jegyzetet készített. Este háromnegyed hétkor átöltözött a vacsorához 
(rendszerint a hajóorvossal, az idős dr. OLoughlinnal vacsorázott). Aztán 
visszatért A 36-os számú luxuskabinjába, ahol oszlopokban álltak a 
tervrajzok, mappák, tengerészeti térképek,  kékmásolatok.  Jegyzeteit 
összegezve ilyenkar dolgozta ki javaslatait. 

Aznap este 15 megszokott problémákkal keresték fel eddig: nem működik 
kifogástalanul az étterem konyhájának sütője, a hajóstiszteknek fenntartott 
sétafedélzet mozaikborításának színezése túl sötét, a luxuskabinokban túl sok 
a csavar a kalapoknak való fogasokon. Ezenkívül azt tervezték, hogy az 
írószoba egy részét két luxuskabinná alakítják. Eredetileg ugyanis az írószobát 
részben arra a célra akarták használni, hogy a hölgyek vacsora után oda 


vonuljanak vissza. De hát a huszadik században a hölgyek többé nem 
óhajtanak visszavonulni vacsora után. Írószobának kisebb helyiség is 
megteszi. 

Andrews, munkájába mélyedve, nemigen hallotta az ominózus reccsenést, 
és csak akkor hagyta ott a tervrajzait, amikor megérkezett Smith kapitány 
üzenete, hogy szíveskedjék a parancsnoki hídra fáradni. 

Néhány perccel később Andrews a kapitánnyal kettesben indult szemleútra. 
A személyzeti lépcsőn mentek le, hogy minél kisebb feltűnést keltsenek. 
Bejárták a folyosók labirintusát a legalsó szintig, elhaladtak a vízzel megtelő 
postafülke mellett, majd a teniszszoba előtt, ahol a tengervíz már elöntötte a 
padlót. 

Visszafelé menet a parancsnoki hídra, a két komoly ember átvágott az A 
fedélzet előcsarnokán, amelyet most zsúfolásig megtöltötték az ideges utasok. 
Mindenki a két férfi arcáról próbált leolvasni valamit: rosszat vagy jót. 
Mindhiába, arcizmuk sem rándult. 

A személyzetnek azonban nem minden tagja volt ilyen fegyelmezett. Mrs. 
Henry Sleeper Harper a D 60-asból például arra kérte dr. OLoughlint, hogy 
beteg férjét ne engedje felkelni az ágyból, mire az öreg doktor felkiáltott: — 
Azt hallom a matrózoktól hogy a bőröndök vízben úszkálnak a 
poggyászraktárban. Jobb, ha fölmennek a fedélzetre. 

A C 91-esben tartózkodott Elizabeth Shutes, a fiatal nevelőnő, a gondjaira 
bízott tizenkilenc éves Margaret Grahammel. Látta, hogy egy tiszt halad el a 
kabinjuk előtt. Miss Shutes megkérdezte tőle, veszélyben vannak-e. A tiszt 
derűs nemmel válaszolt. A nevelőnő aztán meghallotta, hogy távolabb a 
hallban ugyanez a tiszt hangosan mondja valakinek: — Egy darabig még 
megakadályozzuk a vízbetörést! 

Az E fedélzet szolgálati átjárójában senki sem kérdezett semmit. Ez a 
széles folyosó volt a legrövidebb összekötő út a hajó egyik végétől a másikig; 
a tisztek Park Lane-nek becézték, a legénység Scotland Roadként emlegette. 
Most lökdösődő, egymást taszigáló utasokkal volt tele. Ide szorultak a 6-os 
számú kazánház fűtői, de a fedélközi utasok voltak többségben. Ezek lassan 
utat törtek maguknak a hajó tatja felé, dobozokkal, táskákkal, némelyik még 
hajóbőröndöt is cipelt. 

Nekik mondani sem kellett, mi a baj. Akinek odalent volt a szállása, a hajó 
jobb oldalán, annak az összeütközés nem "halk súrlódó hang" volt, hanem 
iszonyatos dübörgés; nyomban kiugrottak az ágyból. 

Mrs. Celiney Yasbeck, ötven napja férjezett fiatalasszony, urával együtt 
kirohant a folyosóra. Nem tették meg a kerülőt a fedélzeten át, innen 
egyszerűen lenézve láthatták, hogy mi történt. Úgy, amint voltak, 
hálóruhában, elszaladtak egy ajtóig, amely lefelé nyílt a kazánházakra, és 


lenéztek.  Gépészek küszködtek odalenn, megkísérelték beindítani a 
szivattyúkat. A Yasbeck házaspár nem nézelődött tovább: rohantak vissza a 
kabinjukba — öltözni. 

Fönn, az A fedélzeten Lawrence Beesley másodosztályú utas különös 
dologra lett figyelmes. Megindult lefelé, a kabinjához vezető lépcsőn, és ekkor 
határozottan úgy érezte, hogy a "lépcsőkkel valami nincsen rendben". 
Látszólag igen, mégis, a lába valahogy mindig máshová került, mint kellett 
volna. A lépcsősor előre dőlt, mintha nem lenne egyensúlyban... mintha a 
lépcsőfokok az orr irányában lejtettek volna, 

Peuchen őrnagy is ugyanezt tapasztalta. Mr. Haysszel az A fedélzet elülső 
részében álldogált, nézegetve a fedélköziek jégfocizását, amikor egyszerre úgy 
érezte, enyhén megdől a fedélzet. — Hiszen megfeneklettünk! — kiáltotta 
Haysnek. — Ez nincs rendjén. A víz teljesen nyugodt, a hajó pedig áll! 

— Ó, nem is tudom. Hiszen ezt a hajót nem lehet elsüllyeszteni — válaszolta 
nyugodtan Hays. 

Másoknak is feltűnt ez a megdőlt helyzet, de úgy érezték, tapintatlanság 
lenne megemlíteni. Az 5-ös számú kazánházban Barrett fűtő elhatározta, hogy 
nem szól róla a szivattyúkkal küszködő gépészeknek. Odafent, az A fedélzet 
nagy előcsarnokában Gracie ezredes és Clinch Smith is így határozott. A 
parancsnoki hídon a dőlés jelző azt mutatta, hogy a Titanic orra valamelyest 
megsüllyedt, és öt fokkal dőlt meg a jobb oldal felé. 

Andrews és Smith kapitány gyors számvetést végzett. Víz az orr-rekeszben 
— az 1. számú rekeszben — a 2. számúban, a postázóban, a 6-os kazánházban és 
az 5-ösben is. Tizennégy láb mély víz a gerincvonal fölött, tíz percen belül, 
mindenütt, kivéve az 5-ös kazánházat. Mindent egybevetve, a tények arra 
mutattak, hogy 300 lábnyi rés keletkezett, és az első öt zárórekesz 
helyrehozhatatlanul víz alá került. 

Hogy mindez mit jelent? Andrews higgadtan kifejtette. A Titanic 
biztonságosan fennmarad a vízen, ha tizenhat zárórekesze közül bármelyik 
kettőbe behatol a tenger. Akkor is, ha bármelyik hármat elönti, sőt még akkor 
is, ha az első négy kerül víz alá. De, a sérülés mértékétől függetlenül, nem 
marad fenn, ha az első öt rekesz megtelik vízzel. 

A rekeszfal az ötös és hatos rekesz közt csak az E fedélzet magasságáig 
húzódik. Ha az öt első rekesz víz alá kerül, az orrtőke annyira lesüllyed, hogy 
a víz feltétlenül átözönlik az ötösből a hatosba. Amint az is megtelt, tovább 
ömlik a hetesbe, és így tovább, sorra a többibe. Egyszerű, világos, 
matematikailag helyes számítás. Nincs menekvés. 

Mégis — döbbenetes. Hiszen mindenki úgy tartja, hogy a Titanic 
elsüllyeszthetetlen. És nemcsak az utazási irodák reklámfüzetei szerint. A 
Shipbuilder (Hajóépítő) című tudományos-műszaki folyóirat 1911. évi 


különkiadása a hajó zárórekeszrendszerét leírva külön kiemelte: "A kapitány 
egy elektromos kapcsoló egyszerű elfordításával, egyetlen mozdulattal minden 
záróajtót azonnal elreteszelhet, végig az egész hajón, ami annyit jelent, hogy a 
hajó gyakorlatilag nem süllyedhet el." 

Most a kapcsolót elfordították, Andrews mégis azt mondja: nincs 
menekvés. Nehéz dolog volt ezzel szembenézni. Smith kapitánynak különösen 
nehéz. Elmúlt ötvenkilenc éves, mostani útja végeztével nyugdíjba készül. 
Megtehette volna hamarább is, de már hagyomány volt a White Star Line-nál, 
hogy minden fontos hajójukat ő viszi el első útjára. Hat éve sincs, amikor a 
vadonatúj Adriatic első átkelése után kijelentette: 

— Nem tudok elképzelni olyan körülményeket, amelyek közt elsüllyed egy 
modern hajó. Képtelenség, hogy ezt a hajót fatális katasztrófa érje. A modern 
hajógyártás már túlhaladt ezen a szinten. 

Most egy kétszer akkora óceánjáró parancsnoki hídján állt, kétszer olyan 
biztonságos hajón — és éppen az építője mondja: az óriás nem képes 
fennmaradni a vízen! 

12 óra 05 perckor, huszonöt perccel az összeütközés, a súrlódó reccsenés 
után, Smith kapitány parancsot adott Wilde főtisztnek, szedesse le a ponyvát a 
mentőcsónakokról, Murdoch első tisztnek pedig, hogy sorakoztassa fel az 
utasokat. Moody hatodik tiszt feladata volt előhozni a mentőcsónakok 
beosztási listáját. Boxhall negyedik tisztnek fel kellett keltenie Lightoller 
második és Pitman harmadik tisztet. Maga a kapitány továbbment a 
csónakfedélzet bal oldalán, hogy húsz yarddal odább felkeresse a rádiósfülkét. 

Odabent sem John George Phillips első rádióstiszt, sem Harold Bride 
második rádióstiszt nem adta jelét, mintha tudná, mi történt. Kemény napjuk 
volt. 1912-ben a szikratávíró még bizonytalan műszaki újdonságot jelentett; a 
rádió hatóköre kicsi, a rádióstisztek gyakorlatlanok, a jelzéseket nehezen 
tudták venni. Rengeteg volt az ismétlés, sok a fölösleges magánüzenet. Az 
utasokat elbűvölte az új csoda; nem állták meg, hogy ne üzenjenek az 
otthoniaknak, vagy más hajókon utazó barátaiknak. 

Ezen a vasárnapon is felhalmozódtak az üzenetek. Elegendő robot annak, 
aki havi harminc dollárért napi tizennégy órát dolgozik. Phillips is így volt 
ezzel. Már este volt, és még mindig zsúfoltan állt a kimenő rádiógrammokat 
tartalmazó kosár, sok a bosszantó áthallás is. Alig egy órája, éppen amikor 
sikerült összeköttetést teremtenie a Cape Race-i szikratávíró-állomással, a 
Californian közbeszólt valamit holmi jéghegyekről. Annyira közelről 
hallatszott az adás, hogy Phillips szinte megsüketült. Nem csoda, hogy 
barátságtalanul visszakopogta: — Hallgasson, hallgasson már, lépjen ki, foglalt 
vagyok; Cape Race-szel vagyok összeköttetésben! 


Olyan nehéz napja volt, hogy Bride második rádióstiszt elhatározta, 
éjfélkor fölváltja Phillipset, bár csak hajnali kettőtől kerülne rá a sor. 
11.15-kor ébredt, mert a hálófülkét a "hivatali helyiségtől" elválasztó függöny 
súrolta az arcát. Most megkérdezte Phillipset, hogyan mennek a dolgok. Társa 
azt felelte, éppen most szakította meg a kapcsolatot Cape Race-szel. Bride 
visszament a fekvőhelyéhez, ledobta a pizsamáját, Phillips pedig utánaszólt, 
hogy szerinte valami sérülés érte a hajót, vissza kell menniük Belfastba. 

Pár perc múlva Bride már felöltözve került elő és átvette kollégájától a 
fejhallgatót. Phillips éppen bebújt a zöld függöny mögé, amikor megjelent 
Smith kapitány: — Jéghegybe ütköztünk. Szemlét tartunk és döntünk a 
teendőkről. Készüljön fel a vészjelzések leadására. De ne jelezzen semmit, 
amíg nem szólok! 

Azzal elment, de pár perc múlva ismét megjelent. Ezúttal csak a fejét dugta 
be az ajtón: — Adja le a segélykérő jelzést! 

Addigra Phillips visszatért a rádiósszobába és megkérdezte, hogy 
szabályszerű vészjelzést adjon-e le. Smith azt válaszolta: — Igen, mégpedig 
azonnal! 

Átadott Phillipsnek egy papírszeletet, amely a Titanic pontos helyzetét 
tüntette fel. Phillips visszavette Bride-tól a fejhallgatót és éjfél után 15 perccel 
kopogtatni kezdte a "COD" betűket, az akkori nemzetközi segélykérő jelzést, 
majd közvetlenül utána "MGY" betűket, a Titanic hívójelét. Újra még újra, 
hatszor egymás után röppent a hívás a fagyos, sötétkék atlanti éjszakába. 

Tíz mérfölddel távolabb, a Californian harmadik tisztje, Groves, Cyril F. 
Evans rádiótiszt priccsén ült. Groves fiatal, eleven férfi volt csupa érdeklődés 
aziránt, ami a nagyvilágban történik. Szolgálat után többnyire betoppant 
Evans rádiósfülkéjébe, hogy elcsípje a legfrissebb híreket. Sőt, maga is 
szívesen el játszogatott a készülékkel. 

Evans hagyta babrálni. Nem sok olyan tiszt szolgált harmadosztályú 
tengerjárón, akit különösebben érdekelt volna, mi történik a távoli világon, a 
rádiótávíró iránt pedig senki sem mutatott lelkesedést. Annyi bizonyos, a 
Californianon egyetlen lelkes rádiókedvelő sem volt kívüle. Evans tehát 
szívesen látta Grovest. 

De éppen azon az estén nem. Nehéz napja volt, ő a hajón az egyetlen 
rádiós, senki, aki fölválthatná. Különben is eléggé nyersen rápirítottak 
tizenegy óra tájban, amikor közölni akarta a Titanickal, hogy a Californian 
útját úszójég állja el. Így aztán semmi kedve sem volt amatőrködni, és fél 
tizenkettőkor, amikor lejárt a szolgálati ideje, lezárta a készüléket. 
Holtfáradtan beszélgetni sem volt kedve, bár Groves kitartóan faggatta. — 
Milyen hajókkal csevegtél, Spark? 


— Csak a Titanickal — felelte a rádiós, fel sem nézve a képeslapjából. De 
Grovest nem tudta lerázni. A harmadik tiszt föltette a fülhallgatót. Valóban 
elég jól értett már a rádiózáshoz, ha egyszerűbb üzenetről volt szó. Csakhogy 
nem ismerte a berendezést. A Californian rádióberendezésén óraszerkezet 
működtette a mágneses detektort. Groves nem húzta fel az órát, ezért nem is 
hallott semmit. 

Végül elunta, letette a fülhallgatót az asztalra, és lement szórakoztatóbb 
társaságot keresni. Ez valamivel 12.15 után történt. 


"Az Úristen sem tudná elsüllyeszteni..." 


A szakácsok szállására nyíló ajtó ki-be csapódott Charles Burgess péksegéd 
vaságya előtt. A fiatal férfi felriadt álmából és az ajtóban álló George Dodd 
stewardra bámult. Dodd, ez a kövérkés, máskor kedélyes ember most nagyon 
komolyan szólt be hozzájuk: — Fölkelni fiúk, süllyedünk! 

Dodd már ment is tovább a pincérek szállása felé, ahol egy másik steward, 
William Moss keltegette társait. A legtöbben nevetni, tréfálkozni kezdtek, 
amikor Dodd kiáltozva rájuk tört: — Mindenki föl! Senki sem maradhat itt! — 
Dodd és Moss most együtt sietett tovább a stewardok szállása felé. A 
dohányzó szoba stewardja, Witter már hallott egy-két baljós hírt Hutchinson 
hajóácstól: — Az a rohadt postásfülke teli van vízzel! — Moss ebben a 
pillanatban érkezett oda és hozzátette: 

— Igazán súlyos a helyzet, Jim! 

A szellemeskedés, amellyel az első vészhírekre reagáltak, lehervadt és a 
személyzet kikászálódott az ágyból. Burgess pék félálomban rángatta magára 
a nadrágját, ingét, de a mentőmellényét nem. Walter Belford fehér 
pékzubbonyát vette fel, nadrágot húzott, de a meleg alsóval nem vesződött. 
Ray steward már több időt szánt az öltözködésre, és bár nem volt nyugtalan, 
mégis városi ruháját vette fel. Witter steward is felöltözött, de még kinyitotta a 
bőröndjét és megtömte a zsebét cigarettával, magához vette első gyermekének 
a főkötőjét is, amit kabalaként mindig magával hordott, aztán csatlakozott 
társaihoz, akik már csoportosan siettek az összekötő folyosón a 
mentőcsónakok felé. 

Elöl, a nagy nyüzsgéstől távol, Samuel Hemming szerelő visszamászott az 
ágyába, abban a biztos tudatban, hogy az orr-rekesz felől hallható sziszegő 
hang nem jelent nagy vészt. Már majdnem elaludt, amikor a hajóács beszólt: — 
Én a te helyedben elhordanám az irhámat. Fenemód gyorsan megtelünk vízzel. 
A lenti teniszszoba már egész kis uszoda. — A következő pillanatban 
bekukkantott a fedélzetmester és rájuk rivallt: — Ki innen, fiúk! Fél órátok van 


még az életből. Mr. Andrews mondta. De tartsátok meg magatoknak, ne 
mondjátok senkinek! 

Az első osztályú dohányzóban nem is tudta még senki. A bridzsparti 
tovább folyt. Steffanson hadnagy kortyolgatta forró limonádéját, az egyik 
játékos éppen osztani készült, amikor hajóstiszt jelent meg az ajtóban: — 
Uraim, csatolják fel a mentőmellényt. Bajban vagyunk. 

Mrs. Washington Dodge A fedélzeti luxuskabinjának ágyán feküdt és a 
férjét várta. Dr. Dodge San Franciscó-i törvényszéki szakértő kiment 
megtudni, hogy mi a helyzet. Nyílt az ajtó, és csendesen belépett a bíró: — 
Ruth, úgy látszik, komoly baleset ért bennünket. Azonnal öltözz és gyere fel a 
fedélzetre! 

Két szinttel lejjebb Lucien Smith asszony beleunt a várakozásba, hogy a 
férje híreket hoz és elaludt. Váratlan kattanás: felgyulladtak a lámpák, s a férje 
mosolyogva állt az ágya előtt. Nyugodtan magyarázta: — Északon járunk, 
jéghegybe ütköztünk. Semmi az egész, de valószínűleg egy nap késéssel érünk 
New Yorkba. A rend kedvéért a kapitány mégis parancsot adott, hogy a nők 
gyülekezzenek a fedélzeten. 

Hát így történt. Sem vészcsengő, sem sziréna, sem általános riadó. Az óriás 
hajón mégis gyorsan végigfutott a hír. 

Egy nyolcesztendős kisfiú, Marshall Drew sehogy sem értette, miért kell 
felkelnie. Nagynénje, Mrs. James Drew ébresztgette azzal, hogy rögtön fel 
kell mennie a fedélzetre, de ő nem akart kibújni az ágyból. Mrs. Drew 
azonban hajlíthatatlan volt. 

Arthur Peuchen is nagyon megdöbbent, jóllehet ő már járt odafenn és látta 
a jeget. A nagy lépcsőházban hallotta a vészhírt, de nem akarta elhinni. 
Megdöbbenve igyekezett a kabinjába, hogy frakkját valami meleg öltönyre 
cserélje fel. 

A legtöbb utas a stewardjától tudta meg, hogy baj van. John Hardy, a 
másodosztály . főpincére egymaga  húsz-huszonnégy kabint riasztott. 
Mindenhová benyitott, és elkiáltotta magát: — Mindenki a fedélzetre, 
mentőmellényt felcsatolni, azonnal! 

Az első osztályon udvariasabban zajlott a riadó, a stewardok kopogtattak. 
Akkoriban az ilyen luxushajón egy stewardra nem jutott több nyolc-kilenc 
kabinnál, így aztán a hajópincér úgy viselkedett az utasaival, mint tyúkanyó a 
csibéivel. 

Alfred Crawford hajópincér jellegzetes típusa volt az ideális stewardnak. 
Harmincegy esztendeje kerülgette a szeszélyes utasokat, értette hát a módját, 
hogyan bújtassa bele az idős Albert Stewartot a mentőzubbonyba. Még az 
öregúr cipőjét is befűzte. A C 89-esben Andrew Cunningham hajópincér 
segítette fel a mentőmellényt William T. Steadre. Közben a híres szerkesztő 


szünet nélkül zsörtölődött, hogy mire való az egész szamárság. A B 84-ben 
Henry Samuel Etches steward, mint valami szakképzett szabó igazgatta a 
dúsgazdag Benjámin Guggenheimra a mentőmellényt. 

— Szorít ez a vacak — panaszolta a bánya- és kohókirály. Etches fogta a 
mentőövet, igazított rajta, és újra ráadta. Guggenheim most már indulni akart, 
úgy, amint volt, de Etches nem engedte, mondván: nagyon hideg van. 
Guggenheim beadta a derekát. Etches meleg szvettert erőszakolt a 
milliomosra, azzal küldte fel a fedélzetre. 

Némelyik utas ennél is nehezebb eset volt. Etches például zárva találta a C 
78-as kabin ajtaját. Amikor már két kézzel dörömbölt az ajtón, belülről kiszólt 
egy gyanakvó férfihang: 

— Mi az? — Majd egy nő kérdezte tőle: — Mondja el pontosan, miről van 
szó? — Etches magyarázott, próbálta rávenni őket, hogy nyissák ki az ajtót. 
Hiába. Pár percnyi rimánkodás után kénytelen volt továbbmenni a következő 
kabinhoz. 

A hajó egy másik részén is problémát okozott egy bezárt ajtó. Beszorult, 
mire néhány utas együttesen betörte, hogy a bennrekedt férfit kiszabadítsa. 
Ebben a pillanatban felbukkant egy dühös steward és azzal fenyegetőzött, 
mindannyiukat letartóztatják, amint a Titanic befut New Yorkba, hiszen kárt 
okoztak a hajózási vállalat tulajdonában. 

12.15-kor senki sem tudta, tréfára fogja-e a dolgot, vagy komolyan vegye. 
Például: betörjön-e egy ajtót, és hős legyen, avagy betörje, hogy aztán New 
Yorkban letartóztassák miatta. Senki sem reagált egyformán a helyzetre. 

Mrs. Arthur Ryerson úgy érezte, minden perc drága. Nem hagyhatja aludni 
a férjét. Futkosott ide-oda, hogy összeterelje a családot. Hatan voltak: a férje, 
három gyermeke, a nevelőnő meg a szobalány; a gyerekek túl lassan 
mozogtak. Végül elvesztette a türelmét, legkisebb lányának gyorsan bundát 
kanyarított a hálóinge fölé, és ráparancsolt, indulás azonnal. Mrs. Lucien 
Smith viszont úgy érezte, rengeteg ideje van: lassan, megfontoltan 
öltözködött, minden eshetőségre számítva; felmérte, mit hozhat még ez az 
éjszaka. Meleg gyapjúruhát vett magára, magas szárú cipőt, két kabátot, a 
fejére bélelt csuklyát. Közben férje állandóan arról beszélt, mi lesz, amikor 
New Yorkban partra szállnak. Onnan vonaton rögtön délnek indulnak. Beszélt 
erről-arról, csak éppen a jéghegyről nem. Már indultak is a fedélzetre, amikor 
Mrs. Smithnek eszébe jutott, visszafordul és magához veszi az ékszereit. De a 
férj most már megelégelte a dolgot, kijelentve: ilyen csip-csup holmikkal nem 
érdemes foglalkozni. Mrs. Smith tehát csak három kedves gyűrűjét vette 
magához. Gondosan bezárták a kabin ajtaját maguk mögött, és elindultak a 
lépcsőn. Közvetlenül mögöttük Rothes grófnő haladt a lépcsőn, unokahúgával, 
Gladys Cherry-vel. Ők nem tudták felcsatolni a mentőmellényüket, s egy úr 


megállt, hogy segítsen nekik. Az udvariasságot még azzal is megtetézte, hogy 
szőlővel kínálta a hölgyeket. 

Abból, ki mit visz magával, látni lehetett, hogyan fogják fel a helyzetet. 
Adolf Dyker kis zacskót adott át a feleségének, két aranyórával, két 
gyémántgyűrűvel, egy zafír nyaklánccal és kétszáz svéd koronával. Miss Edith 
csilingelt, ha meghúzták a farkát. Stewart Collett, fiatal teológiahallgató, 
másodosztályú utas, csak a Bibliáját vette magához. Lawrence Beesley 
könyvekkel tömte meg viharkabátjának zsebeit. Norman Campbell Chambers 
revolvert és iránytűt vágott zsebre, mint aki a kannibálok közé készül. Johnson 
hajópincér most már egészen más fejleményeket várt, mint egy belfasti 
visszautazást, ezért négy narancsot dugott a zubbonyába. Mrs. Dickinson 
Bishop 1100 dollár értékű ékszert hagyott a kabinjában, és visszaküldte a 
férjét, de nem az ékszerekért, csak a muffjáért. 

Arthur Peuchen őrnagy a C 104-esben az asztalon levő fémdobozt nézte. 
Kétszázezer dollár értékű kötvény volt benne, készpénzben pedig százezer 
dollár. Ezen gondolkodott, amíg levetette frakkját, két hosszú meleg alsót 
húzott, majd jó vastag öltönyt. Aztán még egyszer körülnézett a kabinban — 
rápillantott a tömör rézágyra, a falon végigfutó zöld hálóra, ahol éjszaka 
értékeiket helyezték el a gazdag utasok, a márvány mosdóra, a fonott 
karosszékre, a lószőrrel tömött bőrpamlagra, a mennyezeten a ventillátorra, a 
csengőkre, meg a többi elektromos berendezésre; az óceánjárókon mindig 
olyanok ezek, mintha a tervezőknek utólag jutott volna eszükbe felszereltetni 
őket. 

Már döntött. Becsapta az ajtót; a fémdoboz ott maradt az asztalon. Ám egy 
perc múlva megint benyitott, magához vett egy szerencsetűt és három 
narancsot. A fémdoboz végleg ott maradt az asztalon. 

A C fedélzet előcsarnokában McElroy számvevőtiszt noszogatta az 
embereket, ne álldogáljanak egy helyben. Rothes grófnőre is rászólt: — 
Siessen, hölgyem, nincs sok időnk. Kedves, hogy nem kéri a széfből az 
ékszereit; tudja kérem, a legtöbb hölgy kérte. 

A hallókba igyekezett mindenki, a személyzet is oda terelte az utasokat, 
igen udvariasan. Az egyik szobapincér tekintete találkozott Miss Marguerite 
Frölicherével, aki éppen szembejött vele a folyosón. Négy nappal korábban a 
hölgy csúfolódott vele, amikor elhelyezte a mentőmellényét a luxuskabinban: 
minek az, ha ezt a hajót az Úristen se tudja elsüllyeszteni. A steward akkor 
elnevette magát, és biztosította a hölgyet, hogy merő formalitás az egész. 
Sohasem kerül rá sor, hogy magára öltse. Most, hogy eszébe jutott a 
beszélgetés, mosolyogva nyugtatta meg a hölgyet: — Ne féljen, kisasszony: 
minden rendben. 


— Nem félek én — válaszolta a hölgy —, csak tengeribeteg vagyok. 

Odafönt gyülekeztek. Összeterelt embertömeg, nagy zűrzavarban. Jack 
Thayer a felöltője alatt zöldes színű, mellényes tweed öltönyt viselt, de felvett 
alá még egy mohair mellényt is. Robert Daniel, a philadelphiai bankár 
gyapjúpizsamában jött fel. Mrs. Turrell Cavendish pongyolában volt, föléje a 
férje felöltőjét kapta magára. Mrs. John C. Hogeboom bundát húzott a 
hálóköntöse fölé. Mrs. Ada Clark még azt sem: csak hálóköntösben jött. Mrs. 
Washington Dodge nem húzott harisnyát magas szárú gombos cipőjéhez, 
amelynek leffegett a széle, mert nem akarta gombolással vesztegetni az időt. 
Mrs. Astort mintha skatulyából húzták volna ki: könnyű, világos ruhában volt. 
Mrs. James J. Brown, a festőien szép denveri milliomosnő kétrészes fekete 
bársonykosztümöt viselt, fehér selyemhajtókával; bizonyára úgy gondolta: ez 
illik egy hajókatasztrófához. Sok hölgy öltözékén meglátszott, hogy 1912 a 
nekilendülő automobilizmus esztendeje. Mrs. C. E. Henry Stengel fátyollal 
kötözte le virágos kalapját, amint robogó autóban szokás. Madame de Villiers 
hosszú gyapjú autósköpenyt öltött hálóköntöse fölé, lábán estélyi papucscipőt 
viselt. 

Egy húszesztendős kölni ifjú, Alfréd von Drachstedt meleg szvetterben és 
nadrágban jelent meg, kabinjában hagyta 2133 dollár értékű vadonatúj 
ruhatárát, sétapálcáival együtt. 

A második osztályon kevésbé elegáns ruhadarabokat kapkodtak magukra 
az utasok. Albert Caldwell és felesége Sziámból volt hazatérőben. Évekig 
tanítottak a Bangkoki Keresztény Főiskolán, majd Londonban felújították 
ruhatárukat, de ezen az estén mindenféle viseltes holmit öltöttek magukra. 
Bébijüket, a kis Aldent meleg plédbe csavarták. Miss Elizabeth Nye sima 
szoknyát, kabátot és papucsot vett fel. Mrs. Charlotte Collyernek nem volt 
türelme, hogy rendesen megfésülködjön, szalaggal kötötte hátra a haját. 
Nyolcéves kislánya, Marjory plédet dobott a vállára. Mr. Collyer sem csípte ki 
magát, abból a megfontolásból, hogy úgyis hamarosan visszatérnek, ezért 
zsebóráját is otthagyta a párnán. 

A helyzet a harmadosztályon volt a legzavarosabb, mert a White Star Line 
az egyedülálló férfiakat, s az ugyancsak egyedülálló nőket a Titanic két 
végében szállásolta el. Most aztán az orrban lakó férfiak a tat felé siettek, 
hogy összetereljék ismerőseiket. 

A nem egészen tizenhat éves Katherine Gilnagh ajtaján kopogtattak. Az a 
fiatalember volt, aki előző este fixírozta a kislányt, miközben a fedélzeten 
dudát nyekergetett. A fiú siettette, hogy keljen már fel, valami baj történt a 
hajóval. Anna Sjoblom, a tizennyolc éves finn leány, aki az Egyesült Államok 
északnyugati partjára utazott, arra ébredt, hogy kabintársnőjét dán udvarlója 
sietteti: gyorsan keljen fel. A fiatalember Annának is adott egy 


mentőmellényt, és még hátraszólt, hogy minél előbb, menjen utánuk. De a 
lány tengeribeteg volt, gyenge és elesett, nem érdekelte semmi. Aztán hangok 
zűrzavarát hallotta, hát mégis felment, bár iszonyúan rosszul érezte magát. 
Alfréd Wicklund segítette fel rá a mentőmellényt; otthon együtt jártak 
iskolába. 

Olaus Abelseth nagyon izgatott volt. A huszonhat éves norvég 
Dél-Dakotába tartott, egy farmra. Egy régi atyai barátja az ő gondjaira bízta 
tizenhat éves leányát: kísérje el Minneapolis városába. Miközben most utat 
tört a zsúfolt folyosón a tat felé, egyszeriben úgy érezte, hogy Minneapolis 
nagyon-nagyon messze van. Abelseth félúton találkozott a lánnyal. Aztán 
sógorával, unokatestvérével és még egy lánnyal felkapaszkodtak a meredek 
fedélzeti lépcsőn a hátsó emeletfedélzetre, a hajótat végébe. 

A kemény hidegben és a barátságtalan sötétségben nagy volt a tolongás; 
ösztönszerűen mindenki az osztályának megfelelő fedélzetre igyekezett — az 
első osztályú utasok a hajó középső részére mentek, a második osztályúak 
kissé hátrább, a tat felé, a fedélköziek a hajó végébe tömörültek, vagy éppen 
ellenkezőleg, az orrban, a mélyített fedélzeten. Nyugodtan várták az 
utasításokat — vagy inkább eléggé bizakodó hangulatban, de azért egy kis 
belső "szorongással. Mulatságos látványnak találták egymáson a 
mentőmellényt; néhány erőltetett tréfa is csattant. 

— Nézzétek csak — viccelt Clinch Smith, amikor egy lány haladt el társai 
mellett, karjában spicc kutyájával —, hát a kutyusnak nem jár valami életmentő 
szerelék? 

— Ezt próbálja fel — mondta vidáman egy férfi Mrs. Vera Dicknek, 
miközben mentőzubbonyt csatolt rá. — Ez a legújabb divat, mindenki ezt 
hordja. 

— Amíg nem kell használnunk, legalább melegít — mondta derűsen Smith 
kapitány i5 Mrs. Alexander T. Comptonnak, aki New Orleansba készült. 

Fél egykor Gracie ezredes beleütközött Fred Wrightba, a Titanic profi 
szobatenisztrénerébe. Eszébe jutott, hogy reggel fél nyolcra elő jegyeztette 
magának a teniszszobát, most hát tréfásan megjegyezte: — Mit gondol, nem 
kellene törölni az előjegyzésemet? 

— Már én is gondoltam rá — felelte Wright, tompa, színtelen hangon, de ez a 
halvány tréfa is hősies volt tőle. Pontosan tudta ugyanis, hogy a víz már a 
teniszszoba mennyezetéig ér. 

A fényesen kivilágított tornateremben egymás mellett ült Mr. és Mrs. 
Astor, egy-egy rugóval mozgatható hintaló hátán. Már felcsatolták 
mentőmellényüket, de Astornak az ölében is volt egy harmadik. Zsebkéssel 
vagdosta darabokra, hogy megmutassa feleségének, mi van a belsejében, 
hogyan működik. Amíg az utasok tréfálkoztak, beszélgettek, várakoztak, a 


legénység gyorsan elfoglalta a helyét. A csónakfedélzet megtelt matrózokkal, 
pincérekkel, kazánfűtőkkel, szakácsokkal. 

Harold Godfrey Lowe, az ötödik tiszt, alaposan elkésett. Az indulatos 
természetű walesi fiatalember nehezen tűrte a fegyelmet. Tizennégy éves 
korában apja be akarta adni tanoncnak egy liverpooli kereskedőhöz, de az ifjú 
Lowe kijelentette, ő ugyan senkinek, semmi pénzért nem dolgozik. 
Megszökött hát hazulról, és szíve vágyát követve tengerre szállt, dolgozott 
szkúneren,  keresztvitorláson, öt évig járt egy ócska gőzhajóval a 
nyugat-afrikai partok mentén. 

Most, huszonnyolc évesen hajózott át először az Atlanti-óceánon. Ezen a 
vasárnapon szabadnapos volt, lefeküdt, átaludta az összeütközést; álmából a 
csónakfedélzeti nyüzsgés, a kabinjába behatoló hang2avar verte fel. Kinézett a 
kajütablakon, és meglepődve látta, hogy mindenki mentőmellényt visel. Ekkor 
kiugrott az ágyból, magára kapta a ruháját és rohant, hogy segíthessen. 
Később így magyarázta a késedelem okát a vizsgáló bizottság előtt Smith 
amerikai szenátornak: "Ne felejtse el, uram, nekünk nagyon kevés időnk jut az 
alvásra. Amikor tehát alszunk, olyanok vagyunk, mint a hulla." 

Charles Herbert Lightoller második tiszt is elkésett, de egészen más okból. 
Ő is szabadnapos volt, akárcsak Lowe, ő is ágyban feküdt, de hallotta a 
csikorgást, és amint volt, mezítláb rohant ki a csónakfedélzetre megnézni, mi 
történt. Nem látott semmit egyik oldalon se. Amikor felnézett a parancsnoki 
hídra, mintha Smith kapitány és Murdoch első tiszt sziluettjét vette volna ki az 
éjszakában. 

Lightoller visszatért kabinjába és elgondolkozott. Biztos, hogy baj történt a 
hajóval — előbb az a koccanás, aztán leálltak a gépek. De hát, nincs 
szolgálatban; amíg nem hívják, semmi keresnivalója odafönt. Ha szükség lesz 
rá, úgyis hívatják. Akkor pedig ott lesz, ahol kell. Lightoller tehát ismét 
leheveredett. Nyitott szemmel, ébren várakozott. . . 

Eltelt öt perc, tíz perc, fél óra. Hallotta a kürtőkön kitóduló gőz süvítését, a 
hangokat, a kiabálást, a gépterem fémes neszeit, de arra gondolt: most az a 
kötelessége, hogy ott tartózkodjon, ahol megtalálják, ha kell. 

12.20-kor robbant be hozzá. Boxhall negyedik tiszt: — Nem tudja, hogy 
jéghegybe ütköztünk? 

— Hallottam valami koccanást — felelte nyugodtan Lightoller, azzal 
felkászálódott és máris öltözni kezdett. 

— A víz már az F fedélzetig ér és elöntötte a postaszobát — folytatta Boxhall 
kissé szemrehányó hangon, de nem kellett sürgetnie társát, Lightoller már 
majdnem készen állt. Higgadt, szorgalmas, óvatos tengerész volt, betéve tudta, 
mi a kötelessége. Ideális második tiszt. 


A csónakfedélzeten a matrózok kezdték szabaddá tenni a tizenhat 
mentőcsónakot. Nyolc volt belőlük mindkét oldalon: négy az orrtól hátrafelé, 
aztán 190 lábnyi üres térség, majd ismét négy-négy, mindkét felől. A bal 
oldali csónakok oldalán páros sorszám fehérlett, a jobb oldaliakén páratlan. 
Volt még a fedélzeten négy összecsukható  mentőcsónak Is: 
Engelhardt-csónaknak nevezték őket. Ezeket, miután a két első csónakot 
leeresztették, a csónakdaruval lehetett vízre bocsátani. Az összecsukható 
csónakokat betűkkel jelölték: volt A, B, C és D. 

Mindent egybevetve a mentőcsónakokban összesen 1178 férőhely volt, a 
Titanic fedélzetén pedig ezen a vasárnapi éjszakán 2207 főnyi utas és 
személyzet tartózkodott. Az utasok közül senki sem tudott erről a 
matematikailag megoldhatatlan dilemmáról, a személyzet tagjai közül is csak 
kevesen, de a legtöbben, ha tudják is, nem törődnek vele. A Titanic nem 
süllyed el... Mindenki így tudta. Mrs. Albert Caldwell, amikor a beszálláskor 
Southamptonban a személypoggyász berakodását nézte, megkérdezte az egyik 
hordárt: — Igaz-e, hogy ezt a hajót nem lehet elsüllyeszteni? 

— Igaz, asszonyom — felelte az ember —, ezt a hajót az Úristen sem tudná 
elsüllyeszteni. 

Az utasok tehát nyugodtan várakoztak a fedélzeten, nem féltek, bár nem 
tudták mire vélni a dolgot. Mentőgyakorlatot sohasem tartottak, az utasok nem 
kaptak csónakbeosztást, a személyzet kapott ugyan, de ők meg se nézték, 
melyik a csónakjuk. Most mindenki szóbeli utasítást várt, a személyzet 
valamiképpen megérezte, kire hol van a legnagyobb szükség, miben segíthet. 
Most mutatkozott meg a sok esztendei fegyelem hatása. 

Minden csónak körül kis csapat matróz tett-vett: leszedték a borítóponyvát, 
eltávolították a fölösleges szerelékeket, árbocot, lámpásokat és konzerveket 
rakodtak be. A matrózok másik csoportja a csónakdaruknál serénykedett, ők a 
forgattyúkat erősítették fel és kibogozták a kötéltekercseket. Pörögtek a 
forgatókarok, csikorogtak a daruk, a csigák, és lassanként egymás után 
lebegtek odább a mentőcsónakok a hajótesttől. Ezután bizonyos hosszúságra 
engedték utánuk a köteleket, így a csónakok egy szintre kerültek a 
csónakfedélzettel, illetve a közvetlen alatta levő sétafedélzettel. 

Mindez eléggé lassan ment. Lightoller második tiszt a hajó jobb oldalán 
vezényelte embereit: szabaddá akarta tenni az oldalfedélzetet, de Wilde főtiszt 
mintha akadályozta volna a munkát. Lightoller engedélyt kért a csónakok 
leeresztésére, Wilde azonban leintette: "Még ne. Várjon." Végül Lightoller 
nem tehetett mást, felment a parancsnoki hídra, és közvetlenül Smith 
kapitánytól kért parancsot. Ezután nyíltan "megkérdezte  Wilde-től, 
beszállhatnak-e az első utasok? Wilde ismét a fejét ingatta, Lightoller tehát 


kénytelen volt újra a kapitányhoz szaladni. Smith bólintott: — Igen. Az 
asszonyok és a gyerekek szálljanak be, aztán eresszék le a csónakot. 

Lightoller tehát a 4-es számú csónakot leeresztette az A fedélzet szintjéig, 
és parancsot adott, hogy az asszonyok és a gyerekek szálljanak be. Így látszott 
biztonságosabbnak, nem volt akkora a veszély, hogy a csónakokba ugrók a 
tengerbe esnek, a hullámok szintje is közelebb volt, és a fedélzetet is ki 
lehetett üríteni kissé, mert ott még nehéz munka várt az emberekre. Későn 
jutott Lightoller eszébe, hogy a sétafedélzetre vezető ajtók le vannak zárva és 
csukva vannak az ablakok is. Valakit leküldték, hogy nyissa ki az ablakokat, ő 
pedig ezalatt a 6-os csónakhoz ment, a tat felé; sebtében odaterelt mindenkit. 

Fél lábbal a 6-os csónakban, a másikkal a fedélzeten állva, Lightoller 
elkiáltotta magát: — Hölgyek és gyerekek, ide! — Nem mondhatni, hogy a 
felszólítás lelkes fogadtatásra talált. Miért hagyná ott valaki az óriás hajó 
szépen kivilágított fedélzetét, hogy beszálljon egy sötét, deszkákból ácsolt, 
evezős csónakba? Ezt John Jacob Astor is nevetséges ötletnek tartotta: — 
Hiszen itt sokkal nagyobb biztonságban vagyunk, mint abban az apró 
csónakban! — Amikor Mrs. J. Stuart White beszállt a 8-as számú csónakba, 
egy barátja utána kiáltotta: — Ha vissza akar jönni, az útlevelére is szüksége 
lesz. Holnap reggel meglátja! Útlevél nélkül csónakázhat Amerikáig! 

Amikor Mrs. Constance Willard kereken megtagadta, hogy csónakba 
szálljon, a kétségbeesett tiszt előbb vitatkozni próbált vele, de végül csak 
megvonta a vállát: — Ne pazaroljuk az időt — ha nem, hát nem, maradjon! 

Közben szólt a zene. Wallace Henry Hartley karmester összeszedte 
zenészeit, és mintegy megnyugtatásként ragtime-ot vezényelt az első osztályú 
szalonban, ahol sok utas várakozott, amíg a csónakjukhoz szólítják őket. 
Később kimentek a csónakfedélzetre, hogy a főlépcső bejárata közelében 
muzsikáljanak. A zenekar kissé vegyes öltözéket viselt, egyesek kék 
egyenruhát, mások fehér zakót, de nagyon szépen zenéltek. Persze a Titanicon 
szolgált az atlanti utasszállítók legjobb zenekara. A White Star Line 
megszerezte a Cunard Line-hoz tartozó Mauretania karmesterét, Hartleyt. A 
Carpathia zongoristáját, Theodore Braileyt is elcsalták, továbbá Roger 
Bricoux csellistát. Beszálláskor a muzsikusok boldogan mondták Robert 
Vaughan hajópincérnek, akit a kisebb Cunard-hajóról ismertek: — Nos, 
steward, végre egy tisztességes hajó, ahol tisztességes a kaja. — A bőgős, Fred 
Clark, eddig nem dolgozott hajón, de nagy sikert aratott skóciai 
hangversenykörútjain, ezért a hajóstársaság szerződtette. Az első hegedűs, 
Jock Hume sohasem lépett fel önálló esten, de olyan vidáman húzta, hogy az 
utasok nagyon megszerették. Itt voltak hát: nyolc kitűnő muzsikus, aki tudja, 
mit kell tennie. Ezen az éjszakán gyors ütemű, vidám melódiákat csaltak ki a 
hangszerükből. 


A hajó jobb oldalán gyorsabban peregtek az események. Ám Ismay, a 
hajóstársaság elnöke úgy érezte, mégsem elég gyorsan. Idegesen rohangált 
fel-alá, biztatta az embereket, hogy siessenek. — Nincs veszteni való időnk! — 
nógatta Pitman harmadik tisztet, aki az 5-ös csónaknál dolgozott. Pitman a 
vállát vonogatta; nem ismerte Ismayt; különben is, ki ez a fontoskodó alak 
nemezpapucsban? Ismay ismét ráparancsolt: — Nők és gyermekek be a 
csónakba! — Pitman most már megelégelte a dolgot: — Nekem csak a kapitány 
parancsol! — csattant fel mérgesen. 

De hirtelen derengeni kezdett neki, ki lehet az idegen. Odasétált Smith 
kapitányhoz, és megkérdezte tőle, teljesítse-e Mr. Ismay parancsát. Smith 
élesen felelt: — Gyerünk, igen! — Pitman tehát visszament, beugrott az 5-ös 
csónakba, és elkiáltotta magát: — Beszállás, hölgyeim! 

Mrs. Catherine Crosbyt és leányát, Harrietet a családfő erélyes mozdulattal 
tessékelte be a csónakba. Edward Gifford Crosby is kapitány volt egy 
milwaukee-i hajóstársaságnál, hosszú ideig szolgált kapitányi rangban a Nagy 
Tavak gőzösein. Crosby kapitány tehát értette a szakmát; már az 
összeütközéskor erélyesen rászólt a feleségére: — Ha ágyban maradsz, a tenger 
fenekén végzed, mama. — Majd azt mondta az asszonynak: — A hajó súlyosan 
megsérült, de remélem, a zárókamrák a víz színén tartják. — Most azonban már 
tudta: nincs vesztegetni való idő. 

Lassacskán mások is előreléptek. Miss Helen Ostby, Mrs. F. M. Warren, 
Mrs. Washington Dodge ötéves kisfiával, aztán egy fiatal stewardess. Amikor 
több nő nem vállalkozott a beszállásra, házaspárok kaptak engedélyt, végül 
néhány egyedülálló férfi is. A hajó jobb oldalán egész este betartották az 
aranyszabályt: hölgyek előnyben, azután — ha még van hely —, jöhetnek a 
férfiak 15. 

A hajó tatján Murdoch első tiszt, a jobb oldal parancsnoka, hasonló 
nehézségekkel birkózott a 7-es csónak megtöltésekor. Dorothy Gibson 
filmsztár beugrott a csónakba, anyja követte, majd a két nő rábeszélte esti 
bridzspartnereit, William Slopert és Fred Sewardot, hogy csatlakozzanak 
hozzájuk. Mások vonakodva követték példájukat, végül voltak tizenkilencen 
vagy húszan a csónakban. Murdoch úgy érezte, nem várhat tovább: 
háromnegyed egykor intett: ereszthetik a 7-est. Ez volt az első csónak, 
amelyet vízre bocsátottak. 

Murdoch utasította Pitmant, hogy vegye át az 5-ös csónak parancsnokságát, 
maradjon még kis ideig a hátsó kikötőhídon, majd mosolyogva kezet fogott 
vele és elköszönt: — Isten veled, sok szerencsét! 

Miközben az 5-ös csónak csikorogva ereszkedett lefelé, Bruce Ismay nem 
tudott többé uralkodni magán. — Eresszék már! Eresszék le! Eresszék, 
eresszék! — kiáltozta, egyik karjával nagy ívben körözve, amíg a másikkal a 


csónakdaruhoz kapott. Lowe ötödik tiszt, aki a csónakdarut kezelte, dühösen 
kifakadt: — Menjen a pokolba innen, akkor talán folytathatom a munkát! Azt 
mondja, hogy gyorsan eresszem le a csónakot? Akkor mindenki vízbe fullad! 
— Ismay elszégyellte magát. Sarkon fordult és szó nélkül előre ment a 3-ashoz. 

A legénység régebbi tagjainak a lélegzete is elállt. Úgy érezték, Lowe 
kifakadása az éjszaka legdrámaibb eseménye. Az ötödik tiszt mégsem sértheti 
meg a vállalat elnökét úgy, hogy simán megússza. Amint kikötnek New 
Yorkban, nyomban repül. 

Mert majdnem mindenki biztosra vette, hogy megérkeznek New Yorkba. A 
legrosszabb esetben mindenkit átszállítanak más hajókra. 

— Peuchen — mondta Charles M. Hays az őrnagynak, aki a csónakoknál 
segédkezett —, a hajó még kitart nyolc órát! Éppen most mondta nekem egy 
kiváló tengerész, Mr. Crosby Milwaukee-ból. 

Monsieur Gatti, a hajó francia á la carte éttermének főpincére, maga volt a 
megtestesült nyugalom. Amint magányosan ott állt a csónakfedélzeten, a 
méltóság szobrát mintázhatták volna róla: cilindere egyenesen ült a fején, a 
kezében sétapálca, karján gondosan összehajtogatott tweedtakaró. 

Lucien Smith a feleségével, valamint Sleeper Harper szintén a felesége 
társaságában nyugodtan beszélgetett a csónakfedélzetről nyíló tornateremben. 
A rugós hintalovakon most nem ült senki — Astorék elmentek máshová. A 
rögzített kerékpárokat sem hajtották a sportemberek, pedig máskor nagyon 
népszerűek voltak ezek a tornaszerek, piros és fehér nyilak jelezték a megtett 
"utat" egy nagy fehér óra számlapján. A vidám színű, linóleum padlós szoba, 
kényelmes nádszékeivel sokkal kellemesebb helynek látszott, mint a 
csónakfedélzet. Itt melegebb is volt, sietségre pedig, úgy látszott, semmi ok. 

Az A fedélzet majdnem üres dohányzójában négy férfi nyugodtan ült egy 
asztal körül: Archie Butt, Clarence Moore, Frank Millet és Arthur Ryerson 
húzódott ide a csónakfedélzet lármás zűrzavara elől. 

Lent a mélyben, Thomas Ranger segédfűtő sorra leállította a gépház vagy 
negyvenöt elektromos ventillátorát, és arra gondolt, hogy egyik-másikat 
holnap meg kell javítania. Alfred White villanyszerelő eddig a dinamókkal 
babrált, de most éppen kávét főzött magának. 

A Titanic tatjánál George Thomas Rowe fedélzetmester még mindig fel-alá 
Járt, őrséget tartott. Nem találkozott senkivel, nem is hallott semmit, amióta, 
vagy egy órája, a jéghegy elsuhant mellettük. Éppen ezért most csodálkozva 
látta, hogy a hajó jobb oldalán mentőcsónak úszik a vízen. Telefonált a 
hajóhídra — tudják-e, hogy vízen van egy csónak? Egy hang csodálkozva 
kérdezte, ki beszél. Rowe megmondta a nevét, mire a "híd" elismerte, hogy 
bizony, megfeledkeztek róla. Utasították is, jöjjön fel azonnal a hídra és 
hozzon magával rakétákat. Rowe alákúszott egy létrán, és alsó fedélzeti 


szekrényéből kivett egy fémdobozt, amelyben tizenkét rakéta volt, azzal már 
is igyekezett előre — ő volt az utolsó ember a hajón, aki még nem tudta, mi a 
helyzet. 

Mások viszont nagyon is jól tudták. Az idős dr. OLoughlin odasúgta Mary 
Sloan stewardessnek: — Gyermekem, nagyon rosszul állnak a dolgok. — Egy 
másik stewardess, Annié Robinson, a postaszoba közelében állt és az F 
fedélzeten emelkedő vizet nézte, azon tűnődve, miért hever a folyosón egy 
férfitáska, amikor Hutchinson hajóács, kötelet vonszolva maga után, 
odaérkezett. A férfi arcán zavar és kétségbeesés tükröződött. Valamivel 
később Miss Robinson az A fedélzeten Thomas Andrewsba ütközött. Andrews 
úgy szólt rá, mint kislányára a haragos apa. 

— Nem megmondtam, hogy vegye fel a mentőmellényét! 

— De igen — válaszolta a lány —, csakhogy olyan gyáva dolog. 

— Nem baj. Vegye fel: sétálgasson vele egy kicsit, hadd lássák az utasok. 

— Mégis, olyan gyáva dolog. 

— Nem az, vegye csak fel... Ha kedves az élete, vegye fel. 

Andrews jól ismerte az embereket. Ez az elbűvölő, dinamikus férfi 
mindenütt ott volt, mindenkin segített és az emberek felnéztek rá. Mindenkivel 
az illető szája íze szerint beszólt. Johnsont, a fecsegő szobapincért 
megnyugtatta: minden rendben lesz. De alkalmi asztaltársainak, Mr. és Mrs. 
Albert Dicknek már pontosabb elemzéssel szolgált: — A hajófenék pozdorjává 
tört, de ha a hátsó válaszfal kitart, nem süllyedünk el. — A fürge 
stewardessnek, Mary Sloannak így nyilatkozott: — Nagyon komoly a helyzet, 
de ne terjessze a rossz hírt, nehogy pánik törjön ki. — De John B. Thayernek, 
akiben teljesen megbízott, már bevallotta: a hajó nem "él" tovább egy óránál. 

A személyzet egy részének ugyanezt nem kellett kétszer elmondani. 12 óra 
45 perckor John Poingdestre matróz elhagyta a csónakfedélzetet, hogy 
felhúzza gumicsizmáját. Meg is találta a csizmákat az E fedélzeten, a hajó 
elején, és már úton volt visszafelé, amikor a deszkafal, amely kabinját az 
egyik fedélközi helyiségtől elválasztotta, kiszakadt a helyéből, s a tengervíz 
olyan erővel nyomult be, hogy a matróz derékig érő vízben kászálódott kifelé. 

Valamivel hátrább Ray steward az E fedélzeti részben levő kabinjába ment 
egy melegebb kabátért. Visszatérve, a szolgálati folyosón át igyekezett a 
főlépcsőház felé. A fűtők és a fedélközi utasok már nem voltak ott. Kihaltnak 
találta a széles átjárót, de valahonnan az elülső rész felől erős vízcsobogás 
hallatszott. 

Még hátrább, Joseph Thomas Wheat kisegítő pincér lesietett a lépcsőn, 
hogy néhány értékes holmiját összeszedje az F fedélzeti, a hajó bal oldalán 
levő fülkéjében. Kabinja szomszédos volt a gőzfürdővel; tarka-cifra 
helyiségek sorával, amelyek belső építészeti szempontból átmenetet alkottak a 


Viktória kor és a Rudolf. Valentino korszak között. Mozaikpadló, kék és zöld 
csempés fal, aranyozott gerendák a tompa vörös mennyezeten, faragott tikfába 
foglalt támfák — minden még teljesen száraz. 

Amikor azonban Wheat pár lépést tett a folyosón, hogy eljusson a 
következő feljáróig, különös látvány fogadta: a felette levő E fedélzetről 
keskeny sugárban szivárgott lefelé a víz. Még csak negyed hüvelyk mély volt 
— éppen csak elborította a cipője sarkát —, amint felfelé haladt a lépcsőn. 
Amikor elérte az E fedélzetet, látta, hogy a víz elölről jön, a hajó jobb oldala 
felől. 

A segédpincér kezdte sejteni, mi történt: az F fedélzetre betörő víz, 
amelynek útját állta egy zárórekesz ajtaja, már az E fedélzetig emelkedett, 
ahonnan nem nyílt ajtó, így azután tovább szivárgott a tat felé sorakozó 
helyiségekbe. 

Az 5-ös számú kazánház volt az egyetlen helyiség, ahol látszólag minden 
rendben ment. Miután a tüzeket kioltották, Barrett fűtő a mentőcsónakokhoz 
küldte embereit. Néhány társával ott maradt, hogy segítsen a két gépésznek, 
Harveynek és Shepherdnek a szivattyúzásnál. 

Harvey utasítására eltávolította a hajó jobb oldalán a padozatban levő 
öntöttvas csatornafedeleket, hogy Harvey hozzáférhessen a szelepekhez a 
szivattyúk beállításakor. 

A kazánházban gomolygott a gőz, amely a kazánok eloltásakor keletkezett. 
Különös gőzfürdőjük homályában az emberek tovább dolgoztak — elmosódott 
figurák a nehéz, párás levegőben. 

Ekkor Shepherd, amint sietve átfutott a kazánházon, belelépett egy 
csatornanyílásba és eltörte a lábát. Harvey, Barrett és George Kemish fűtő 
rohant a segítségére. Felemelték és bevitték a szivattyúházba, amely a 
kazánház végéből nyíló külön helyiség volt. 

Csak annyi idejük maradt, hogy szerencsétlenül járt társukat kényelmesen 
elhelyezzék, máris rohantak vissza a gőzfelhőbe. Hamarosan parancs érkezett 
a hídról, hogy minden ember jelentkezzék a csónakoknál. Amikor az emberek 
felmentek, Shepherd még a szivattyúházban feküdt, Barrett és Harvey pedig a 
szivattyúkkal dolgozott. Negyedóra múltán mindketten megnyugodva 
állapították meg: a terem még mindig száraz, a szivattyúk pedig ütemesen, 
gyorsan dolgoznak. 

Egyszerre dübörögve tört be a tengervíz a kazánok között, a terem másik 
vége felé. Átszakadt a válaszfal az 5-ös és a 6-os kazánház között! 

Harvey odakiáltotta Barrettnek: gyorsan fel a mentőlétrán! Barrett 
igyekezett is felfelé, miközben a tajtékos tengervíz már a lábát nyaldosta. 
Harvey a szivattyúház felé fordult, ahol Shepherd feküdt, Barrett látta, futni 
próbál, de az emelkedő árban szempillantás alatt eltűnik. 


A rádiósszoba csendjét csak a billentyűk zöreje törte meg, amint Phillips 
kikopogtatta segélykéréseit és vette a beérkező válaszokat. Bride még mindig 
ruhadarabokat kapkodott magára, miközben néha felrohant a parancsnoki 
hídra. 

Eddig megnyugtató hírek érkeztek. Az első válasz a Norddeutscher Lloyd 


eye, 


eze, 


néhány perc múlva szinte már özönlöttek a válaszok — a Canadian Pacific Mt 
Temple nevű hajója, az Allan társaságé, a Virginian, az orosz Birma teherhajó 
sorra jelentkezett. 

Morzejelek szálltak az éjszakában. Azok a hajók, amelyek nem álltak 
közvetlen rádiókapcsolatban a Titanickal, azoktól értesültek a bajról, amelyek 
összeköttetésben voltak vele... A hír egyre szélesedő körben terjedt. Cape 
Race szikratávíróállomása közvetlenül hallotta és tovább is adta a 
vészjelzéseket az észak-amerikai szárazföldnek. A New York-i Wannamaker 
Áruház tetején egy David Sarnoff nevű ifjú rádiós (egykor majd az RCA 
rádiótársaság milliomos vezérigazgatója), gyengén bár, de fogta a jelzést és 
nyomban továbbította. Az egész világ lélegzetét visszafojtva várta a 
fejleményeket. 

És ugyanakkor a közelben semmit sem sejtett a Cunard társaság hajója, a 
Carpathia, amely továbbra is délnek tartott. Egyetlen rádióstisztje, Harold 
Thomas Cottam a parancsnoki hídon tartózkodott, miközben Phillips leadta az 
első COD-vészjelzést. Éppen most tért vissza a készülékéhez, hátha fog 
valamit. Máris megkérdezte: tudja-e a Titanic, hogy üzenetek érkeztek 
számára Cape Race-ből? 

12 óra 25 perckor Phillips válaszolt neki, és ebből már kiderült, hogy a 
luxushajón többet várnak a Carpathiától udvarias gesztusnál: — Azonnal 
jöjjenek. Jéghegynek ütköztünk. COD, öregfiú. Pozíciónk: északi szélesség 
41" 46", nyugati hosszúság 507 14. 

Pillanatnyi dermedt csend után Cottam visszakopogta: értesítse-e a 
kapitányát. Phillips válasza: — Igen, gyorsan. — Újabb öt perc múlva érkezett a 
megnyugtató hír: — A Carpathia csak 58 mérföldnyire van a Titanictól, és 
"keményen igyekszik". 

12 óra 34 perckor ismét a Frankfurt jelentkezett: — 150 mérföld távolságra 
van. Phillips megkérdezte: — Jönnek segíteni? — A Frankfurt: — Mi a baj? — 
Phillips: Mondja meg a kapitánynak, hogy jöjjön segíteni. Jégnek ütköztünk. 

Smith kapitány belépett a fülkébe, hogy személyesen győződjék meg a 
helyzetről. Éppen az Olympia, a Titanic óriási testvérhajója jelentkezett. 500 
mérföldnyire volt, de rádiókészüléke igen nagy hatótávolságú. Phillips állandó 
összeköttetést tartott vele, de közben sürgette a közelebb levő hajókat is. 


Smith kapitány megkérdezte a rádióstól: — Milyen jelzést küld? 

Phillips természetesen azt válaszolta: — A COD-t. 

Bride-nak most remek ötlete támadt. Bár a COD volt a hagyományos 
segélykérő jelzés, egy nemzetközi tanácskozáson éppen akkor egyeztek meg 
az "SOS" betűk használatában, ezeket ugyanis még egy kezdő amatőr is 
könnyen tudja venni. Bride tehát azt mondta: — Küldj S0S-jelzést: tudod, az 
újat, talán itt az utolsó alkalom, hogy alkalmazhatod. 

Phillips jót nevetett a tréfán és leadta az S05-t. A rádiósfülke órája 12 óra 
45 percet mutatott, amikor a Titanic leadta az első S0$S-jelzést, amelyet 
óceánjáró valaha is használt. 

Egyik hajó sem látszott olyan ígéretesnek, mint az fény, amely a Titanic 
bal oldalától tíz mérföldnyire villant fel. Boxhall negyedik tiszt távcsövén át 
úgy látta, hogy gőzhajóról származik. Amikor morzelámpájával kapcsolatot 
próbált teremteni a vélt hajóval, egy alkalommal mintha válaszjelzéseket 
észlelt volna. De nem sikerült értelmeznie a vélt jelzéseket; arra a 
következtetésre jutott, hogy a saját árboclámpáik fényét látta visszacsillanni. 

Nyilvánvalóvá lett: komolyabb lépésekre van szükség. Amint Rowe 
fedélzetmester a parancsnoki hídra érkezett, Smith kapitány megkérdezte tőle, 
elhozta-e a rakétákat. Rowe elővette őket, mire a kapitány kiadta a parancsot: 
— Lőjön ki egyet, majd öt-hat percenként egyet-egyet. 

12 óra 45 perckor vakító fény lobbant fel az éjszakában: az első rakéta a 
parancsnoki híd jobb oldaláról repült fel. Szállt, egyre szállt felfelé, magasra 
kúszott az árbocok és a kötélzet csipkés körvonalai fölé. Azután — tompa 
csattanással felrobbant a messzeségben és sziporkázó, fehér csillagocskák 
ezrei lebegtek lassan a tenger felett. A kékes fényben Lowe ötödik tiszt mintha 
Bruce Ismay rémült arcát látta volna. 

Tíz mérföldnyire tőlük, James Gibson hajósinas ott állt a Californian 
tatfedélzetén. Az a furcsa hajó, amely kelet felől bukkant fel, már egy órája 
nem mozdult. Gibson érdeklődéssel figyelte. Távcsövén át jól látta az óriási 
gőzös oldalfényeit, és a hátsó fedélzeten fényjelek is villogtak. Volt egy 
pillanat, amikor a fiú arra gondolt, a hajó üzenetet akar küldeni a 
Californiannek a morzelámpájával, meg is próbált válaszolni az övével, de 
hamarosan feladta. Úgy gondolta, az ismeretlen hajónak bizonyára csak az 
árboclámpája pislogott. 

Herbert Stone, második tiszt, a Californian hídján fel-alá sétálva nem tudta 
levenni szemét a különös hajóról. 12 óra 45 perckor fehér fény lobbant felette. 
Különös, gondolta, hogy egy hajó éjjel rakétákat lő fel. 


"Menj csak, én még maradok egy keveset" 


Lawrence Beesley másodosztályú utas "szárazföldi patkány"-nak tekintette 
magát, de még ő 1s tudta, mire valók a rakéták. A Titanic bajban van, és olyan 
sürgős segítségre szorul, hogy vészjelzéseket ad minden hajónak, amely a 
közelben van. Mások is most ébredtek rá erre a hajó fedélzetén. Vége szakadt 
a tréfálkozásnak, tétlenségnek. Voltaképp a búcsúzkodásra sem maradt idő. 

— Minden rendben, kicsikém — mondta Dan Marvin újdonsült feleségének: 
— Menj csak, én még maradok egy keveset. — Csókot intett neki, amikor a 
fiatalasszony beszállt a csónakba. 

— Később találkozunk — mondta Adolf Dyker mosolyogva, és átsegítette 
feleségét a hajókorláton. 

— Bármi történjék is, fel a fejjel, légy bátor —, mondta dr. W. T. Minahan a 
feleségének, amikor a hölgyeket csónakba segítve a többi férfival együtt 
visszalépett a fedélzetre. 

Turrell Cavendish nem szólt a feleségéhez, csak megcsókolta, hosszan 
ránézett, újra megcsókolta, azzal már el is tűnt a többi férfi között. 

Mark Fortune magához vette felesége értékeit, amikor fiával, Charlesszal 
feleségét és három lányát kikísérte a csónakhoz. — Vigyázok mindenre: mi a 
következő csónakkal megyünk — magyarázta. Az egyik lány visszaszólt a 
bátyjának: — Charles, vigyázz apára. 

— Walter, gyere velem — könyörgött a férjének Mrs. Walter D. Douglas. 

— Lehetetlen — válaszolta Mr. Douglas és elfordult. — Ez nem lenne 
gentlemanhez méltó. — Maradj együtt Butt őrnaggyal és Mr. Moore-ral — 
hangzott Mrs. Douglas utolsó tanácsa. — Erős, izmos emberek, biztosan 
megmenekültök. 

A csoport szélén egy fiatal spanyol nászutaspár állt. Senor Victor de Satode 
Penasco még csak tizennyolc éves volt, a felesége tizenhét. Egyikük sem értett 
angolul. Olyan riadtan nézték a forgatagot, hogy Rothes grófnő odasietett 
hozzájuk. Néhány szót váltottak franciául, mire Penasco a grófnőre bízta 
feleségét, őt pedig elnyelte a tömeg. 

Volt olyan feleség, aki nem volt hajlandó elhagyni a férjét. A Meyer 
házaspár nem akarta mások előtt megtárgyalni a dolgot, ezért visszatértek 
kabinjukba. Ott arra az elhatározásra jutottak, hogy kisgyermekük érdekében 
kell búcsút venniük egymástól. 

Arthur Ryerson így magyarázta meg a helyzetet a feleségének: — 
Engedelmeskedned kell az utasításoknak. Amikor azt hallod: "Nők és 
gyerekek a csónakokba", akkor menned kell, ha rád kerül a sor. Én itt 
maradok Jack Thayerrel. Nem lesz semmi bajunk. 


Ifjabb Alexander T. Compton is éppen ilyen határozott volt, amikor anyja 
azt mondta, inkább marad, semhogy elhagyja a fiát. — Ne légy ostoba, Mama. 
A húgommal szállj be a csónakba — én majd vigyázok magamra. 

Mr. és Mrs. Lucien Smith is ilyesmin vitatkozott. Amikor meglátták, hogy 
Smith kapitány a közelükben áll egy szócsővel, Mrs. Smith hirtelen 
elhatározással odament hozzá, és kérlelni kezdte, hogy nincs, egyetlen 
hozzátartozója sem, hadd menjen vele a férje is. De az öreg kapitány nem 
reagált. Felemelte szócsövét és belekiáltott: "Nők és gyermekek elsőként!" 

Ekkor Mr. Smith közbevágott: — Kapitány úr, ne hallgasson a feleségemre. 
Majd rábeszélem, hogy beszálljon a csónakba. — Feleségéhez fordulva 
nyomatékosan mondta: — Sohasem akartam parancsolgatni neked, de most az 
egyszer így kell lennie. Pusztán csak formaság: a nőké és a gyerekeké az 
elsőség. Ez egy pompásan fölszerelt hajó, és mindenkit megmentenek. 

Mrs. Smith megkérdezte, őszintén beszél-e. Férje a leghatározottabb 
igennel válaszolt. Azzal megcsókolták egymást, és amikor a csónak leszállt a 
tengerre, a férfi felesége után kiáltotta: — Tedd zsebre a kezedet! Nagyon 
hideg van! 

De néha többre volt szükség a szelíd csalásnál. Mrs. Emil Taussig a férjébe 
csimpaszkodott, amikor a 8-as csónakot leeresztették, benne a leányukkal. 
Mrs. Taussig kétségbeesetten nézett a csónak után és azt kiáltotta: — Ruth! — 
De amíg a lányára figyelt, két matróz elszakította a férjétől, és szabályosan 
beledobta a lassan leereszkedő csónakba. 

Egy matróz a karjánál ragadta meg Mrs. Charlotte Collyert, egy másik a 
derekánál, úgy szakították el a férjétől, Harvey-től. Az asszony kapálózott, de 
a férje rászólt: — Menj, Lottie. Az isten szerelmére, szedd össze magad és 
menj. Majd kapok helyet egy másik csónakban. 

Amikor Celiney Yasbeck látta, hogy egyedül kell mennie, sikoltozni és 
zokogni kezdett, hogy vissza akar menni a férjéhez, de a csónak már a 
tengeren himbálózott és az asszony hiába próbált kiszállni. 

Nem volt hatalom vagy szép szó, hogy megmozdítsa a montreali Mrs. 
Hudson J. Allisont. A tömegtől kissé távolabb belecsimpaszkodott a férjébe. 
Trevor nevű kisfiúk a dajkával már beszállt egy csónakba, de Lorraine, 
hároméves kislányuk, még mindig anyja szoknyájába kapaszkodott. 

Mrs. Isidor Straus is ott akart maradni: — Mindig a férjem mellett voltam, 
most sem hagyom cserben! — kiáltotta bátran. 

Valóban nagy utat tettek meg együtt; átélték a Dél rabszolgatartó 
hatalmának bukását, volt egy kis porcelánüzletük Philadelphiában, a New 
York-i Macy áruházat együtt tették fogalommá. Mr. Straust képviselővé 
választották, dúsgazdagok lettek, igazi amerikai karrier: igazgatósági tagság, 


jótékonyság, hobbyk, utazás. A telet a Riviérán, Cap Martinban töltötték; a 
Titanic első útja a kirándulás méltó befejezésének ígérkezett. 

Ezen az estén Strausék a többiekkel mentek fel a fedélzetre és Mrs. Straus 
eleinte határozatlanul kapkodott. Előbb átadott néhány apróbb ékszert a 
komornájának, Ellen Birdnek, de aztán visszakérte. Majd átment a fedélzet 
túloldalára és már majdnem beszállt a 8-as csónakba — amikor meggondolta 
magát és visszament a férjéhez. Végre elhatározásra jutott: — Sok évet éltünk 
meg együtt. Ahová te mégy, oda megyek én 1s. 

Archibald Gracie, Hugh Woolner és a többi ismerős hiába próbálták 
rábeszélni az idős asszonyt, hogy szálljon be egy csónakba. Woolner végül 
Mr. Straushoz fordult: — Bizonyos vagyok benne, hogy senkinek sem lesz 
kifogása ellene, ha egy idős gentleman, mint ön. . . 

— Csakhogy én nem megyek a többi férfi előtt — válaszolt Straus, lezárva a 
vitát. Felesége erre még szorosabban fogta a karját, megveregette, 
rámosolygott az öregúrra és a körülöttük nyüzsgő csoportra. Végül mind a 
ketten kényelmesen elhelyezkedtek egy-egy nyugágyban. 

De a legtöbb nő beszállt a csónakokba — férjek kísérték feleségüket, az 
egyedülálló nőket férfiismerőseik, akik vállalták, hogy gondjukat viselik. 
Ebben a korban szokás volt, hogy a felsőbb osztályok férfitagjai felajánlották, 
hogy "védtelen nők" szolgálatára lesznek az atlanti átkelés idején. Ezen az 
éjszakán a lovagiasságnak valóban gyakorlati hasznát is vehették a hölgyek. 

Mrs. William T. Grahamet, a tizenkilenc éves Margaretet és nevelőnőjét, 
Miss Shutest Howard Case, a Vacuum Oil londoni igazgatója segítette be a 
8-as csónakba, másik lovagjuk egy fiatalember, Washington Augustus 
Roebling volt, aki azonfelül, hogy apja egy nagy acélmű tulajdonosa volt, 
maga is a Mercer gépkocsigyár vezérigazgatói tisztét foglalta el Trentonban, 
New Jersey államban. Amint a 8-as csónak leereszkedett a tengerre, Mrs. 
Graham látta, hogy Mr. Case a korlátnak támaszkodik, cigarettára gyújt és 
búcsút int neki. 

Mrs. E. D. Appleton, Mrs. R. C. Cornell, Mrs. J. Murray Brown és Miss 
Edith Evans családi temetésről tértek vissza Angliából, az ő lovagjuk Gracie 
ezredes volt, de szem elől vesztette őket a tömegben és csak sokkal később 
talált rájuk. 

Talán az is megzavarta az ezredest, hogy ugyanakkor asztaltársát, Mrs. 
Churchill Candee-t is gyámolította. Mrs. Candee Párizsból volt visszatérőben; 
a fiát látogatta meg, aki újszerű balesetet szenvedett: lezuhant a repülőgépe. A 
hölgy bizonyára nagyon vonzó lehetett, majdnem minden úr az ő lovagjául 
akart szegődni. 

Amikor egy másik asztaltárs, Edward A. Kent találkozott Mrs. Candee-vel 
az összeütközés után, a hölgy átadta neki édesanyja elefántcsont miniatűr 


arcképét: őrizze meg. Aztán Hugh Woolner és Bjornstrom Steffanson sietett 
az asszonyhoz, és besegítették a 6-os csónakba. Woolner búcsút intett neki és 
megnyugtatóan kiáltotta: akkor is segítségére lesznek, amikor a Titanic már 
"összeszedte magát", és a hölgynek vissza kell kapaszkodni a csónakból a 
hajóra. Valamivel később érkezett oda futva Gracie és Clinch Smith, ők is 
Mrs. Candee-t keresték, de Woolner megnyugtatta őket, kissé önelégülten, 
hogy volt szerencséje a hölgy szolgálatára lenni; Mrs. Candee már 
biztonságban van. 

És éppen jókor szállt be a hölgy, mert a fedélzet még jobban megdőlt, és 
azokon is nyugtalanság vett erőt, akik eddig higgadtan viselkedtek. Egyesek, 
akik mindenüket a kabinban hagyták, most meggondolták magukat és 
lementek értékeikért. De nagyon kellemetlen meglepetésben volt részük. 
Celiney Yasbeck visszahőkölt, mert kabinja teljesen víz alatt állt. Gus Cohené 
úgyszintén. Victorine-t, Ryersonék francia komornáját még kellemetlenebb 
meglepetés érte. Az ő kabinja ugyan még száraz volt, de amíg a holmijait 
kapkodta össze, arra lett figyelmes, hogy a kulcs megfordul a zárban. A 
hajópincér zárta be a lakosztályt, mert félt a fosztogatóktól. De a lány időben 
sikoltozni kezdett: a steward kiszabadította, ő pedig megelégelve a kockázatot, 
üres kézzel tért vissza a fedélzetre. 

Fogytán volt az idő. Thomas Andrews egyik csónaktól a másikig ment, 
sürgetve a nőket, hogy siessenek: — Hölgyeim, azonnal be kell szállniuk. 
Nincs vesztegetni való idő. Ne válogassanak a csónakok között. Ne 
habozzanak. Beszállni, beszállni! 

Andrewsnak minden oka megvolt az ingerültségre. A nők szerfölött 
szeszélyesen viselkedtek. Az egyik lány a sorára várt a 8-asnál, de hirtelen 
felsikoltott: — Ott felejtettem Jack fényképét! Vissza kell mennem érte! — 
Mindenki tiltakozott, de a lány már rohant is le. Hamarosan visszajött a 
képpel, és ekkor gyorsan betessékelték a csónakba, mielőtt még másvalami is 
az eszébe jut. 

Minden olyan sürgős volt — és olyan nagy volt a nyugalom -, hogy 
Lightoller második tiszt úgy érezte: időpocsékolás az egész, amikor Wilde, a 
főtiszt azt kívánta tőle, segítsen előkeresni a lőfegyvereket. Lightoller mégis 
gyorsan elvezette a kapitányt, Wilde-et és Murdoch első tisztet a 
fegyverszekrényhez. Wilde az egyik revolvert Lightoller kezébe adta és 
megjegyezte: — Még szüksége lehet rá. — Lightoller zsebre tette és sietett 
vissza a fedélzetre. 

Most már gyors egymásutánban ereszkedtek le a csónakok a tengerre. A 
6-os 12.55-kor, a 3-as 1 órakor, a 8-as 1.10-kor. William Carter az első 
osztályról nézte vízre bocsátásukat, majd azt tanácsolta Harry Widenernek, 


próbáljon bejutni az egyikbe. Widener a fejét rázta: — Inkább a hajón maradok, 
Bill, hátha sikerül. 

A legénység néhány tagja nem volt ilyen optimista. Amikor Wheat 
segédpincér láttaa hogy Latimer főpincér a  nagykabátjára húzta a 
mentőmellényt, rászólt, inkább a kabát alá vegye — úgy könnyebb úszni. 

A hídon Boxhall negyedik tiszt és Rowe fedélzetmester újabb rakétákat lőtt 
fel. Boxhall még mindig nem tudta elhinni, mi történik: — Kapitány — kérdezte 
—, hát ennyire komoly a helyzet? 

Smith odafordult hozzá: — Mr. Andrews egy, legföljebb másfél órát ad a 
hajónak. 

Lightollernek ennél is alkalmasabb mércéje volt — a meredek, keskeny 
segélylépcső, amely a csónakfedélzetről vezetett le egészen az E fedélzetig. A 
víz lassan kúszott föl a lépcsőfokokon; Lightoller időnként odament a 
lejárathoz, és megszámolta, hány áll víz alatt. Jól lehetett látni, a lámpák még 
égtek odalenn, a halványzöld víz alatt. 

Ez a "mérce" pedig azt mutatta, hogy repül az idő. A tempó gyorsabb lett — 
s a helyzet egyre zavarosabb. Egy csinos francia lány megbotlott és elesett, 
amikor a 9-es csónakba akart beszállni. Egy fekete ruhás idősebb nő a 10-es 
mellé lépett; sikoltva hullott alá a csónak és a hajó oldala közé. A tömeg 
felmorajlott, de valaki a csónakból csodával határos módon elkapta a bokáját. 
Kihúzták a vízből, többen is segítették az alattuk levő sétafedélzetre jutni. A 
csuromvizes nő ismét felment a lépcsőn a csónakfedélzetre és most már nem 
tévesztette el az ugrást. 

Mások elveszítették a fejüket. Egy öreg hölgy hatalmas botrányt csapott a 
9-es csónaknál, végül mindenkit eltaszított magától, és elszaladt. Egy 
hisztérikus nő kétségbeesett sikoltozással csapkodott maga körül, amikor 
megpróbált a 11-esbe bemászni. Witter szobapincér fölkapaszkodott a 
korlátra, segíteni próbált neki, de a nő elvesztette egyensúlyát és együtt 
zuhantak be a csónakba. Egy nagy kövér nő a 13-as mellett zokogott: — Ne 
tegyenek be a csónakba! Nem akarok beszállni! Soha életemben nem ültem 
nyitott csónakban! 

Ray szobapincér így torkolta le: — Mennie kell, és a legjobb, ha befogja a 
száját. 

Az a terv, hogy a csónakokat az alsóbb sétányokról töltsék meg, teljes 
kudarcot vallott. Az oda nyíló ajtókat ugyanis nem nyitották ki. Azok a 
csónakok, amelyeknek várakozniuk kellett volna az alsóbb sétányokról 
beszállókra, sorra eleveztek. Akiket tehát ide küldtek le, hoppon maradtak. 
Amikor a Caldwell házaspár és mások nagy nehezen lejutottak egy folyosóhoz 
a C fedélzeten, valaki, aki nem tudott az intézkedésről, bezárta mögöttük az 
ajtót. Később aztán azok, akik a felettük levő folyosón álltak, látván 


szorultságukat, leeresztettek egy létrát, hogy felkapaszkodjanak oda, ahonnan 
elindultak. 

A tapasztalt matrózok hiánya csak növelte a zűrzavart. A korábban indított 
csónakokra már beosztották a legjobb tengerészeket, mások viszont 
különleges feladatokat kaptak: például össze kellett szedniük a viharlámpákat, 
kinyitniuk az A fedélzet ablakait, kilőniük a rakétákat. Hat matróz életét 
vesztette; őket leküldték, hogy nyissák ki az alsó sétafedélzet ajtóit, de nem 
tértek vissza többé. Valahol csapdába estek odalenn. Lightoller tehát 
kénytelen volt szigorúan beosztani megmaradt embereit — csak két matrózt 
engedett beszállni egy-egy mentőcsónakba. 

A 6-ost már félig leeresztették, amikor egy nő visszakiáltotta a fedélzetre: — 
Csak egy matróz van a csónakban! 

Lightoller odakiáltotta a fedélzeten toporgó embereknek: 

— Van itt matróz? 

— Ha úgy gondolja, mehetek — válaszolta egy hang a tömegből. 

— Maga matróz? 

— Nem, vitorlázó vagyok. 

— Ha le tud mászni a kötélen a csónakba, akkor mehet. — Arthur Godfrey 
Peuchen, a Királyi Kanadai Yacht Club vezetőségi tagja fürgén átvetette 
magát a korláton és egy kötélen leereszkedett a csónakba. Ő volt az egyetlen 
férfiutas, akinek Lightoller megengedte azon az éjszakán, hogy csónakba 
szálljon. 

Jobban jártak azok a férfiak, akik a hajó jobb oldalán gyülekeztek; 
Murdoch, ha volt még hely, beengedte őket a csónakokba. Pierre Maréchal 
francia aviatikus és Paul Chevré szobrász például beszállt a 7-esbe. A Gimbels 
áruház két ügynöke bejutott az 5-ösbe. Amikor elérkezett az idő, hogy vízre 
bocsássák a 3-ast, Henry Sleeper Harper nemcsak csatlakozhatott a 
feleségéhez, hanem magával vitte Szun jat-szen nevű pekingi pincsijét, sőt 
egyiptomi szolgáját, Hamad Hassah-t is, akit "tréfából" vett magához 
Kairóban. 

Ezen az oldalon állt dr. Washington Dodge is, némiképp bizonytalanul, a 
13-as csónak árnyékában, amikor Ray, az ebédlői szobapincér megpillantotta. 
Ray megkérdezte tőle, hogy felesége és fia elment-e már, amire Dodge 
igennel válaszolt. Ray megkönnyebbült, mert személyes ismerősei voltak. 
Amerikából jövet az Olympicon ő volt a felszolgálójuk, sőt ő beszélte rá 
Dodge-ékat, hogy a Titanic fedélzetén térjenek haza. Nem volt idő 
töprengésre, Ray rászólt az orvosra: — Tessék csak beszállni —, azzal szinte 
belökte a doktort a csónakba. 

Az 1-es csónaknál majdnem ugyanez volt a helyzet. Sir Cosmo Duff 
Gordon, felesége és a lady titkárnője, Miss Francatelli — akit Lady Duff 


Gordon Miss Franksnek becézett -—, megkérdezték Murdochtól, vajon 
beszállhatnak-e? 

— Ó, igen, persze: csak tessék — válaszolta Murdoch, Sir Cosmo Duff 
Gordon szerint. (A közelben álló George Symons őrszem viszont úgy hallotta, 
hogy Murdoch csak annyit mondott: — Jó, ugorjanak csak be.) Ekkor érkezett 
oda két amerikai, Abraham Solomon és C. E. H. Stengel, akiket szintén 
betessékeltek. Stengel ügyetlenül kecmergett át a korláton; végül a korlát 
tetejéről valósággal begurult a csónakba. A mozgékony és vidám Murdoch 
nagyot nevetett: — Ez volt a legjobb tréfa ma este. 

Úgy látszott, nem is maradt itt több utas; a közelben levő csónakok 
elmentek, a tömeg pedig a tat felé tódult. Amikor az említett öt utast 
elhelyezte, Murdoch hat fűtőt is a csónakba irányított. Symons őrszemet 
csónakparancsnokká nevezte ki és azt mondta neki: — Menjenek távolabb a 
hajó oldalától, de jöjjenek vissza, ha hívjuk! — Intett a darukezelőknek, akik 
leeresztették az 1-est, amelyben negyven ember fért volna el, de most 
összesen csak tizenketten ültek benne. 

Amikor a csónak csikorogva leereszkedett, Walter Hurst segédfűtő, aki az 
elülső fedélzetről nézte a jelenetet, csípősen megjegyezte: — Ha már leeresztik 
a csónakokat, legalább megrakhatnák őket. 

Lent, a harmadosztályon tartózkodtak azok, akik az 1-es közelébe sem 
férhettek. Férfiak és nők tömege nyüzsgött a fedélköz fő lépcsőházának alján, 
egészen a hátsó E fedélzetig. Ott szorongtak azóta, amióta a szobapincérek 
felkeltették őket. Eleinte csak nők és házaspárok vártak a sorukra, de aztán 
férfiak is érkeztek elölről, a szolgálati átjárón át, csomagjukat cipelve. Most itt 
zsúfolódtak össze — lármás, nyugtalan csoport, inkább raboknak látszottak, 
semmint utasoknak a börtönszerű, alacsony mennyezet alatt, a mezítelen 
villanykörték fényében, a fehérre mázolt falak puritán előterében. 

John Edward Hart, a harmadosztály szobapincére valóságos harcot vívott, 
hogy a mentőmellényt rájuk kényszerítse. Nemigen sikerült — részben azért, 
mert egyúttal állandóan csitítania kellett őket, hogy nincs komoly veszély, 
részben azért, mert a legtöbb fedélközi utas egyébként sem értett angolul. 
Müller, a tolmács megtette, amit lehetett: állandóan magyarázott a finnek és a 
svédek csoportjának, de ő sem ment sokra. 

12.30-kor érkezett a parancs, hogy a nők és gyermekek menjenek fel a 
csónakfedélzetre. Reménytelen dolog lett volna elvárni tőlük, hogy kiismerjék 
magukat a folyosók útvesztőjében, ahol az ajtókat rendes körülmények között 
amúgy 1s zárva tartották a harmadosztály elől, Hart tehát úgy döntött, hogy kis 
csoportokban felkíséri őket, Ez is időbe tellett, de végül összeállította az első 
csoportot és elindult velük, 


Hosszú gyalogséta volt — fel a széles lépcsőn a harmadosztályú hallba, a C 
fedélzeten, át a nyitott mélyített fedélzeten, majd a másodosztály könyvtárán 
keresztül az első osztály kabinsoráig. Akkor még végig kellett sietniük egy 
hosszú folyosón az orvosi rendelő mellett, az első osztályú utasok 
komornáinak és inasainak kajütjei mentén, végül a nagy lépcsőn fel a 
csónakfedélzetre. 

Hart a 8-as csónakhoz vezette csoportját, de még ekkor sem teljesítette 
küldetését. Mihelyt ugyanis odaért velük, a fedélköziek máris kezdtek 
visszaszállingózni a hajó belsejébe, a melegre. 

Már elmúlt egy óra, mire Hart visszaért az E fedélzetre, hogy újabb 
expedíciót szervezzen. Ez sem volt könnyebb. Sok nő továbbra sem akart 
elindulni. Sok férfi viszont most már erőszakosan követelte, hogy mehessen. 
De erről szó sem lehetett: a parancs értelmében csak nők és gyermekek 
mehettek. 

Hart ismét megjárta a hosszú utat. Egy óra húszkor ért vissza újra a 
csónakfedélzetre; csoportját a 15-ös csónakhoz vezette. De már nem volt ideje 
másodszor is visszamenni. Murdoch őt is beparancsolta a csónakba; Hartot 
második csoportjával 1.30-kor bocsátotta alá a daru. 

De — szigorú előírások híján — a fedélközi utasok élelmesebb részének 
valahogy sikerült az E fedélzeti zsákutcát elkerülnie és feljutnia a felső 
fedélzetre. Most ott várakoztak, de nem volt senki, aki irányítsa őket, aki 
segítsen nekik. Néhány ajtó, amely szállásukat zárta el az előkelőbb 
lakosztályoktól, már nyitva állt; a lentmaradtak ezeken át szintén elindulhattak 
fölfelé, de sokan elkóboroltak a hajó más részeibe. Mások viszont hosszú 
bolyongás után a csónakfedélzetet 15 megtalálták. 

De még mindig sok akadály állt azok előtt a fedélközi utasok előtt, akik 
most végre megérezvén a veszélyt, elindultak a csónakokhoz, ők csak a 
leleményességükben bízhattak. 

Mint valami hangyaraj, egy kis csapat a daru mellett kapaszkodott fölfelé, a 
hátsó mélyített fedélzet irányában. Az árbocrúd tövének fokain felhágtak az 
első osztályra, majd átmászva egy rácson, feljutottak a csónakfedélzetre. 

Mások megtalálták az utat a másodosztályú sétafedélzetekre, de innen, a B 
fedélzetről nem tudtak tovább menni: zsákutcába jutottak. Kétségbeesésükben 
felmásztak a legénységi riadólétrán. Ez a létra a fényesen kivilágított első 
osztályú á la carte étterem közelében ért véget. Amint Anna Sjoblom és egy 
másik lány felkúszott ide, benéztek az ablakokon. Megcsodálták a másnapra 
elkészített pompás, ezüsttel és porcelánnal terített asztalokat. Társnője 
ösztönösen be akarta rúgni az ablakot, hogy bemászhasson, de Anna 
figyelmeztette: ne tegye, mert a hajóstársaság még megfizetteti vele a kárt. 


A fedélközi férfiak egy másik riadólétrán másztak fel az első mélyített 
fedélzetről a rendes, első osztályú lépcsőhöz, onnan jutottak aztán ki a 
csónakokhoz. 

Ismét mások dörömböltek a lezárt csapóajtókon, azt követelve, hogy 
engedjék át őket. Amikor Daniel Buckley fedélközi utas felment néhány 
lépcsőfokon, amely egy első osztályú ajtóhoz vezetett, az előtte haladó férfit 
durván visszalökte az őrt álló matróz. Az utas mérgesen talpra állt és újra 
felrohant a lépcsőn. A matróz dühösen meredt rá, majd az orra előtt bezárta az 
ajtót és elfutott. Az utas leverte a lakatot, üvöltve rohant tovább, ékes 
szavakkal részletezve, mit csinál a matrózzal, ha a kezébe kerül. A feltört 
ajtón Buckley és mögötte sokan mások benyomultak az első osztályra. 

Egy másik átjáróban az őr feltartóztatta Kathy Gilnagh-t, Kate Mullinst és 
Kate Murphyt. (Úgy látszik, a Titanicon a legtöbb ír kivándorló lánynak 
Katherine volt a neve.) Ekkor érkezett oda Jim Farrell, a lányok földije, maga 
is fedélközi utas és izmos férfi. Farrell dörgő hangon ráordított az őrre: — Az 
istenit, ember, nyisd ki az ajtót és engedd át a lányokat! — Kiderült, hogy 
puszta hangerővel is csodát lehet tenni, mert a lányok nagy meglepetésére a 
matróz jámborul félreállt. 

De Kathy Gilnagh kalandjai ezzel nem értek véget. Rossz helyen fordult 
be, elszakadt barátaitól, és egyszerre ott állt egyedül a másodosztályú 
sétányon. Fogalma sem volt róla, hogyan juthat innen a csónakokhoz. Ezen a 
sétányon nem volt senki, csak egy magányos férfi, aki a korlátnak 
támaszkodva mélán bámult az éjszakába. De mégis segített a lánynak: bakot 
tartott neki, az ő vállára kapaszkodva Kathy elérte a felettük húzódó sétányt. 
Amikor Kathy Gilnagh a csónakfedélzetre érkezett, a 16-os éppen indulni 
készült. Egy matróz igyekezett visszatartani — nincs több hely. 

— De hisz! ott a húgom! — kiáltotta Kathy. Nem is volt húga, de valahogyan 
meg akarta hatni a matrózt. És sikerült neki! — Jól van, szálljon be — sóhajtotta 
a tengerész, Kathy pedig befurakodott a csónakban ülők közé; a következő 
pillanatban már le is eresztették a tengerre a 16-ost. Kathy Gilnagh — nagyon 
kevés fedélközi társával együtt — így került biztonságba. 

De minden megmenekült fedélközi utasra száz olyan szerencsétlen jutott, 
aki céltalanul bolyongott az orr-rész mélyített fedélzetén, a tatfedélzeten, vagy 
az E fedélzet lépcsője lábánál. Többen a kabinjukban maradtak -— itt találta egy 
ír fiatalember, Martin Gallagher, ismerősét, Mary Agatha Glynnt, négy 
csüggedt hálótársával. A fiú gyorsan a 13-as csónakhoz kísérte őket, majd 
visszalépett a fedélzetre, pedig jól tudta, mi vár reá. Mások imádkoztak. 
Amikor Gus Cohen fedélközi utas vagy egy órával az összeütközés után 
áthaladt a harmadosztályú társalgón, sok utast látott üldögélni odabenn, az írek 
rózsafüzért pergettek a kezükben. 


Az első osztályú á la carte étterem személyzetével senki sem törődött. 
Ezeknek a pincéreknek amolyan "se hús, se hal" státusuk volt. Nem 
számítottak utasoknak, de hivatalosan nem tartoztak a legénységhez sem. Ezt 
az éttermet ugyanis nem a White Star hajóstársaság üzemeltette, hanem 
Monsieur Gatti, szerződéses alapon. 

Vagyis hivatalosan nem törődött velük senki. Mi több, szegények majdnem 
mind franciák és olaszok voltak; 1912 táján az angolszászok alacsonyabb 
rendűnek tekintették ezt a két nemzetet. 

Kezdettől fogva nem volt esélyük a menekülésre. Johnson hajópincér 
emlékszik rá, hogy összeverődve üldögéltek szállásuk előtt, a hátsó E 
fedélzeten. Gatti, a chef és helyettese, Paul Maugé csúnyán sorsukra hagyták 
embereiket; ők ketten elindultak a csónakfedélzet felé. Át is jutottak, mert 
civil ruhát viseltek; a matrózok utasoknak nézték őket. 

Odalenn a gépteremben senkinek sem jutott eszébe, hogy menekülni 
próbáljon. Ezek a hősök minden erejüket megfeszítették, hogy fenntartsák a 
gőznyomást, biztosítsák a világítást, hogy működjenek a szivattyúk. Bell, a 
főgépész a 4-es kazánház mögött kinyittatta a zárórekeszek nyílásait, elég, ha 
akkor csukják be őket, ha betör a víz: addig is könnyebben tudnak mozogni. 

Fred Scott segédfűtő azon fáradozott, hogy kiszabadítsa egyik társát, aki az 
ajtók mögötti hátsó alagútban rekedt. Thomas Ranger olajozó pedig leállította 
a negyvenöt ventillátor közül az utolsókat is — túlságosan sok áramot 
fogyasztottak. Thomas Patrick Dillon rakodómunkás a hátsó helyiségekben 
segédkezett, hosszú tömlőket illesztett össze, hogy a 4-es kazánházban 
megnöveljék a szivattyúk teljesítményét segédgépek beindításával. 

George Cavell, szintén rakodó, segített kioltani a tüzet a kazánban. Ezzel 
ugyan csökkent az energiaszolgáltatás, de legalább nem kellett robbanástól 
tartani, ha ide is betör a tenger, 1 óra 20 körül járt az idő, és már majdnem 
sikerült elvégezni a munkát, amikor Cavell észrevette, hogy víz szivárog a 
padlózat vaslemezei között. A rakodó most még gyorsabban dolgozott, és csak 
akkor adta fel a harcot, amikor a víz már a térdéig ért. A mentőlétra tetején 
volt már, amikor eszébe jutott, hogy nem szólt a társainak. Visszament, de már 
senkit sem talált a kazánházban, ők tehát elmentek. Nyugodt lelkiismerettel 
kúszott fel újra a létrán, most már valóban utoljára. 

Ekkorra a legtöbb csónakot alábocsátották. Egyenként és lassan eveztek el 
a Titanic közeléből; az evezők fölkavarták a vizet a tükörsima tengeren. 

— Soha az életben nem volt evező a kezemben, de azt hiszem, mégis tudok 
evezni — vallotta be egy steward Mrs. J. Stuart White-nak, amikor a 8-as 
csónak elindult. 

A csónakokból minden szem a Titanic felé tekintett. Magas árbocai, négy 
óriási kéménye feketén rajzolódott ki a tiszta kék éjszakában. A kivilágított 


sétafolyosók, az ablakok sárgán fénylő sora, rengeteg ember a korlátok 
mentén; a csónakból jól lehetett hallani a ragtime ütemeit az éjszaka 
csendjében. Hinni sem akarták a menekülők, hogy végveszélybe került az 
óriás: mégis, ők kint vannak a tengeren, a gigász orra pedig mind mélyebben 
merül a vízbe. A ragyogóan kivilágított, orrától a végéig fénylő hajó olyan 
volt, mint egy születésnapi torta, amikor a hőségben kezd összeroskadni. 

A csónakok nehézkesen távolodtak. Azok, amelyek azt a parancsot kapták, 
hogy álljanak készenlétben, a vízen tartották evezőiket, amelyeket pedig arra 
utasítottak, hogy evezzenek a távolban látni vélt gőzhajó felé, elindultak 
keserves útjukon. 

Az a távoli gőzös elképesztően közelinek látszott. Olyan közelinek, hogy 
Smith kapitány utasította a 8-as csónak személyzetét, evezzenek oda, rakják át 
utasaikat és forduljanak vissza a többiekért. Ugyanekkor megkérdezte Rowe 
fedélzetmestert, aki a rakétapisztollyal babrált, ismeri-e a morzejeleket. Rowe 
azt válaszolta, hogy érti őket valamelyest, mire a kapitány utasította: — Lépjen 
érintkezésbe a hajóval, és ha válaszol, közölje: itt a Titanic, süllyedünk, 
tartsák minden csónakjukat készenlétben. 

Boxhall már megpróbált fényjeleket adni az ismeretlennek, de Rowe is 
nagyon szerette volna megkísérelni a kapcsolatfelvételt; így minden rakéta 
után újra meg újra fényjeleket adott — semmi válasz. Ekkor Rowe jelentette 
Smith kapitánynak, hogy jobb felől, mintha másik fényt látna. A vén tengeri 
medve arra irányította távcsövét, majd halkan közölte Rowe-val, hogy fényes 
csillag az, nem hajó. De tetszett neki a fiatalember buzgalma, ezért odaadta 
Rowe-nak a távcsövét, nézze csak meg jobban. 

Közben Boxhall egymás után lőtte ki rakétáit. Előbb-utóbb csak 
felfigyelnek odaát. 

Odaát, a Californian parancsnoki hídján Stone második tiszt és Gibson 
hajósinas számolta a rakétákat. 12.55-ig ötöt lőttek fel. Gibson újra 
próbálkozott morzelámpájával, majd egy órakor felemelte távcsövét, hogy újra 
megnézze, mi baj lehet az ismeretlen hajón. Éppen akkor röppent fel a hatodik 
rakéta. 

1 óra 10-kor Stone leszólt a beszélőcsövön a térképszobába és jelentést tett 
Lord kapitánynak. Lord megkérdezte: — Mi az, jelzőfény? 

— Nem tudom, uram — válaszolta Stone —, de mintha fehér vészrakéták 
lennének. 

A kapitány azt tanácsolta neki, hogy adjon le további lámpajeleket: mi a 
baj. 

Valamivel később Stone átadta távcsövét az ifjú Gibsonnak és azt mondta: 
— Nézd csak azt a hajót. . . Olyan furcsán áll a vízen — furcsák a fényei 15. 


A fiú gondosan tanulmányozta a távoli sziluettet. Mintha megdőlt volna. — 
Mintha az oldalán feküdne a vízen —, mondta a hajósinas. Ugyanakkor Stone, 
aki mellette állt, ebben a pillanatban észrevette, hogy a másik hajó oldalsó 
piros lámpája eltűnt. — Milyen furcsa — gondolta, de nem volt különösebben 
izgatott. 


"Azt hiszem, Hardy, mindennek vége" 


A többi hajó sehogyan sem értette a dolgot, 1 óra 25-kor az Olympic a 
következő kérdést tette fel: — Délre fordulnak, hogy velünk találkozzanak? — 
Phillips türelmesen kopogtatta vissza: — Most helyezzük el a nőket a 
mentőcsónakokban. 

Ekkor a Frankfurt jelentkezett: — Vannak már hajók a közelükben? — 
Phillips erre nem is válaszolt. Ismét a Frankfurt érdeklődött újabb részletek 
iránt. Ez már sok volt Phillipsnek. A rádiós felugrott, és szinte sikoltotta: — 
Átkozott bolond! Hát most meg nem azt kérdezi: "Mi a baj, öregfiú?" — Majd 
leült és dühösen kopogta: — Bolond, tartsd a kapcsolatot, de ne zavarj. 

Smith kapitány időről időre bejött a rádiósszobába, egyszer, hogy 
figyelmeztesse a két szikratávírászt: gyengül az áramerősség, majd itt is 
elmondta, hogy a hajó nem bírja már sokáig. Harmadjára azzal jött: a víz 
elérte a gépházat, 1 óra 45 perckor Phillips már könyörgött a Carpathiának: — 
Öregem, gyertek, amilyen gyorsan csak tudtok; a gépház vízben áll, egészen a 
kazánokig. 

Közben Bride kabátot dobott Phillipsre, majd sikerült egy mentőmellényt is 
ráadnia. Valamivel nehezebb volt csizmát húznia társára, aki kopogtatás 
közben megjegyezte: nem 1s tudja, lesz-e rá szükség. 

Egy alkalommal Bride-et ültette a készülék mellé a rádiós, hogy megnézze, 
mi történik a fedélzeten. Amikor visszajött, szomorúan csóválta a fejét: — 
Furcsa dolgok vannak odakinn. 

Valóban furcsa dolgok történtek. A tenger már a Titanic mélyített 
orrfedélzetét nyaldosta, a daruk körül fodrozódott a víz, a fedélzeti 
nyílásokban pedig magasan állt, elérte az árbocok tövét, sőt már a hófehér 
felépítmény alját verdeste. A gőz sivító hangját nem lehetett többé hallani, a 
rakéták fülsértő ropogása is megszünt, de a fedélzet ferdébben állt, mint 
valaha, a hajó pedig csúnyán lejtett bal felé. 

1 óra 40-kor Wilde, a főtiszt elkiáltotta magát: — Mindenki a jobb oldalra, 
hogy helyrebillentsük a hajót! — Az utasok és a legénység átvonult, a Titanic 
pedig lomhán egyenesbe fordult. A mentőcsónakok körül újra megindult a 
munka. 


Amikor 1 óra 45-kor a 2-es csónakot le akarták ereszteni, Johnson 
szobapincér, aki narancsokat tömött a zsebeibe, felordított a csónakfedélzetre 
egy borotváért, hogy elvághassa a kötelet. McAuliffe matróz ledobott neki 
egyet, de odakiáltotta: — Ne feledd el Southamptonban visszaadni! — Vagy 
tréfált McAuliffe, vagy ő volt a legutolsó ember a Titanicon, aki azt hitte, 
hogy még visszatérhetnek Southamptonba. 

Murdochnak, az első tisztnek nem voltak illúziói. Amint végigsétált a 
fedélzeten, a másodosztály fő stewardjával, Hardyval, felsóhajtott: — Azt 
hiszem, Hardy, mindennek vége. 

Most már nem volt nehéz rábeszélni az utasokat, hogy hagyják el a hajót. 
Paul Maugé, a helyettes főpincér tíz láb magasról ugrott az egyik kötélen 
himbálózó csónakba. Valaki, egy fedélzettel lejjebb, megpróbálta kirángatni, 
de a francia kiszabadította magát és megmenekült. 

Daniel Buckley fedélközi utas, akinek sikerült betörnie egy zárt csapóajtót, 
s egyszeriben a csónakfedélzeten találta magát, nem sokat habozott. Néhány 
társával együtt beugrott egy csónakba, ott aztán meghúzta magát, és 
izgalmában sírva fakadt. Férfitársainak többségét a matrózok kirángatták, de 
akkorra már szerzett valahonnan egy női sálat és derékig beleburkolózott. 
Később azt állította, hogy Mrs. Astortól kapta a sálat; mindegy, az álcázás 
megmentette az életét. 

Egy másik fiatalember — inkább még csak kamaszfiú — nem volt ilyen 
szerencsés. Lowe ötödik tiszt egy ülés alatt akadt rá a 14-esben. A fiú 
könyörgött, hagyják ott: nem lesz útban, de Lowe ráfogta a pisztolyát. A fiú 
még szívhez szólóbban könyörgött. Lowe ekkor taktikát változtatott. Azt 
mondta az ifjúnak, hogy viselkedjék férfihoz illően, és ez hatott. A pisztoly 
láttán Mrs. Charlotte Collyer és a többi nő zokogni kezdett, a nyolcéves 
Marjory Collyer együtt sikoltozott velük, cibálta Lowe karját, úgy könyörgött: 
— Nagyon kérem, uram, ne lőjön, kérem, ne ölje meg ezt a szegény 
fiatalembert! 

Lowe rámosolygott a kislányra és megnyugtatta. A fiú akkorra már 
visszamászott a fedélzetre, arccal lefelé hevert egy kötéltekercsen és rázta a 
zokogás. 

De a 14-es csónak megpróbáltatásai ezzel nem értek véget. Férfiak újabb 
csoportja rohanta meg a csónakot. Scarrott tengerész kormányrúddal verte 
vissza őket. Lowe ismét pisztolyt rántott, és ezt kiáltotta: — Aki megpróbálja, 
ólmot kap! — azzal háromszor elsütötte fegyverét, a hajó oldala mentén a víz 
felé célozva, miközben a csónak imbolyogva leereszkedett. 

Murdoch is nehezen vert vissza egy hasonló rohamot a lSösnél. Rárivallt a 
tömegre: — Vissza, vissza! Előbb a nők jönnek! 


A hajó orrában, az összehajtható C csónakkal is bajok voltak. Ezt a 
csónakot arra a darura szerelték, amelyen előbb még az 1-es himbálózott. 
Nagy tumultus támadt körülötte, az emberek egymást taszigálva próbáltak 
beszállni. 

Két férfinak sikerült beugrania a csónakba. Herbert McElroy számvevőtiszt 
kétszer a levegőbe lőtt, Murdoch pedig ordítozott: — Kifelé innen! Kifelé 
innen! — Hugh Woolner és Bjornstrom Steffanson a lövések hallatán 
odasietett, hogy segítsen. A tetteseket karjuknál, lábuknál fogva kicibálták, 
kiürítették a csónakot. Helyreállt a rend. 

Jack Thayer félrehúzódva állt a hajón szerzett ismerőse, egy ifjú amerikai, 
Milton Long társaságában. Aznap este ismerkedtek meg, vacsora után, 
kávézás közben. Az összeütközés után Long, aki egyedül utazott, csatlakozott 
a Thayer családhoz. De aztán Jackkel együtt elszakadtak az idősebb 
Thayeréktől az A fedélzeten gomolygó tömegben. Most azon tanakodtak, 
mitévők legyenek, hiszen a család többi tagja valószínűleg már elment 
valamelyik csónakkal. Végül úgy döntöttek, hogy nem közelednek a C 
csónakhoz, ebben a kavarodásban bizonyosan felfordul. 

Tévedtek. Lassan rendeződtek a dolgok és a C csónak készen állt, hogy 
vízre bocsássák. Wilde főtiszt odakiáltott, ki lesz a parancsnoka. Smith 
kapitány meghallotta a kérdést, odafordult Rowe fedélzetmesterhez, aki még 
mindig a morzelámpával bajlódott és felszólította: legyen ő a parancsnok. 
Rowe beugrott a csónakba: felőle már ereszthették is lefelé. 

A közelben forgolódott Bruce Ismay, a hajóstársaság elnöke, és 
segédkezett a csónak lebocsátásánál. Most nyugodtabb volt, mint kezdetben, 
amikor Lowe rápirított — sőt minden tekintetben úgy viselkedett, mint a 
Titanic bármelyik gyakorlott tengerésze. 

Ismay gyakran tetszelgett ebben a hajóstiszti szerepben, máskor viszont 
inkább a luxusvendéget játszotta meg. Az utazás során sokféle szerepben 
páváskodott. Oueenstownban ő volt a "szuperkapitány". Bell főgépésznek ő 
írta elő, hogy az út különböző szakaszain milyen sebességet óhajt, ő határozta 
meg, hogy a hajónak szerda reggel kell New Yorkba érnie, nem pedig kedd 
este. Smith kapitánnyal ezt meg sem beszélte. Később, az átkelés alatt Ismay 
inkább fő-fő utasként szerepelt. Élvezte az á la carte étterem finom konyháját, 
a fedélzeti korongjátékot, bridzsezett, teázott nyugágyában, az A fedélzet bal 
oldalán. Ezen a vasárnapon viszont ő volt a nagy tengeri szakértő. Amikor 
aznap délelőtt egy másik hajó úszó jég közeledését jelentette Ismay éppen a 
fényes pálmakertben üldögélt. A kürtjelzés ebédhez szólította a luxusutasokat, 
amikor Smith kapitány átadta neki a Baltic figyelmeztetését. A délután 
folyamán Ismay (aki szerette felhívni az emberek figyelmét: ki ő) előhalászta 
a zsebéből az üzenetet, meglobogtatva Mrs. Ryerson meg Mrs. Thayer előtt. A 


vacsoránál ismét utas volt, makulátlanul elegáns szmokingban, mint az első 
osztályú luxusvendég mintaképe. 

Közvetlenül az összeütközés után is hajózási szakértőt játszott; ott volt a 
kapitánnyal a parancsnoki hídon, megbeszélést folytatott Bell főgépésszel, 
most pedig, bár Lowe ötödik tiszt alaposan leteremtette, tovább osztogatta 
parancsait a csónakoknak. 

De most újabb színváltozás következett. Az utolsó pillanatban Ismay 
hirtelen beszállt a C csónakba, szinte ugyanakkor, amikor kezdték 
alábocsátani; a mentőcsónak negyvenkét utasa között egyszeriben ott volt 
Bruce Ismay, mint egy utas a sok közül. 

De voltak a hajón nemesebb jellemek is. William T. Stead, az író, 
félrevonultan, mint mindig, egyedül üldögélt az első osztályú dohányzóban és 
nyugodtan olvasott. Kemish fűtő arra haladt el és azt gondolta magában: 
érdekes ember, bármi történjék is, ez itt akar maradni. 

Robert J. Bateman lelkész Jacksonville-ből, odakinn állt a fedélzeten és 
érdeklődéssel nézte, amint sógornője, Mrs. Ada Ball beszáll az egyik 
csónakba. — Ha nem találkoznánk többé ezen a földön — kiáltotta a pap —, 
találkozunk a másvilágon. — Amikor a csónak ereszkedni kezdett, Bateman 
tiszteletes levette a nyakkendőjét, odadobva sógornőjének, mintegy emlékül. 

George Widener és John B. Thayer a hajókorlátnak támaszkodott a 
csónakfedélzeten, nyugodtan tárgyalták az eseményeket. Az ifjú Jack tévedett: 
apja nem menekült el valamelyik csónakban, sőt, nem is szándékozott 
menekülni. Kissé távolabb, Archie Butt, Clarence Moore, Arthur Ryerson és 
Walter Douglas szótlan csoportot alkotott. Butt őrnagy, Taft amerikai elnök 
segédtisztje, nagyon csendes volt, nem volt nála pisztoly, mint később 
állították a "szemtanúk", és semmi szerepet sem játszott a mentésben, jóllehet 
később rengeteg történet keringett róla, mintha tulajdonképpen ő irányította 
volna a mentési munkálatokat. 

Hátrább, a tat közelében álldogált társtalanul Jay Yates, a fáma szerint 
hírhedt szerencsejátékos, aki a luxushajó első átkelésekor nagyvadra "utazott". 
Most megállított egy nőt, aki éppen be akart szállni az egyik csónakba és 
átadott neki egy kitépett noteszlapot. Egyik álnevét írta az üzenet alá, amely 
így szólt: "Ha megmenekül, értesítse nővéremet, Mrs. F. J. Adamset, az ohiói 
Findlay-ben. Minden elveszett: J. H. Rogers." 

Benjamin Guggenheim részletesebb búcsúüzenetet írt: "Ha bármi történnék 
velem, mondják meg feleségemnek, hogy minden tekintetben teljesítettem 
kötelességemet." 

Guggenheim, valóban, szinte mindenkin túltett. Már nem viselte azt a 
szvettert, amit Etches szobapincér kérésére vett fel. Sőt, a mentőmellényét 
sem. Ott állt magántitkára mellett, elegáns frakkjában. — Teljes díszben 


vagyunk — magyarázta egy ismerősének —, úgy akarunk meghalni, amint az 
gentlemanhez illik. 

Volt ott néhány házaspár is. Allisonék mosolyogva álltak a sétafedélzeten. 
Mrs. Allison a kis Lorraine kezét fogta, másik kezével férjébe kapaszkodott. 
Strausék a tatfedélzeti korlátnak támaszkodtak, átkarolva egymás derekát. A 
közelükben állt egy fiatal amerikai pár, valamelyik vadnyugati államból 
jöttek. Lightoller megkérdezte az asszonykától, beszáll-e az egyik csónakba, 
de az derűsen rázta a fejét: — Semmi szín alatt sem. Együtt indultunk erre az 
útra, és ha úgy kell lennie, együtt is fejezzük be. 

Archibald Gracie, Clinch Smith és vagy tucatnyi más első osztályú 
férfiutas, együtt dolgozott a legénységgel. Már az utolsó csónakokba terelték 
be útitársaikat. Ahogy besegítették a minnesotai Miss Constance Willardot, 
mosolyogva odaszóltak neki, hogy ne féljen. A hölgy látta, hogy csak úgy 
patakzik a homlokukon a verejték. 

Lightoller is megizzadt. Levetette a nagykabátját. Még szvetterben és 
pizsamában is ömlött róla a víz, olyan keményen dolgozott. Furcsán festett így 
a jéghideg éjszakában, ezért Simpson segédorvos, az örökös tréfamester 
odaszólt neki: — Mi az, Lights, csak nincs melege? 

A segédorvos, az öreg dr. OLoughlin, McElroy számvevőtiszt és Barker 
segéd-számvevőtiszt társaságában álldogált. Lightoller egy pillanatra hozzájuk 
lépett. Kezet rázott velük, és csak ennyit mondott: — Isten önökkel. 

Hosszabb  búcsúzkodásra nem volt idő. Lightoller lepillantott a 
vészlejáratra, és látta, hogy a víz elérte a C fedélzetet, sőt gyorsan emelkedik. 
De a lámpák teljes fénnyel égtek, még mindig szólt a ragtime, élénk 
tempóban. 

Már csak két csónak volt hátra. Az egyik, a 4-es, egész este gondot okozott. 
Lightoller már vagy egy órával ezelőtt leeresztette az A fedélzetre, azt 
tervezve, hogy ott tölti meg, de az ottani ablakok mind zárva voltak. Ekkor 
valaki észrevette, hogy a Titanic mélységmérő rúdja éppen a csónak alatt 
hever keresztben, elzárva az útját. Sam Parks tengerész és Jack Foley 
rakodómunkás odasietett, hogy szétverjék, de nem találtak baltát. Nem lehetett 
vesztegetni az időt, így Lightoller a többi csónakhoz sietett, ezt majd később 
ereszti le. 

Azok az utasok, akik már jó ideje a 4-esre várakoztak, történetesen igen 
fontos személyiségek voltak. Astorék, Widenerék, Thayerék, Carterék, 
Ryersonék; ők eddig is összetartottak. Amikor Lightoller elrendelte a 
beszállást ebbe a csónakba, a feleségek, gyerekek, komornak és dajkáik 
lementek a sétafedélzetre, hogy együtt szálljanak be, exkluzív csoportként. 
Látva, hogy nem eresztik alá a csónakot, tovább várakoztak. 


Addigra a férjek is megérkeztek, most tehát New York és Philadelphia 
társaságának krémje már több mint egy órája arra várt, hogy a matrózok 
bezúzzák az ablakokat és összetörjék a rudat. Egyszer már visszarendelték 
őket a csónakfedélzetre, de Dodd másodpincér ismét leküldte őket. Mrs. 
Thayer elkeseredetten sikoltotta: — Mondja meg végre, hová menjünk! Maga 
rendelt ide minket, most pedig maga küld vissza! 

1 óra 45 percet mutattak az órák, amikorra Lightoller visszatért. Most fél 
lábbal a 4-esben állt, a másikkal a nyitott ablakpárkányon. Valaki nyugágyakat 
helyezett a korlát mellé, hogy lépcsőként szolgáljanak. A férfiak készen álltak, 
hogy a nőket és a gyermekeket kisegítsék az ablakokon. 

Ekkor John Jacob Astor, a multimilliomos, aki feleségét átemelte az 
ablakkereten, megkérdezte, nem mehetne ő is. — Gyenge egészségi állapotban 
van a férjem — magyarázta az asszony. 

Lightoller így válaszolt: — Nem, uram! A férfiak nem szállhatnak csónakba, 
amíg a hölgyeket nem helyeztük el. 

Astor ekkor megkérdezte, hányas számú csónak ez. — A 4-es — felelte 
Lightoller. Gracie ezredes azt hitte, Astor azért érdeklődik, hogy később 
megtalálja a feleségét, de Lightoller esküdni mert volna rá, hogy később majd 
panaszt akar tenni a White Star társaságnál. 

Most Ryersonék következtek. Arthur Ryerson észrevette, hogy 
Victorine-nak, francia komornájuknak nincs mentőmellénye. Gyorsan 
lecsatolta a sajátját és felsegítette a lányra. Amikor Mrs. Ryerson a fiúkat, 
Jacket odavezette az ablakhoz, Lightoller rászólt: — A fiú nem mehet! Az apa 
felháborodva lépett előre: — Márpedig a fiú az anyjával megy, még csak 
tizenhárom éves. — Engedték, hadd menjen, bár Lightoller zsörtölődött: — 
Több fiú nem mehet! 

1 óra 55-kor eresztették le a 4-est; a fedélzettől már csak tizenöt lábnyira 
volt a tenger. Mrs. Ryerson megrémült, amikor látta, milyen mélyre süllyedt 
már az óriás hajó. Innen, a csónakból azt is látta, hogyan ömlik be a víz a C 
fedélzet nagy, négyzetes ablakain, hogyan tör be a luxuslakosztályok antik 
bútorai közé. Ekkor felnézett a sétafedélzetre. Férje még mindig a korlát 
mellett állt Mr. Widener társaságában, alápillantottak a csónakra és nagyon 
nyugodtnak látszottak. 

Már csak egyetlen csónak volt hátra. Az összecsukható D-t most helyezték 
fel a darura, amelyen korábban a 2-es himbálózott. Nem sok idő maradt, hogy 
a D-t megtöltsék menekülőkkel. Az egész hajón már pirosan izzottak a 
lámpák. Valahonnan lentről porcelán csörömpölése hallatszott. Jack Thayer 
látott egy embert, aki egy teli üveg Gordon ginnel a kezében tántorgott el 
mellette, szájához emelte a palackot, majd fenékig kiitta. Thayer azt gondolta 
magában: — Ha életben maradok, ezt az embert holtbiztosan nem látom többé. 


(Különös módon ez volt az első ember, akivel Thayer megmenekülése után 
találkozott.) 

Lightoller nem kockáztatott. A legtöbb utas a tatba vonult; egyetlen csónak 
maradt, negyvenhét férőhellyel — 1600 ember számára! A legénységgel 
kordont formáltatott, kart karba öltve álltak a tengerészek a D csónak körül. 
Csak a nőket engedték át. 

Két kisfiút hozott most a kordonig egy férfi. A matrózok kézről kézre adták 
őket, majd betették a két gyermeket a csónakba. Az apa visszalépett a 
tömegbe. Azt mondta, Hoffmann a neve, a gyerekeket pedig rokonaihoz viszi 
Amerikába. Valójában Navatrilnak hívták és a két kisfiút elrabolta különváltan 
élő feleségétől. 

Henry B. Harris színházi rendező a kordonig kísérte a feleségét, ott aztán 
megmondták neki, hogy ő nem mehet tovább. Harris mélyen felsóhajtott: — 
Igen, tudom. Maradok. 

Ekkor Gracie ezredes, a lovagok gyöngye érkezett lihegve Mrs. John 
Murray Brownnal és Miss Edith Evansszel. A két nő a "védtelen úrihölgyek" 
csoportjához tartozott, s az ezredes természetesen már az induláskor 
felajánlotta nekik szolgálatait. Az ezredes fennakadt a kordonnál, de a 
hölgyeket átengedték. Abban a pillanatban érkeztek oda a D csónakhoz, 
amikor a matrózok kezdték volna alábocsátani. Miss Evans odafordult Mrs. 
Brownhoz: — Menjen ön. A gyermekei várják otthon. 

Átsegítette Mrs. Brownt a korláton. Lightoller parancsot adott a 
lebocsátásra, és 2 óra 5 perckor az összecsukható D csónak lefelé libegett a 
hajó oldala mellett, Edith Evans nélkül. A legutolsó használható csónak, 
hiszen az A és B csónakokkal még mindig csak kétségbeesett küzdelem folyt, 
egyiket sem sikerült kiszabadítani! 

Pontosan alattuk Hugh Woolner és Bjornstrom Steffanson állt a korlát 
mellett. Nehéz éjszakájuk volt — segítettek Mrs. Candee-nek, megpróbáltak 
segíteni Strausékon, kiráncigálták a gyáva férfiakat a C csónakból. Most 
körülnéztek az A fedélzeten, kinek segíthetnének még, de a fedélzet kiürült. A 
lámpák vöröses fényben izzottak. 

— Nem tetszik nekem ez a kuckó — jegyezte meg Woolner —, olyan, mint 
valami csapda. Menjünk csak ki a hátsó ajtón. — Előrementek a sétafedélzet 
nyitott végéhez. Amire kijutottak, a tenger már elöntötte a fedélzetet, a két 
férfi pedig frakkosan! — térdig gázolt a vízben. Felkapaszkodtak a korlátra. 
Akkor vagy kilenc lábnyira alattuk meglátták a D csónakot. Még mindig lefelé 
ereszkedett a hajó oldala mentén. Most vagy soha! 

— Ugorjunk bele! — kiáltotta Woolner. — Van még elég hely a csónak 
orrában! — Steffanson hatalmas lendülettel elrugaszkodott és fejjel pottyant a 
csónak elejébe. Egy pillanat múlva Woolner követte, az alászálló csónakba 


úgy esett bele, hogy lábai kint kalimpáltak. A csónak szinte ugyanekkor a 
tengerre loccsant. Amint távolodni kezdett, William Lucas matróz még 
felszólt Miss Evansnek, aki a korlát mellől nézte őket. — Ne féljen, hölgyem, 
önnek is jut még csónak. — Nem jutott. . . 


"Ilyenkor már csak így szokás" 


Most, hogy az utolsó csónak is elment, különös csend szállt a Titanicre. 
Elcsitult az izgalom, a zűrzavar és a több száz ember, aki ott maradt, 
nyugodtan állt a felső fedélzeteken. A fedélzetek közepe felé tömörültek, 
olyan távol a korláttól, amennyire csak lehetséges. 

Jack Thayer és Milton Long a csónakfedélzet jobb oldalán maradt. Egy 
üres darut figyeltek, az volt a mércéjük; az égbolthoz viszonyítva próbálták 
megállapítani, milyen gyorsan süllyed a hajó. Nézték, amint a matrózok 
reménytelenül viaskodnak az A és B összehajtható csónakkal, amelyek a tiszti 
lakrész tetejéhez voltak erősítve: megpróbálták őket kiszabadítani. A két fiú 
üzenetet firkantott családjának, kicserélve jegyzetlapjaikat; a szerencsésebb 
majd értesíti társa szeretteit. Nem sokat beszéltek. 

Thayer a régi szép napokra gondolt, és a jövendő örömeire, melyekről le 
kell mondania. Apjára és anyjára gondolt, húgaira és bátyjára. Igen távolinak 
érezte magát, mintha mérhetetlen messzeségből szemlélődne. Nagyon, de 
nagyon sajnálta önmagát. 

Gracie ezredes, aki kissé távolabb állt, levegő után kapkodott. Később, 
kissé szégyenlősen azt magyarázta: olyan érzése volt, mint amikor — hogyan is 
mondják latinul? — vox faucibus haesit, amikor az ember torkán akad a szó, 
nos hát, gyakran megesett ez diákkorunk vén trójai hősével is. De magában 
csak ennyit mondott: — Isten veletek, otthoniak. 

A rádiósszobában nem volt idő sem önsajnálatra, sem vox faucibus 
haesitre. Phillips még mindig a masinájával babrált, de az áram már nagyon 
gyenge volt. Bride mellette állt és nézte, hogy a hajón rekedt emberek 
kétségbeesve kutatnak a tiszti lakosztályokban és a tornateremben, hátha 
találnak még mentőmellényeket. 

2 óra 5 perckor nézett be utoljára a rádiósokhoz Smith kapitány. Odaszólt 
nekik: — Emberek, maguk megtették a kötelességüket. Ennél többet nem 
tehetnek. Hagyják el a fülkét. Most már mindenki csak magával törődjön. 

Phillips egy pillanatra felnézett, azután újra készüléke fölé hajolt. Smith 
kapitány újra elmondta: — Törődjenek csak magukkal. Felmentem önöket: 
mehetnek. — Majd halkan hozzátette: — Ilyenkor már csak így szokás. 


Phillips mégis tovább dolgozott. Bride kezdte összeszedni a papírjaikat. 
Smith kapitány visszatért a csónakfedélzetre, fel-alá járt és közvetlen hangon 
beszélgetett tengerészeivel. James McGann fűtőnek ezt mondta: — Nos, fiúk, 
most már mindenki törődjék önmagával. — Alfred White segédgépésznek is 
odaszólt: — Most már mindenki azt teszi, amit jónak lát. — Edward Brown 
stewardnak pedig ezt mondta: — Fiam, tegyenek meg mindent a nőkért és a 
gyermekekért, azután gondoljanak magukra. — A tiszti lakosztály tetején álló 
emberekhez is felszólt: — Megtették a kötelességüket, fiúk. Most már 
mindenki gondoljon önmagára. — Ezután lassan visszaballagott a hídra. 

Voltak, akik a kapitány szavait komolyan vették és beugrottak a tengerbe. 
Walter Bedford jó messzire ugrott és ülő helyzetben pottyant a vízbe. 
(Évtizedek után is megborzongott, amikor a metsző hidegről beszélt.) Fred 
Scott segédfűtő éppen felérkezett a 4-es kazánházból, ő fejest akart ugrani a 
vízbe, de eltévesztette, és jókora "hasas" lett belőle. A 4-es csónak vette fel, 
amely még ott imbolygott, de megpróbált odébb evezni a hajóról lehulló 
hordók és nyugágyak halmazától. Cunningham steward hatalmas erővel 
rugaszkodott el; ő is elérte a 4-est. 

De a legénység zöme a hajón rekedt. Ott ültek a tiszti kabinsor tetején. 
Lightoller látta Hemming rakodót, aki még mindig az egyik összecsukható 
csónak kiszabadításával küszködött, bár Hemmingnek már régen el kellett 
volna mennie, mert a 6-os csónakba osztották be. 

— Hemming, miért nem ment el? 

— Ó, van még idő, uram. 

Nem messze tőlük két fiatal steward csak állt és figyelte, hogyan dolgozik 
Lightoller, Hemming és a többiek. A fedélzet fakó fényei között szinte 
világított keményített, fehér kabátjuk, amint a korlátnak támaszkodva azon 
vitatkoztak, meddig maradhat még fenn a hajó. A csónakfedélzeten álldogáló 
tizenöt inasfiú teljesen nyugodtnak látszott — szinte örültek, hogy senki sem 
szól rájuk: nyugodtan cigarettázhatnak. Ott volt a tornatanár is, T. W. 
McCawley, virgonc kis ember, fehér  flanellnadrágban. Ő élénken 
elmagyarázta, miért nem vett föl mentőmellényt: igaz, az ember fennmarad 
benne a vízen, de akadályozza a mozgást. Szerinte mellény nélkül gyorsabban 
tud majd úszni. 

A nagy lépcsőház elülső bejáratánál, az első és második kémény között, a 
zenekar vidáman játszotta a ragtime-ot — a muzsikusok már mentőmellényt 
viseltek. 

Az utasok is nyugodtak voltak, bár némelyikük most kockára tette a 
szerencséjét — és ugrott. Frederick Hoyt elkísérte feleségét a D csónakig, majd 
beugrott a tengerbe, és arra evickélt, ahol a csónaknak szerinte el kellett 
haladnia. Jól számított. Néhány perc múltán a D csónak mellette csapkodta a 


vizet, és a férfit gyorsan beemelték. Egész éjszaka csuromvizesen evezett, 
nagy energiával, nehogy megfagyjon. 

De az utasok többsége inkább csak ácsorgott, vagy nyugodtan járkált 
fel-alá a csónakfedélzeten. A New York-i és a philadelphiai "felső tízezer" 
továbbra is összetartott — John B. Thayer, George és Harry Widener, Duane 
Williams kis csoportban állt, közelükben a kisebb "sztárok": Clinch Smith és 
Gracie ezredes. A multimilliomos Astor egészen félrehúzódott, a Straus 
házaspár meg ismét nyugágyakban hevert. 

Jack Thayer és Milton Long azon vitatkozott, beugorjanak-e vagy sem. A 
mércének használt daru azt mutatta, hogy a Titanic egyre gyorsabban süllyed. 
Thayer ugrani akart, hátha bele tud csimpaszkodni egy ledobott üres 
mentőcsónakba (ha Lightoller és Hemming végre kiszabadítja az egyiket), 
aztán valahogy csak eljut a többi csónakhoz; halványan rajzolódtak ki 5-600 
yardnyi távolságban. Jack jó úszó volt, sokkal jobb, mint újdonsült barátja, 
Long, aki igyekezett is lebeszélni Thayert: nehogy beugorjon. 

Gracie ezredes kölcsönadta hatalmas zsebkését a tengerészeknek, akik a 
tiszti szállás felett kikötött csónakokkal vesződtek. Keményen dolgoztak, 
összeszorított fogakkal. Gracie eltűnődött, hogyan is erősíthették oda ilyen 
ügyetlenül a két összecsukható csónakot. 

Néhány fedélközi utas már megtalálta az utat a csónakfedélzetre, mások a 
fokozatosan emelkedő hajótat felé húzódtak. A hátsó fedélzet, amely a 
harmadosztályúak sétahelye volt, egyszeriben vonzó lett az előkelőbb utasok 
számára 1S. 

Olaus Abelseth, a szegény norvég kivándorló egyike volt azoknak, akik 
elérték a csónakfedélzetet. Egész este a hajó végében tartózkodott 
unokatestvérével, sógorával és a két norvég lánnyal. Sok fedélközi nővel és 
férfival együtt céltalanul várta, hogy valaki végre közölje velük, mitévők 
legyenek. 

1 óra 30 körül az egyik tiszt kinyitotta az első osztályhoz vezető ajtót és a 
nőket a csónakfedélzetre parancsolta. Pontosan 2-kor a férfiakat is 
felengedték. Sokan maradni akartak — ide ér el nyilván utoljára a víz. 
Abelseth, unokatestvérével és sógorával mégis felment, abban a reményben, 
hogy talán még van odafönn mentőcsónak. De az utolsó éppen akkor evezett 
el. 

Így hát csak álldogáltak; kissé zavarta őket, hogy az első osztályon vannak, 
és persze amiatt is szorongtak, hogy nem önszántukból kerültek ide. Abelseth 
figyelte, hogyan viaskodnak a matrózok az összecsukható csónakokkal. Az 
egyik tiszt, akinek több emberre volt szüksége, odaszólt a fedélközieknek: — 
Van tengerész maguk között? 


Abelseth, aki huszonhét évéből tizenhatot töltött a tengeren, már majdnem 
előlépett. De unokatestvére és sógora kérlelte: — Ne jelentkezz, maradjunk 
csak együtt. Így hát együttmaradtak. Zavarban voltak és keveset beszéltek. 
Abelseth látta, hogy a Straus házaspár felkelt a nyugágyból; éppen mellettük 
sétált el a két öreg. — Kérlek — szólt az öregúr a feleségéhez —, ülj be az egyik 
mentőcsónakba. Legalább te menekülj meg. — Nem megyek — felelte a 
felesége —, hadd maradjak veled. — Abelseth elfordult, zavarában félrenézett. 

A hajó belsejében az üres lakosztályok halálos csendje maga is drámai 
légkört teremtett. Az á la carte étterem kristály csillárai természetellenes 
szögben függtek, de még mindig szórták a fényt, megvilágítva a francia diófa 
lambériát és a rózsaszín perzsaszőnyeget. A kis asztali lámpák közül jó 
néhány felborult, rózsaszín selyem ernyőjük mellettük hevert. Valaki az 
éléskamrában motozott: talán szíverősítőt keresett. 

A XV. Lajos stílusú hall, óriási kandallójával csendes volt és üres. A 
pálmakert is kihalt — aki elhaladt mellette, alig hihette, hogy négy órával 
ezelőtt még választékosan öltözött hölgyek és urak üldögélték itt, vacsora 
utáni kávéjuk mellett kamarazenét hallgatva. Ugyanez a zenekar most vidám 
dalokat zöngicsélt a fedélzeten. 

A dohányzó nem volt teljesen üres. Amikor egy szobapincér 2 óra 10-kor 
benézett, csodálkozva látta, hogy Thomas Andrews egymagában ül odabenn. 
Andrews mentőmellénye egy kártyaasztal zöld posztóján hevert. Karját mellén 
összekulcsolva ült a híres tervező, és kábultan meredt maga elé. Nem volt 
benne sem energia, sem akaraterő. Egy pillanatnyi halálos csend után a pincér 
félénken megkérdezte: — Mr. Andrews, meg sem próbálja? 

Andrews nem válaszolt, talán nem is hallotta, hogy hozzá szóltak. A 
Titanic építője némán bámult a tat felé. 

Kint a fedélzeteken a tömeg még mindig várt. A zenekar is játszott. Voltak, 
akik Thomas R. Byles tiszteletessel együtt imádkoztak, mások gondolataikba 
mélyedtek. 

Volt is min gondolkodniuk. Smith kapitány most már hiába tépelődött azon 
a négy üzeneten, amelyet a nap folyamán kapott a jégveszélyről — s azon az 
ötödiken is hiába, amelyet talán nem látott, de amelyik pontosan megjelölte a 
helyet, hol várható a végzetes jéghegy. Azután a hőmérőt is tanulmányozhatta 
volna; a higanyszál a hét órai 43 Fahrenheit fokról (kb. 6 9C) este tíz órára 32 
fokra (0 79C) süllyedt, a tenger hőmérséklete este tíz órakor 31 fokra, vagyis 
fagypont alatti értékre. 

Jack Phillips, a szikratávírász i15 elmélkedhetett: ez volt a hatodik 
figyelmeztetés a jégveszélyről, éjjel 11-kor jelentkezett a Californian, de 
Phillips azt felelte: hallgasson. Ez az üzenet sohasem jutott fel a hídra. 


A bostoni George 0. Clifford azzal a szomorú ténnyel vigasztalhatta 
magát, hogy közvetlenül az utazás előtt külön 50 000 dolláros életbiztosítást 
kötött. 

Apróságokra is gondoltak a boldogtalanok, s ez még jobban felzaklatta 
őket ezekben a vészteli percekben. Edith Evansnek eszébe villant, hogy 
egyszer egy jósnő intette: óvakodjék a víztől. Charles Hays alig néhány órája 
azt jósolta, hogy a közeljövőben "iszonyú tengeri katasztrófa" ér egy hajót. 

Két férfi méltán törhette a fejét, miért is került erre a hajóra. Archie Butt 
nem is akart külföldre menni; idegkimerültség miatt pihenésre volt szüksége. 
Frank Millet beszélte rá az Egyesült Államok elnökét, Taftot, küldje el Buttot 
egy üzenettel a pápához, hivatalos ügy — de Rómában már tavasz van. Wilde 
főtiszt sem a maga jószántából volt a hajón, ő az Olympicon szolgált, de a 
White Star Line az utolsó percben áthelyezte erre a híres első útra. Az új hajó 
"betörésénél" tapasztalt tengerészekre volt szükség. És Wilde még örült is, 
hogy milyen szerencséje van! 

A rádiósfülkében Phillips már alig tudta használni készülékét. 2 óra 10 
perckor két V-jelet kopogtatott le — amelyet a Virginian halkan észlelt is —, de 
csak úgy próbaképpen, hátha a következő jelek fölerősödnek. Bride utoljára 
nézett körül odakinn. Amikor visszatért, látta, hogy egy ájult hölgyet hoztak 
be a rádiósfülkébe. Bride leültette és egy pohár vizet adott neki. A nő lassan 
magához tért, levegő után kapkodott, a férje legyezgette. Amikor talpra tudott 
állni, férjébe karolva elment. 

Bride a függöny mögé lépett, ahol az ő és Phillips hálóhelye volt. 
Összeszedte a pénzét. Utoljára odapillantott még vetetlen ágyára, majd kibújt 
a függöny mögül. Phillips még mindig készüléke fölött görnyedt, nem reagált 
semmire. De közben egy fűtő lopózott a fülkébe, és éppen le akarta akasztani 
Phillips mentőmellényét. 

Bride nekiugrott a fűtőnek. Phillips is felpattant, és a három férfi dulakodni 
kezdett. Végül Bride átfogta a fűtő derekát, Phillips pedig néhányszor állón 
vágta, mire a tolvaj teste elernyedt Bride karjai között. 

A két feldúlt rádiós ekkor meghallotta, hogy a tengervíz már bugyogva tör 
fel az A fedélzet lépcsőjére, sőt átcsap a parancsnoki híd fölött. Phillips 
felkiáltott: — Gyerünk, ki innen! — Bride elengedte a fűtőt és a két férfi 
kiszaladt a csónakfedélzetre. A fűtő ott dőlt el, ahol elengedték. 

Phillips a hajófar felé rohant, Bride viszont az orr irányába és csatlakozott 
azokhoz, akik a tiszti kabinsor tetején még mindig az A és B csónakokat 
rángatták. Valóban, képtelen ötlet volt ezen a helyen csónakot tárolni — főként, 
ha meggondoljuk, hogy összesen húsz csónak állt készenlétben 2207 ember 
számára. A megdőlt fedélzeten nagyon nehéznek bizonyult a C és D 


összecsukható csónakok vízre bocsátása is, pedig azokat az első daruk mellett 
tárolták. Az A-val és a B-vel most már aligha lehetett mit kezdeni. 

De a legénység nem adta fel! Ha a csónakokat nem is lehet darun 
leereszteni, talán le tudják dobni őket a vízre. Tovább dolgoztak hát — 
Lightoller, Murdoch, Hemming, Brown szobapincér, Hurst segédfűtő és még 
egy tucat matróz. 

A bal oldalon Hemming a B csónak útjában álló bakkal és az 
összegabalyodott kötelekkel küszködött. Már csak egyetlen csomót kell 
kibogoznia, hogy vízre lehessen bocsátani a csónakot. És sikerült! Eloldotta a 
kötelet, a bakot feladta Moody hatodik tisztnek a tetőre, de Moody leszólt: — 
Nem kell a bak, a csónakot a fedélzeten hagyjuk. 

Hemming nem hitte, hogy a hajón átcsapódó hullámok kiszabadítják a B 
csónakot, ezért nyomban a vízbe ugrott és úszni kezdett. Közben a csónakot a 
tető szélére tolták és evezőkön lecsúsztatták a fedélzetről. A fenekével fölfelé 
ért vizet. 

A jobb oldalon is ugyanennyi baj volt az A csónakkal. Végre sikerült 
eloldozni; valaki deszkákat támasztott a tiszti kabinok falának, azon 
csúsztatták le a csónakot, orral előre. De még mindig bajlódni kellett vele, 
mert a Titanic erősen bal felé dőlt, a férfiak pedig nem tudták felfelé tolni a 
csónakot a fedélzet széléig. 

A matrózok még mindkét összecsukható csónakot erejük megfeszítésével 
vonszolták, amikor — 2 óra 15 perc volt az idő — a hídon végigsöpört a víz, a 
csónakfedélzeten hullámozva a tat felé. Gracie ezredes és Clinch Smith 
megfordult és futni kezdett hátrafelé. De alig néhány lépést tettek, amikor 
hirtelen férfiak és nők tömege özönlött eléjük a hajó belsejéből. Valószínűleg 
mind fedélközi utasok voltak. 

Ebben a pillanatban a karmester, Hartley megkopogtatta a hegedűjét. A 
vidám ragtime abbamaradt, és az "Ősz", az episzkopális egyház himnusza 
csendült fel, eláradva az éjszakában, messze a víz fölött. 

A csónakokban a nők megilletődve hallgatták. A messzeségben felcsendült 
zenében volt valami szívbe markoló. De aki közvetlen közelből hallgatta, az 
egészen mással volt elfoglalva; ezek a szerencsétlenek nem is figyeltek rá. 
Túlságosan sok minden történt egyszerre. 

— Ó, mentsen meg! Mentsen meg! — könyörgött egy nő Peter Dalynak, a 
londoni Haes és Fiai limai képviselőjének, aki bénultan nézte a lába előtt 
hullámzó vizet a pallókon. 

— Drága asszonyom — válaszolta Daly —, meneküljön, ahogy tud. Most már 
csak az Isten segíthet magán. 

De a nő tovább könyörgött, hogy segítsen neki az ugrásnál, és Daly belátta, 
hogy nem hagyhatja cserben. Karjánál fogva átsegítette a korláton. Amikor ő 


következett volna, hatalmas hullám söpört végig a csónakfedélzeten és Dalyt 
lesodorta a hajóról. 

A tenger tajtékozott és örvénylett Brown steward lába körül, miközben a 
makacs ember verejtékezve ráncigálta az A csónakot a fedélzet széléig. Ekkor 
jött rá, hogy nem is kell tovább kínlódnia — a csónak máris vízen van. 
Beleugrott, elvágta a kötelet a csónak farán, odakiáltott valakinek, hogy 
szabadítsa ki a jármű orrát, a következő pillanatban már kisodorta a tengerre 
ugyanaz a hullám, amely Péter Dalyt söpörte le a fedélzetről. 

A Titanic orra egyre mélyebben süllyedt a vízbe, a tat pedig gyorsan 
emelkedett. És mintha már siklott is volna a szörnyű mélység felé. Ez a 
mozgás verte azt a hullámot, amely Dalyt, Brownt és ki tudja még, hány száz 
embert sodort magával, miközben végigsöpört az óriáson, a tat felé. 

Lightoller a tiszti kabinsor tetejéről figyelte a hullámokat. Látta, miként 
hátrál előle a tömeg a fedélzeten. A mozgékonyabbak elfutottak előle, a 
lassúbb mozgásúakat utolérte és elnyelte. Lightoller agyán átvillant, hogy az a 
menedék, ahol bénultan áll, csak meghosszabbítja a szenvedést. Megfordult, 
majd arccal a hajó orra felé beleugrott a tengerbe. Amikor felbukkant, 
pontosan maga előtt látta az árbockosarat — egy vonalban a víz színével. Vak 
ösztön vezette, amikor az árbockosár felé kezdett úszni, hogy ott keressen 
menedéket. 

Majd váltott az agya, és ekkor kétségbeesett lendülettel próbált elúszni a 
hajótól. De az első kémény szellőzőnyílásaiba zúduló víz mintegy 
visszaszívta, csak egy légakna dróthálózatában tudott megkapaszkodni. 
Imádkozott, hogy kibírja a súlyát. Aztán átvillant az agyán, meddig bírhatja 
majd a víz alatt, a rácsozathoz szögezve. 

Sohasem tudta meg a választ. Forró léghullám tört fel valahonnan a 
mélyből, s a szellőzőkön sivítva kiáramló nyers erő a felszínre dobta. Levegő 
után kapkodva, végre elevickélt onnan. 

Harold Bride sem vesztette el a fejét. Amikor a hullám elsöpört mellette, az 
összecsukható B csónak evezővilláját ragadta meg. A jármű fenékkel felfelé 
hevert a fedélzeten, az első kémény mellett. A hullám egyszerre mosta el a 
dióhéjat, Bride-ot és sok társát; már a tengeren libegett a felborult csónak, de 
Bride alászorult. 

Gracie ezredes nem ismerte ilyen jól a tenger szeszélyeit. Ő ottmaradt a 
tömegben, és csak akkor ugrott, amikor a hullám odaért — mintha csak 
odahaza, Newportban fürödne. Amikor feldobta a hullám, elkapta a tiszti 
kabin tetejére vezető vaslépcső alsó fokát. Fellökte magát, és most hason 
feküdt, közvetlenül a második kémény aljában. 

Mielőtt fel tudott volna tápászkodni, a tető fölött is átcsapott a víz. Gracie 
megdöbbenve tapasztalta, hogy körben sodorja egy örvény. Megpróbált a 


korlátba kapaszkodni, de mivel a hajótest gyorsan csúszott a víz alá, eszébe 
villant: — az óriás magával ragadja a mélybe. Egy erős rúgással kiszabadította 
magát, és elúszott a hajótól, jó mélyen a víz alatt. 

John Collins, a konyhaséf még ennyit sem tudott tenni: egy gyermeket 
tartott a karjai között, öt végtelennek tűnő percen át egy stewarddal együtt 
küzdött egy fedélközi nő életéért, aki két apró gyermeket tartott a karjában. 
Előbb azt hallották, hogy a bal oldalon még van egy csónak. Odarohantak, de 
ott meg azt ajánlották, menjenek a jobb oldalra. Amikor odaértek, valaki azt 
mondta, a legtöbb esélyük még a hajó farában lenne. Rémülten és 
tanácstalanul torpantak meg — Collins magához ölelte az egyik gyermeket —, 
amikor elsöpörte őket a hullám a hajóról. Többé nem látta társát, a gyermeket 
is elragadta kezei közül a tenger. 

Jack Thayer és Milton Long is látta, hogy jön a hullám. Ott álltak a jobb 
oldali korlátnál, szemben a második kéménnyel. Megpróbálták kikerülni a tat 
felé futó tömeget. Ahelyett, hogy magasabb pontra másztak volna, úgy 
érezték: itt az ideje, hogy vízbe ugorjának és elússzanak. Kezet ráztak és 
szerencsét kívántak egymásnak. Long átvetette lábát a korláton, Thayer 
lovaglóülésben gombolgatni kezdte felsőkabátját. Long még mindig fogta a 
korlátot és a hajó oldalán lógva felnézett Thayerre: — Jössz, fiú? 

— Csak menj, mindjárt megyek én is — nyugtatta meg Thayer. 

Long lecsúszott, arccal a hajótestnek. Tíz másodperccel később Thayer 
másik lábát is átvetette a korláton; most arccal kifelé ült. Tíz láb magasan 
lehetett alatta a víz. Most elrugaszkodott és olyan messzire ugrott, amennyire 
csak tudott. 

A kétféle megoldás közül Thayeré vált be. 

A hullám nem érte el Olaus Abelsethet. Ő a negyedik kéménynél állt, 
túlságosan hátul. A hajónak ez a része nem került víz alá, hanem egyre 
magasabbra tornyosult. 

Ahogyan a hajótat félelmetesen fölemelkedett, Abelseth recsegést-ropogást 
hallott, tompa zuhanások sorozatát, üvegcserepek ropogását, a zörögve 
lecsúszó nyugágyak zaját. 

A fedélzet olyan meredeken megdőlt, hogy már nem lehetett rajta megállni. 
Mindenki elesett és Abelseth látta, amint társai sorra zuhannak a tengerbe. 
Abelseth és rokonai görcsösen kapaszkodtak az egyik daruról lelógó kötélbe. 

— Okosabb lesz leugrani, mert a víz beszippant minket — sürgette a sógora. 

— Nem — felelte Abelseth. — Még ne ugorjunk. Úgysem tehetünk sokat, 
maradjunk így, amíg lehet. 

— De ugornunk kell! — kiáltotta újra a sógora. Abelseth továbbra is 
ellenkezett. 

— Nem, még nem! 


Percekkel később, amikor a víz már csak öt lábnyira volt tőlük, a három 
férfi egymás kezét fogva a vízbe ugrott. Köpködve értek a felszínre. Abelseth 
valami kötélbe bonyolódott. El kellett eresztenie a sógora kezét, hogy 
kiszabadítsa magát; unokatestvérét meg a sógorát ekkor elsodorta a víz. A 
norvég most úszni kezdett, de azt mondta magában: — Végem van. 

A kötelek, nyugágyak, deszkák és a vadul örvénylő víz forgatagában senki 
sem tudta, mi történt társaival. A csónakokból látni lehetett, hogyan 
kapaszkodnak, mint — megannyi méhraj: kiugrókon, csigákon, 
szellőzőnyílásokon, amint a hajó tatja a magasba emelkedik. Közvetlen 
közelről alig lehetett látni, mi történik, bár — akármilyen hihetetlen — még 
ekkor is égtek a lámpák, sejtelmes fényt árasztva. 

Későbbi történetek szerint Archie Butt, Taft elnök adjutánsa hősi módon 
halt meg — bár mindegyik variáció szerint másként. Egy újságcikk szerint Miss 
Marie Young, Teddy Roosevelt, a volt elnök gyermekeinek zenetanára 
hallotta, amint az ezredes érces hangon kiáltja. — Isten vele, Miss Young, 
szóljon rólam az otthoniaknak! — De ugyanez az újságcikk azt állította a 
sasszemű Miss Youngról, hogy már egy órával az összeütközés előtt látta a 
jéghegyet. . . 

Egy Mrs. B. Henry Harrisnek tulajdonított interjú szerint Archie Butt 
szilárdan állt, akár egy oszlop, öklét használta, amikor a hölgyeket a 
mentőcsónakokhoz tóduló gyáva férfiak ellen kellett védelmeznie. De 
Lightoller, Gracie és a többiek, akit a csónakoknál dolgoztak, egész este nem 
is látták Butt ezredest. Mrs. Walter Douglas emlékezései szerint 1 óra 45-kor 
Butt a 2-es csónaknál állt, szerényen félrehúzódva. 

Ugyanilyen ellentmondó történetek keringenek a multimilliomos John 
Jacob Astorról. August H. Weikman, egy német borbély meghatóan mondta el 
a milliomos utolsó perceit. Olyan semmitmondó csevegés ez, amilyent 
valóban a borbélyszékben hallani, de talán még annál is banálisabb: — 
Megkérdeztem tőle, hajlandó-e kezet fogni velem. Erre Mr Astor így felelt: 
"Örömmel." — Csakhogy Weikman azt állította, hogy ő 1 óra 50 perckor 
hagyta el a hajót, vagyis fél órával azelőtt, hogy a hajó elsüllyedt volna 
Astorral és sok száz társával együtt. 

Butt és Astor halálát kapcsolja össze az a beszámoló, amelyet Washington 
Dodge San Franciscó-i bírónak tulajdonítanak. — Együtt süllyedtek el, egymás 
mellett állva a hídon. Világosan láttam őket — mondta később Dodge a 
riportereknek. Csakhogy Dodge a katasztrófa e végső pillanatában a 13-as 
csónakban tartózkodott, fél mérföldnyire a hajótól! 

Azt sem tudja senki bizonyosan, mi történt Smith kapitánnyal. Később azt 
állították, hogy főbe lőtte magát, de erre semmi bizonyíték sincs. A vég előtt 
Edward Brown pincér látni vélte őt a hídon, ott sétált, még mindig kezében 


tartva szócsövét. Egy perccel később Hemming rakodó végigment a hídon, de 
üres volt. Miután a Titanic elsüllyedt, Harry Senior fűtő a vízben látta; szerinte 
a kapitány egy apró gyermeket tartott a karjában. Ha összerakjuk a részletek 
mozaikjait, ez a vég jobban megfelel a harcos emberről alkotott képünknek, 
mint az öngyilkosság. 

Akár látták, akár nem, ismert emberek és névtelenek egyetlen halomban 
zuhantak egymásra, amikor a hajó orra egyre melyebbre süllyedt, vége pedig 
toronymagasra emelkedett. Az "Ősz" dallamát mintha elvágták volna, amint a 
zenészek is lezuhantak hangszereikkel. A lámpák kialudtak, újra fellobbantak 
hogy aztán végleg sötétségbe boruljanak. Egyetlen karbidlámpa égett még a 
magasban, a hátsó árboc csúcsán. Tompa zuhanások és üvegcsörömpölés 
nyomott el minden más zörejt. Hosszú, mély dübörgést hallottak a fültanúk is 
mert minden mozdítható tárgy elszabadult a helyéről. 

Sohasem süllyedt el még az óceánon ennyi minden: huszonkilenc kazán, a 
"Rubáját" drágakővel kirakott példánya, 800 láda dióbél, 15 000 üveg sör, 
hatalmas horgonyláncok (minden egyes szem 175 fontot nyomott), harminc 
láda golf- és teniszütő, a Spalding-sportkereskedés címére, Eleanor Widener 
kelengyéje, sok-sok tonna szén, Peuchen őrnagy fémdoboza, 30 000 friss 
tojás, cserepes pálmák százai, öt nagy zongora, a B 38-as kabinban egy óra a 
kandallón, rengeteg tömör ezüst evőeszköz. 

S a dübörgés egyre erősebb lett — leomlottak a virágállványok, repültek az 
örökzöld növények és a nádszékek a Café Parisienben, a fedélzeti 
társasjátékok  korongjai és  ütői, az ötven  mellékállomást kapcsoló 
telefonközpont, két dugattyús hajtómű, a forradalmian új alacsony nyomásos 
turbina, nyolc tucat teniszlabda, R. F. Downey £ Co. részére, egy láda 
porcelán a híres New York-i Tiffany-nek, egy láda kesztyű Marshall Field 
számára, a csodálatos fagylaltgép a G fedélzeten, Billy Carter új francia 
Renault-ja, Ryersonék tizenhat hajóbőröndje, amelyeket pedig olyan gonddal 
csomagolt be szobalányuk, Victorine. 

És most, amint még meredekebben billent a hajóóriás, az elülső kémény 
leomlott. A hajó jobb oldalán zuhant a vízbe, szikraáradatot okádva, és a 
zuhanás döreje még ezt az általános hangzavart is túldübörögte. Walter Hurst 
segédgépészt, aki az örvénylő tengerben vergődött, félig megvakította a 
koromzuhatag. De ő legalább megmenekült; sok embert, aki a vízben 
küszködött, agyonzúzott a több tonnás leomló acéltömeg. Ugyanez a 
katasztrófa áldásnak bizonyult Lightoller, Bride és mások számára, akik a 
felborult B csónakba kapaszkodtak. A kémény ugyanis éppen a csónak mellé 
zuhant és mint könnyű dugót, harminc yardnyira taszította a csónakot a 
süllyedő, sodródó hajótesttől. 


A Titanic most teljesen függőlegesen állt. A hátulról számított harmadik 
kéménytől kezdve a hajótest egyenesen az égnek meredt, három hajtócsavarja, 
melyekről alázuhogott a víz, a sötétben is fémesen csillogott. Lady Duff 
Gordon szerint most olyannak tünt a gigász, mint egy hatalmas fekete ujj, 
amely az ég felé mutat. Harold Bride hasonlata szerint viszont olyan volt, mint 
egy éppen víz alá bukó óriási kacsa. 

A csónakban ülők alig hittek a szemüknek Két órája figyelték a küzdelmet, 
mégis reménykedtek még pedig a Titanic mind lejjebb süllyedt. Amikor a víz 
a vég — de senki sem álmodta, hogy így megy végbe, ez a nem is földi 
dübörgés, a vízből kilencvenfokos szögben égnek meredő fekete hajótest, a 
karácsonyi lapok fényes csillagaihoz hasonló idilli panorámával a háttérben 

Voltak, akik nem tudtak odanézni. A C csónakban Bruce Ismay, a White 
Star elnöke mélyen evezője fölé görnyedt; nem tudta elviselni a látványt, 
hogyan süllyed el a hajó. Az 1-es csónakban C. E. Stengel is hátat fordított: — 
Nem tudok odanézni — suttogta. A 4-esben Elizabeth Eustis kezébe temette az 
arcát. 

Két perc vánszorgott el ólomlábaikon, mire elült a lárma, és a Titanic tatja 
kissé visszabillent. Azután lassan merülni kezdett, meredeken megdőlve. 
Ahogyan lefelé merült, mintha közben meggyorsult volna a süllyedés. S 
amikor a tengervíz összecsapott a tatról kiálló zászlórúd fölött, már olyan 
sebesen szállt lefelé, hogy szinte hasította a vizet; helyén vadul csobogott a 
tenger. 


— Vége, nem látjuk többé — sóhajtotta valaki Lee őrszem mellett a 13-as 
csónakban. — Elsüllyedt! — hallotta Mrs. Ada Clark egy férfi kiáltását a 
3-asban, de a nő annyira reszketett a hidegtől, hogy nemigen figyelt oda. A 
legtöbb nő ugyanígy volt; csak ültek kábultan, minden érzelemnyilvánítás 
nélkül. Az 5-ösben Pitman harmadik tiszt a zsebórájára pillantott és 
megjegyezte: — Az idő két óra húsz perc. 

Tíz mérfölddel távolabb, a Californian hídján Stone második tiszt és 
Gibson hajósinas azt figyelte, hogyan tűnik el lassan a különös hajó. Amíg 
csak őrt álltak, olyan különösnek tűnt a látvány — ahogyan fellőtte rakétáit, az 
a mód, ahogy lebegett a vízen. Gibson megjegyezte: képtelenség, hogy 
rakétákat csak amúgy tréfából lőjenek ki. Stone helyeslőén bólintott: — Egy 
hajó nem lő fel rakétákat a tengeren ok nélkül. 

Két óra tájban az idegen hajó fényei már éppen csak derengtek a 
látóhatáron, és a két férfi azt hitte, talán elindult ellenkező irányban. — Szólj a 
kapitánynak — parancsolta Stone —, mondd meg neki, hogy az ismeretlen hajó 
délnyugati irányban távozik és összesen nyolc rakétát lőtt fel. 


Gibson leszaladt a térképszobába és átadta az üzenetet Lord kapitánynak, 
aki álmosan nézett fel rá a fekhelyéről: — Csupa fehér rakéta volt? — kérdezte. 

Gibson igennel válaszolt, mire Lord megkérdezte, mennyi az idő. Gibson 
közölte, hogy amikor lejött, a kormányfülke órája 2 óra 5 percet mutatott. 
Lord a másik oldalára fordult, Gibson pedig visszament a hídra. 

2 óra 20 perckor Stone megállapította, hogy a hajó végképp eltűnt. 2 óra 40 
perckor pedig úgy döntött, hogy ezt neki kell a kapitánnyal közölnie. A 
beszélőcsövön szólt le, majd tovább őrködött az éjszakai csendben. 


"Hát odalett a gyönyörű hálóinge!" 


Amint a tenger hullámai összecsaptak a Titanic felett. Lady Cosmo Duff 
Gordon az 1-es csónakban odaszólt titkárnőjének, Miss Francatellinek: — Hát 
odalett a gyönyörű hálóinge! 

Sakkal több pusztult el azon az áprilisi éjszakán, mint Miss Francatelli 
hálóinge. Nemcsak a világ legnagyobb óceánjárója, rakományostól, hanem 
1502 emberélet is elveszett. 

Soha többé nem engedtek hajót a jégzónába úgy, hogy figyelmen kívül 
hagyhassa a vészjelzéseket, pusztán azért, mert bízik néhány ezer tonna 
szegecselt acélban. Ettől az éjszakától fogva az Atlanti-óceánt járók komolyan 
veszik az úszójégveszélyt, megadják pozíciójukat, s elkerülik a veszélyes 
zónákat vagy lassítanak. Ettől az éjszakától fogva senki sem hisz "el nem 
süllyeszthető" hajóban. 

A jéghegyek sem sodródnak többé úgy, hogy senki sem figyeli útjukat. 
Miután a Titanic elsüllyedt, az amerikai és a brit kormány Nemzetközi 
Jégőrséget alapított; a mai napig parti őrhajók figyelik és kísérik az 
elszabadult jéghegyeket, amelyek a hajók útjába sodródhatnak. A téli átkelés 
útvonalát sokkal délebbre jelölték ki; ez is különleges elővigyázatosság. 

Az utasszállító  óceánjárók azóta nem közlekedhetnek részleges 
rádiószolgálattal. Minden utasszállító hajón huszonnégy órás szolgálatot 
tartanak. Sohasem fordulhat többé elő, hogy a világ visszafojtsa a lélegzetét, 
amíg egy Cyril Evans nevű rádiós, alig tíz mérföldnyire onnan, békésen alszik, 
mert letelt a szolgálata. 

Ez volt az utolsó alkalom, amikor egy óceán járót kellő számú 
mentőcsónak nélkül engedtek elindulni. A 46 328 tonnás Titanic ugyanis 
elavult biztonsági szabályzatnak megfelelően futott ki Southamptonból első — 
és utolsó — útjára. Képtelen előírás határozta meg a mentőcsónakok számát: 
minden 10 000 tonnán felüli brit hajó köteles tizenhat mentőcsónakot 
szállítani, összesen 5000 köbláb befogadóképességgel, ezen felül a 


mentőcsónakok befogadóképességének hetvenöt százalékát kitevő mentőpadot 
és egyéb alkalmatosságot. 

A Titanic esetében tehát az előírt befogadóképesség 9625 köblábat tett ki. 
Ez azt jelentette, hogy a White Star Line csak 962 ember számára volt köteles 
mentőcsónakot biztosítani. Valójában 1178 személy számára volt férőhely; 
később a White Star Line illetékesei panaszkodtak is, hogy senki sem 
méltányolta ezt a gondosságot. Az igazság viszont az, hogy a 2207 főnyi utas 
és legénység mindössze 57 százalékáról gondoskodtak. Ettől kezdve a 
szabályok és előírások valóban egyszerűek: mentőcsónak mindenkinek. 

Ez egyúttal az osztálymegkülönböztetések végét is jelentette a csónakok 
megtöltésénél. Jóllehet a White Star Line tagadta, hogy diszkriminációt 
alkalmazott volna — a vizsgálat során ilyen bizonyíték nem is került szóba —, 
mégis döntő bizonyíték van arra, hogy a fedélköz járt a legrosszabbul. Daniel 
Buckleyt például nem engedték be az első osztályra, Olaus Abelseth norvég 
tengerész a hátsó fedélzetről menekült meg, amikor már az utolsó csónak is 
elevezett, Hart stewardnak sikerült ugyan asszonyok két kis csoportját 
fölvezetnie a felső fedélzetre — csakhogy több száz odalent maradt. A 
fedélközi utasok a daru mentén másztak fel a mélyített hátsó fedélzetről, 
mások létrákon menekültek az elülső mélyített fedélzetről. 

Aztán ott voltak azok a szerencsétlenek, akiket Gracie ezredes, Lightoller 
és mások is láttak, amikor lentről özönlöttek elő, röviddel a vég előtt. Grade 
addig azt hitte, minden nő elhagyta már a hajót; hiszen olyan nehéz volt 
elegendő nőt találni, amikor az utolsó csónakokba beszállították a 
menekülőket. Döbbenetes látvány volt — mesélte később az ezredes, amikor 
hirtelen előbukkant ez a tömeg. Statisztikai adataink vannak rá, kik voltak 
szegények — a Titanic veszteséglistája szerint négy nő pusztult el 143 első 
osztályú utas közül (három saját akaratából választotta a halált), 93 
másodosztályú nőutas közül tizenöt vesztette életét, 179 harmadosztályú 
nőutas közül viszont nyolcvanegy! 

Nem 15 beszélve a gyermekekről. Lorraine Allison kivételével minden első- 
és másodosztályon utazó gyerek megmenekült, a 76 fedélközi gyermek közül 
azonban mindössze huszonhárom. 

A fedélköziek közül senkinek sem voltak lovagjai, mint az előkelő 
hölgyeknek, és ha mégis, nekik nem volt lehetőségük, hogy "lovagiasan" 
viselkedjenek. 

Jobb volt a helyzet a másodosztályon, bár itt sem ideális: Lawrence 
Beesley hallotta, amint egy tiszt megállított két másodosztályú nőutast, amikor 
át akartak menni az első osztályra: — Átmehetünk erre a csónakokhoz? — 
kérdezte az egyik. 

— Nem, asszonyom: az önök csónakjai lenn vannak az önök fedélzetén. 


Az igazság kedvéért szögezzük le: a White Star Line-nál ezek a 
megkülönböztetések nem valamilyen alantas elvből eredtek; a fő ok az volt, 
hogy semmiféle elvet nem tartottak szem előtt. Bizonyos átjárókat a matrózok 
elzártak a csónakfedélzet felé; máshol kinyitották az ajtókat, de nem szóltak 
róla senkinek; volt rá eset, hogy a legénység tagjai jó szándékkal igyekeztek a 
fedélközieket felvezetni, többnyire mégis sorsára hagyták a harmadosztályt: 
boldoguljon, ahogyan tud. Voltak élelmes emberek, akik felfogták a veszélyt, 
de a legtöbb fedélközi gyámoltalanul bolyongott ide-oda a mélyben — 
megfeledkeztek róluk, semmibe vették, sorsukra hagyták őket. 

Ha a White Star Line-t közömbösséggel vádoljuk, mindenki mást is ezzel 
vádolhatunk. Senkit sem érdekelt a harmadosztály — sem a sajtót, sem a 
hivatalos vizsgáló bizottságot, magukat a harmadosztályú utasokat sem. 

Amikor a Titanic ügyét kivizsgálták, alig akadt riporter, aki a 
harmadosztályú utasokkal interjút készített volna. A New York-i Times joggal 
volt büszke rá, milyen pompás beszámolókat közölt a katasztrófáról. Mégis, 
az a híres szám, amely a Carpathia New York-i érkezéséről tudósított, 
mindössze két interjút közölt fedélközi utasokkal. És ez megfelelt a New 
York-i Herald "arányának"; a negyvenhárom megkérdezett utas közül itt is 
csak kettő volt fedélközi szegény kivándorló. 

Ezek az utasok talán nem mondtak olyan szenzációs dolgokat a 
riportereknek, mint például Lady Cosmo Duff Gordon, aki az egyik New 
York-i újság szerint így emlékezett: "Utoljára még hallottam egy férfihangot, 
amint így kiált: vIstenem, Istenem!x" Valóban, ez aztán a csattanós történet! A 
végzetes éjszakán ugyan érvényesült a lovagiasság régi elve: előbb a nők és a 
gyermekek, a harmadosztályon valahogy mégis nagyobbnak bizonyult a 
gyermekek veszteségi aránya, mint az első osztályú — férfiaké. Ezt az 
ellentmondást a mai sajtó nem merné elkendőzni, míg az akkori sajtó 
megtette. 

Az amerikai Kongresszus sem sokat törődött a harmadosztállyal. Smith 
szenátor tagja volt a Titanic-vizsgáló bizottságnak, és figyelme mindenre 
kiterjedt, még azt is megkérdezte, miből áll egy jéghegy (—- Jégből — 
magyarázta türelmesen és tömören Lowe ötödik tiszt), de a fedélköznek alig 
szentelt figyelmet. A kongresszusi vizsgáló bizottság megidézett tanúi között 
csak három harmadosztályú utas volt. Ezek közül ugyan kettő azt állította, 
hogy nem engedték be őket a csónakfedélzetre, de a törvényhozók ezt szó 
nélkül hagyták. A tanúvallomásokból nem tűnik ki, mintha szántszándékkal 
elhallgattak volna valamit — csupán az nyilvánvaló, hogy ez a kérdés senkit 
sem érdekelt. 

A brit vizsgáló bizottság nemhogy elmarasztalta volna az illetékeseket, 
hanem még dicsérő szavakra 1s futotta energiájából — a jegyzőkönyv számára. 


W. D. Harbinson, aki hivatalból képviselte a harmadosztály érdekeit, 
kijelentette, hogy nem tapasztalt osztálymegkülönböztetést ügyfeleivel 
szemben. Lord Mersey jelentése pedig tisztázta a hajóstársaságot. Ugyanakkor 
egyetlen harmadosztályú utas sem tanúskodhatott, jóllehet az egyetlen életben 
maradt fedélközi szobapincér elmondta a bizottság előtt, hogy a férfiutasokat 
egészen 1] óra 15 percig nem engedték fel odalentről. 

De maguk a harmadosztályú utasok is közömbösek voltak. Mintha úgy 
fogták volna fel helyzetüket, hogy az osztálymegkülönböztetés — természetes. 
Olaus Abelseth, a norvég kivándorló például elismerte, hogy a csónakfedélzet 
használata az első és másodosztályú utasok előjoga — akkor is, ha a hajó 
süllyedőben van. Abelseth szinte elégedettnek látszott, hogy egyáltalában 
megtűrték a felső fedélzeteken. 

Új kor hajnalodott — az emlékezetes éjszaka óta az utasok nem viselik 
többé sorsukat ilyen filozofikusán. 

És a másik véglet: ez volt az utolsó eset, amikor az első osztály 
privilegizált helyzetét senki sem vonta kétségbe. Négy évvel a Titanic 
pusztulása előtt, 1908-ban, amikor a White Star Line Republic nevű hajója 
elsüllyedt, Sealby kapitány ezzel bocsátotta útjukra a mentőcsónakokba szálló 
utasokat: — Ne feledjék! Előbb a nők és a gyermekek, azután az első osztály, 
végül a többiek. — A Titanicon nem érvényesült ugyan ilyen elv, de a 
közvéleményben még mindig így élt, ezért a sajtó eleinte nem bírálta az első 
osztályú utasokat, miként kellett volna viselkedniük. Sőt, amikor például 
felröppent a hír, hogy Ismay megmenekült, a New York-i Sun gyorsan 
kijelentette: — Ismay kivételes lovagiassággal viselkedett... Senki sem tudja, 
hogyan került a csónakba Mr. Ismay; valószínűleg személyesen akarta előadni 
a tényállást a vállalatának. 

Soha többé nem volt ilyen előnyös helyzete az első osztálynak. Mi több, az 
igazság az, hogy szinte azonnal a másik irányban lengett ki az inga. Ismay 
napokon belül pellengérre került; egy év sem tellett el és az egyik híres 
megmenekült nőutas pusztán azért vált el a férjétől, mert a férfi — életben 
maradt. 

Mennyivel könnyebb volt a régi világban! Mert a Titanic tragédiája volt a 
gazdagok társadalmának utolsó olyan "fellépése", amikor a közvélemény még 
feltekintett rá. 1912-ben éppen csak megszületett a mozi, nem volt rádió, nem 
voltak televíziós sztárok, a híres sportemberek is kívül estek az általános 
érdeklődésen. A millióknak még igazán imponáltak a prominens emberek, 
még imponált a "felső tízezer"; valami kis rész a tömegek atomjainak is jutott 
így abból a ragyogásból, amely felderíti az élet szürkeségét — legalábbis így 
érezték az atomok. 


A sajtó persze csak szította ezt az előítéletet. Amikor a Titanic útnak indult, 
a New York-i Times első oldalon közölte a prominens — és nem a híres! — 
utasok névsorát. Miután a hajó elsüllyedt, a New York-i American április 
16-án szinte egész aznapi vezércikkét John Jacob Astor személyének 
szentelte, mintegy odavetve végül, hogy Astoron kívül azért még 1800 utas 
pusztult el nyomorúságosán. 

Hasonló modorban foglalkozott az esettel április 18-án a New York-i Sun, 
amely "életbiztosítási szemszögből" tárgyalta a tragédiát: "mennyit értek" az 
utasok. A cikk főként Mrs. Widener elveszett igazgyöngyeivel foglalkozott. 

Soha többé nem foglalkoztatta ilyen mértékben az embereket a vagyon. Az 
is igaz, hogy soha többé nem volt a gazdagság és a pazarlás ilyen hivalkodó. 
John Jacob Astor például szemrebbenés nélkül 800 dollárt fizetett ki egy 
árusnak a Titanic fedélzetén valami csipkemellényért, amikor a hajó rövid 
időre kikötött Oueenstownban. Ryersonék egészen természetesnek találták, 
hogy tizenhat hajóbőrönddel utazzanak. Az első osztályon utazó 190 család 
huszonhárom komornát, nyolc inast, számos nevelőnőt és dajkát vitt magával 
— holott stewardok és stewardessek száza leste minden mozdulatukat. Ennek a 
szolgahadnak a C fedélzeten külön szalonja volt, nehogy valaki olyan zavaró 
helyzetbe kerüljön, hogy csevegni kezd egy jóképű külföldi férfival, akiről 
végül kiderül, hogy Henry Sleeper Harper egyiptomi szolgája. 

Vagy nézzük csak a túlélők New York-i bevonulását. Mrs. Astort két autó 
várta, két orvossal, egy képesített ápolónővel, egy titkárral és Vincent 
Astorral. Mrs. George Widenerre nem autó várt, hanem különvonat; egy privát 
Pullman-kocsival és a mozdonnyal, de "ballasztként" még egy üres vagont 
csatoltak hozzá. Mrs. Charles Hayst is különvonat várta, amely két 
magánvagonból és két hálókocsiból állt. 

Ez a fogadtatás méltó is volt olyan emberekhez, akik 4350 dollárt — 870 
font sterlinget — tudtak kiadni egy luxuslakosztályért (ne feledjük, 1912-es 
dollárárfolyamon!). Az első osztályú luxuslakosztályokhoz még külön 
sétafedélzet is tartozott, amelyért külön negyven dollárt számítottak fel 
naponként, a hatnapos úton. 

Ezt az életformát, persze, nem mindenki engedhette meg magának; Harold 
Bride, a helyettes rádiókezelő például nem, ő ugyanis csak húsz dollárt 
keresett havonta, vagyis egy ilyen első osztályú kéjutazás tizennyolc évi 
jövedelmét emésztette volna fel. Azok tehát, akik viszont megengedhették 
maguknak a fejenkénti 4350 dollárt, rendkívül szorosan összefonódott 
csoportot alkottak. 

Az Edward-kori gazdagoknak ebben a mikrovilágában bámulatosan intim 
beltenyészet uralkodott. Szemük sem rebbent a csodálkozástól, amikor 
egymásba botlottak, akár az egyiptomi piramisoknál, akár Cowesban, a 


regattán, vagy Baden-Baden ivókútjainál. Szinte egy időben támadt ugyanaz 
az ötletük, az egyik ilyen ötlet pedig az volt, hogy ott legyenek a világ 
legnagyobb hajójának első útján. 

Ilyenformán a Titanic első útja inkább társadalmi összejövetelnek 
számított, mint hajóútnak. A "csoport" éppen olyan jól ismerte a 
"személyzetet", mint egymást. Az volt a szokás, hogy az atlanti átkelést 
inkább a kapitány személye, semmint a hajó döntötte el, vagyis Smith is a 
"személyzet" tagja volt. A kapitánynak olyan széles ismeretségi köre volt, 
hogy valósággal nélkülözhetetlennek tartották a vén tengeri medvét a White 
Star Line berkeiben. A kapitány ezt a bizalmat apró szívességekkel és 
kiváltságokkal viszonozta. Azon a végzetes estén John Jacob Astor magától 
Smith kapitánytól tudta meg a rossz hírt, mielőtt kitört a pánik és mások is 
megtudták. 

Maguk a stewardok és a pincérek is közeli kapcsolatban álltak a csoporttal. 
Gyakran kiszolgálták már ugyanazokat az utasokat. Tudták, mit kívánnak, mit 
és hogyan szeretnek. Samuel Etches steward minden áldott este bement az A 
36-os lakosztályba, hogy előkészítse a hajótervező Thomas Andrews frakkját, 
úgy, ahogyan "az úr kedveli", majd pontosan 6 óra 45 perckor visszatért, hogy 
segítsen Mr. Andrewsnak öltözködni. És így volt ez az egész hajón. 

Amikor a Titanic süllyedni kezdett, Etches szobapincér szinte ráerőszakolta 
Mr. Guggenheimre a meleg szvettert. Crawford befüzte Mr. Stewart cipőjét. 
Dodd másodszobapincér közölte John B. Thayerrel, hogy felesége még a 
hajón van, pedig a férfi azt hitte, hogy már régen elment. A ragaszkodásnak ez 
a szelleme vezette Ray pincért, hogy Washington Dodge-ot fizikai erőszakkal 
belökje a 13-as csónakba, ő beszélte rá Dodge-ékat, hogy a Titanicon 
utazzanak, most tehát úgy érezte, segítenie kell. Voltak tehát urak — és voltak 
szolgák, igazi szimbiózisban. 

A Titanic részben lehúzta a függönyt az ilyen hivalkodó életmód előtt. 
Soha többé nem éltek így. Először jött a háború, aztán a forradalmak, végül a 
jövedelmi adó, semmi sem volt többé ugyanolyan, mint a "régi szép világban". 

Ezzel az elveszett világgal együtt halványultak el egynémely előítéletek is 
— különösen az a gyakran és hangosan ismételt meggyőződés, hogy az 
angolszász a legbátrabb "faj" a világon, noha az életben maradottak esküdni 
mertek volna, hogy a mentőcsónakokban felbukkanó fedélköziek egy szálig 
"kínaiak" vagy "japánok"; aki beugrott a tengerbe a fedélzetről, az mind 
"örmény", "francia" vagy "olasz" volt. 

Crowe Steward így nyilatkozott az amerikai vizsgáló bizottság előtt: — 
Különféle utasok, valószínűleg olaszok, vagy más idegen nemzetiségűek, 
tehát nem angolok vagy amerikaiak, megrohanták a csónakokat. — Persze 
Crowe nem hallotta beszélni ezeket az "alja embereket", így nemigen tudhatta, 


milyen nemzetiségűek. A vizsgálat során olyan furcsa dolgok hangzottak el, 
hogy a washingtoni olasz követ elégtételt követelt és kapott Lowe ötödik 
tiszttől, amiért az "olasz" szót, mint a "gyávaság" szinonimáját használta. 

Ha ez volt az előítélet, akkor a fonákja is érvényes volt: az angolszász 
"vérből" származó nem vetemedhet aljasságra. Amikor Bride elmondta, hogy 
az a fűtő el akarta lopni Phillips mentőmellényét, néhány újság négert csinált 
az ismeretlen tolvajból, pusztán a "nagyobb hatás" kedvéért. Persze, azért 
sajnálták is a tengerbe veszett kivándorlókat. Egy szalagcím ezt rikoltotta: 
"Hasznos bevándorlók pusztulása." A New York-i Sun pedig kijelentette: "A 
többiekkel együtt 73 finn is elpusztult, akik hasznára válhattak volna az 
országnak." 

Mindezen túl, a Titanic a XIX. századi polgári önbizalom végét is 
jelentette. Mindaddig hitték az emberek, hogy övék a változatlan, rendezett, 
civilizált élet kulcsa. Helyi háborúktól eltekintve, a nyugati világ száz éve 
békében élt. Száz év óta a technika állandóan fejlődött, s e műszaki fejlődés 
koronája volt az óceánon a Titanic, amelyről azt tartották, maga az Úristen 
sem tudná elsüllyeszteni. Visszatekintve úgy tűnik, mégis túlzott volt ez a 
bizakodás, de abban az időben minden önmagát műveltnek tartó ember úgy 
érezte: a technika mindenre képes. 

A Titanic katasztrófája felrázta őket. Soha többé nem bízhattak annyira 
vakon önmagukban. Főként a technika eredményeiben nem, mert a tragédia 
szörnyű sebet ütött a tervezők önbizalmán, íme, az "elsüllyeszthetetlen" 
óceánjáró — a hajóépítés addigi legnagyobb teljesítménye — elsüllyed az első 
útján. 

De ennél is többről volt szó. Ha ez a "felsőbbrendű" alkotás ennyire 
sebezhetőnek bizonyult, milyen lehet a többi? 

Ha a gazdagság ilyen keveset jelentett ezen a hideg áprilisi éjszakán, miért 
lenne annyira fontos az év többi napján? Papok százai prédikálták: a Titanic 
esete kiváló lecke arra, hogy kijózanítsa az önelégült embereket: lám, itt a 
büntetés megátalkodott anyagelvűségük miatt. Ha lecke volt, hatott is. Azóta 
senki sem hisz — feltétlenül. 

Az elvesztett illúziók küszöbönálló sorozata és a Titanic tragédiája között 
ugyan nem volt összefüggés, mégis ez volt az első megrázkódtatás. A Titanic 
előtt minden olyan nyugalmas volt — a felső tízezer szemszögéből. Utána 
minden zűrzavaros lett... A nemzetközi gazdagok, a "jet set" tagjai ma is 
megvannak, de elődeik számára a Titanic jelentette a régi idők végét és egy új, 
nyugtalan kor kezdetét. 

De ilyen gondolatokra nem volt idő 1912. április 15-én, hétfőn, hajnali 2 
óra 20 perckor. A Titanic hullámsírja fölött vékony, füstös pára lebegett, 
elhomályosítva a kristálytiszta éjszakát. A víz tükrén a ládák, nyugágyak, 


deszkák, falpillérek törmeléke libegett, mindenféle kacat, amely valahonnan a 
mélyből tört a felszínre, és most könnyű dugó módjára örvénylett a vízben. 

Úszók százai kapálóztak a vízben, roncsokba és egymásba kapaszkodva. 
Edward Brown hajópincér, aki maga is levegőért kapkodott, egyszerre azt 
érezte, hogy egy férfi a ruhájába kapaszkodik. Olaus Abelseth nyakába is 
belecsimpaszkodott egy férfi. Valahogy lerázta magáról és köpködve 
ordította: — Engedjen el! — De a férfi újból megragadta, a norvégnek pedig 
csak erőteljes rúgással sikerült végleg megszabadulnia tőle. 

Ha más nem, a tengervíz hőmérséklete is elég volt ahhoz, hogy megtörje a 
legszívósabb emberi ellenállást. A víz hőmérséklete 28 Fahrenheit-fok volt, 
Celsius skálája szerint mínusz 2,2 fok. Lightoller második tiszt úgy érezte, 
mintha "ezer kés" fúródna a testébe. Ilyen jeges vízben a mentőmellény sem 
segített: az ember a víz színén maradt — de megfagyott. 

Mégis több tucat menekülő megőrizte önuralmát. Ezek számára két 
reménysugár világolt a törmelékkel teliszórt vízben — az A és a B 
összecsukható csónak. Mindkettő elszabadult a süllyedő fedélzetről. Az A 
szinte egészen megtelt vízzel, a B pedig fenekével fölfelé lebegett. A leomló 
kémény mindkét csónakot messze ellódította a hatalmas hajótesttől. Most a 
legerősebb és a legszerencsésebb úszók gyülekeztek a két csónak körül. 

Húszperces viaskodás után Olaus Abelseth elérte az A csónakot. Már vagy 
tucatnyi ember hevert félholtan odabenn. Nem segítettek neki, de nem is 
akadályozták meg, amikor a norvég átmászott a csónak oldalán. Valaki azt 
motyogta: — Vigyázzon, nehogy felborítsa. . . 

Egymás után érkeztek az életben maradottak, talán tíznél is többen. 
Különös társaság volt — R. Norris Williams, a híres teniszjátékos, aki 
csuromvizes bundájára feküdt, néhány svéd, John Thompson fűtő, csúnyán 
összeégett kezével, egy első osztályú utas alsónadrágban, Edward Brown 
steward, Mrs. Rosa Abbott a fedélközből. 

Lassacskán az A csónak elsodródott; az úszók egyre ritkábban érkeztek. 
Végül nem jöttek már többen; a vízzel félig telt csónak csendesen, 
magányosan hányódott az üres éjszakában. 

Mások a felfordult B csónak felé úsztak dideregve. Ez a csónak közelebb 
volt a katasztrófa helyszínéhez, többen rajzottak fehér gerince körül, sokkal 
hangosabban és tettrekészebben, mint az A csónak menekültjet. 

— Mentsétek meg az életem! Mentsetek meg! — Walter Hurst jól hallotta, 
hogy újra meg újra ezt kiáltozza valaki a távolban. De hogyan is segíthetett 
volna? A többiekkel együtt megpróbált fölkapaszkodni a csónakra. 

Harold Bride szikratávírász persze kezdettől fogva ott volt, csakhogy a 
csónak alatt. Lightoller is odaért, mielőtt a Titanic elsüllyedt volna. A gigászi 
test mellett taposta a vizet, amikor az első kémény ledőlt. A hullám majdnem 


őt 15 elmosta ugyanakkor, amikor a fiatal Jack Thayert majdnem pontosan a 
csónak mellé dobta. Hurst és négy társa végül fölkapaszkodott a gerincre. 
Lightoller és Thayer is felmászott, de Bride még mindig a csónak alatt 
vergődött, a hátán feküdt, fejét minduntalan beleütötte az ülésekbe; levegő 
után kapkodott a koromsötétben. 

Ekkor érkezett A. H. Barkworth, yorkshire-i bíró. Jókora bundát viselt a 
mentőmellénye felett, ez a merész megoldás bámulatosan bevált: nem merült 
el a jéghideg tengerben. Bundástól, szuszogva mászott fel a csónakra, mint 
valami tépett szőrzetű medve. 

Gracie ezredes később érkezett, őt a Titanic magával rántotta, de valami 
ismeretlen áramlás visszadobta a felszínre. Először egy  deszkába 
kapaszkodott, majd egy faládába, végül aztán megpillantotta a felborult 
csónakot. Amikor odaért, már vagy tízen feküdtek vagy térdeltek rajta. Senki 
sem nyújtotta a kezét, hogy segítsen neki. Sőt, minden újabb menekült egyre 
mélyebbre nyomta le a csónakot a vízbe: már a gerincen 15 átcsapott időnként 
egy-egy hullám. De Gracie nem azért úszott idáig, hogy most adja fel a harcot. 
Megragadta valakinek a karját, aki már a csónak hátán feküdt, és nagy 
lendülettel feldobta magát a gerincre. Most érkezett jókora tempókkal John 
Collins, aki kukta volt a konyhán, neki is sikerült felmásznia. Végre Bride, 
mélyen a víz alá bukva kiszabadult és felmászott. 

Mire Thomas Whiteley steward odaérkezett, a B csónak minden 
eresztékében recsegett vagy harminc férfi súlya alatt. Miközben a steward 
megpróbált fölkapaszkodni, valaki feléje sújtott egy evezővel, de Whiteley 
mégis feljutott. Harry Senior fűtőt i15 evezővel kergették el, de ő megkerülte a 
csónakot és a másik oldalról addig könyörgött, hogy őt is felengedték. 

A megmenekültek a csónak farán és orrán lovagolva, lécekkel csapkodták a 
vizet; szerettek volna minél távolabbra evezni, hogy több úszó már ne jusson 
el hozzájuk. 

— Kapaszkodj, öregem valamibe! Ha még valaki felmászik, mind 
elsüllyedünk! — kiáltották a csónak tetejéről. 

— Rendben van, fiúk, nyugalom — szólt hozzájuk egy úszó, amikor 
rákiáltottak, hogy ne másszon fel. És még visszaszólt, miközben elúszott: — 
Sok szerencsét, Isten áldjon benneteket! 

Egy másik úszó is buzdította őket: — Jól van, fiúk! Derék dolog! — 
Tekintély csengett ki e szavakból, ez a férfi nem könyörgött, hogy 
felmászhasson a csónakra. Bár valóban veszélyes volt a terhelés, Walter Hurst 
nem állhatta meg, hogy az úszó férfi felé nyújtsa az evezőjét. De a férfi már 
túlságosan messze került tőlük. Amikor az evező hozzáért, perdült egyet, mint 
egy dugó, és többé nem szólt semmit. Hurst halála napjáig azt állította, hogy 
Smith kapitány volt az illető. 


Amint tovább lebegtek a csendes éjszakában, egyre távolabb a roncsoktól 
és a vergődő emberektől, az egyik matróz, aki a gerincen feküdt, bizonytalan 
hangon megkérdezte: — Nem gondolják, hogy imádkoznunk kellene? 

Ezt mindenki jó ötletnek találta. Gyors megbeszélés után kiderült, hogy 
katolikusok, presbiteriánusok, az episzkopális egyház hívei és metodisták 
verődtek össze; így aztán megegyeztek a Miatyánkban, kórusban mondták el, 
annak a matróznak a vezetésével, aki az imát javasolta. 

Nemcsak az ima szavai lebegtek a víz felett. Amíg az A és a B csónak 
megtelt, majd keservesen távolodott a katasztrófa színhelyétől, úszók százai 
kiáltoztak segítségért. Az egyes hangok belevesztek az állandó sikoltozás 
hangzavarába. George Kemish fűtő szerint, aki az evezőt húzta a 9-es 
csónakban, olyan volt ez a heves kiáltozás, mint amikor sok ezer szurkoló 
hajrázik az angol kupadöntőn. Jack Thayer, aki a B csónak gerincén feküdt, 
kábulatában éles tücsökzenének vélte a hangzavart — forró nyári éjszakákon 
mindig ilyen távoli zümmögést hallott, mielőtt álomba merült volna 
erdőszélen álló pennsylvaniai otthonában. 


"Akár valami ostoba piknik..." 


Az éjszakában felhangzó segélykiáltások az eleven, tettrekész Lowe ötödik 
tisztnek egyet jelentettek: evezz vissza és segíts! Ő megfelelő helyzetben volt 
ahhoz, hogy ne csak beszéljen, tegyen is valamit. Amikor a 14-es csónakban 
elhagyta a Titanicot, összeterelte a 10-es, a 12-es, a 4-es, és a D csónakokat, és 
kötéllel valamennyit összefűzette, mint valami 150 yard hosszú gyöngysort. 

— Önök a parancsnokságom alatt állnak — rendelkezett a bátor férfi, azzal 
máris szervezni kezdte flottilláját a mentési munkára. Ha mindegyik csónak 
mentésre indul, az öngyilkossággal lett volna egyenlő; túlságosan kevés volt a 
tapasztalt emberük, aki a zűrzavarban helytállhat, de egyetlen csónak 
mégiscsak hasznos lehet gyakorlott, erős evezősökkel. Ezért Lowe ötvenöt 
utast áttelepített a négy másik csónakba, azokból pedig önkénteseket 
toborzott, hogy legalább a 14-es csónakban gyakorlott evezősei legyenek. 

Idegtépő vállalkozás volt ez a helycsere az evezős csónakokban, hajnali fél 
háromkor, az Atlanti-óceán kellős közepén; Lowe el is vesztette a türelmét. 

— Ugorjon már, az isten verje meg, ugorjon! — ordított rá türelmetlenül 
Miss Daisy Minahanre. Egy másik öreg hölgy viszont túlságosan is fürgén 
mozgott. Lowe lerántotta arcáról a sálat — sápadt fiatalember meredt rá, 
rémülten. Lowe szó nélkül átlódította a gyáva patkányt a 10-es csónakba, 
olyan kíméletlenül, ahogy csak kitelt tőle. 


Az átrendezés időbe telt. Még több idő kellett hozzá, hogy Lowe kivárja, 
amíg megritkulnak körülötte az úszók. (Ez kegyetlen döntés volt, de a tiszt 
attól tartott: a fuldoklók felborítják a csónakot.) Végül persze ahhoz is idő 
kellett, hogy a katasztrófa helyszínére érjen. Már elmúlt három óra — legalább 
egy óra telt el a hajó elsüllyedése óta, mire a 14-es csónak odakanyarodott az 
úszó roncsokhoz és a vízben evickélő szerencsétlen emberékhez. 

Kevesen maradtak: John Stewart hajópincér, W. F. Hoyt első osztályú utas, 
egy japán a fedélközből, aki egy ajtóhoz kötözte magát. Körülbelül egy óra 
hosszat játszotta a 14-es csónak a reménytelen szembekötősdit, arra 
igyekezve, ahonnan sikoly hallatszott a vaksötétben, de sohasem sikerült 
elérni azokat, akik segítségért rimánkodtak. 

Mindössze négy embert sikerült megmenteni, Hoyt pedig egy órán belül 
meghalt. Lowe rosszul számította ki: mennyi ideig tart, amíg odaevez, meddig 
az, amíg megtalálja azt a helyet a koromsötétben, ahonnan a hangot hallotta, 
de legfőképpen azt nem sikerült kiszámítania, meddig maradhat életben egy 
ember mínusz 2-3 fokos tengervízben. De ő legalább visszament. . . 

Pitman harmadik tiszt szíve is elszorult az 5-ös csónakban a 
segélykiáltások hallatán. Körben evezett, hogy megforduljon, és azt kiáltotta: 
— Emberek, most pedig vissza a roncshoz ! 

— Kérje meg a tisztet, hogy ne menjünk vissza! — könyörgött egy hölgy 
Etches szobapincérnek, miközben a steward az evező fölé görnyedt. 

—- Miért pusztulnánk el mindnyájan? Úgysem sikerül bárkit is 
megmentenünk - siránkozott tovább a hölgy. 

A többi nő is siránkozni kezdett. Pitman kínos dilemma elé került. Végül 
visszavonta a parancsot, felszólítva embereit, evezzenek el. Az 5-ös csónak 
tehát, negyven emberrel a hatvanöt férőhelyes járműben, szépen tovább haladt 
az óceán nyugodt vizén, miközben utasainak fülébe hasítottak 300 yardnyira 
haldokló-vergődő embertársaik jajkiáltásat. 

A 2-es csónakban Johnson hajópincér hallotta, amint Boxhall negyedik 
tiszt azt kérdezi a nőktől: — Visszaforduljunk menteni? — Azok nemmel 
válaszoltak. Erre a 2-es csónak, negyven százalékban üresen, szintén tovább 
evezett, bár a hölgyek tisztán hallották a sikoltozást. 

A 6-os csónakban viszont ült néhány bátor nő. Mrs. Lucien Smith, akit 
férje csellel vett rá, hogy csónakba szálljon, Mrs. Churchill Candee, akit 
meghatott önkéntes lovagjainak nagylelkűsége és Mrs. J. J. Brown, aki elszánt 
és kalandvágyó természetű asszony volt, könyörögni kezdett Hitchens 
kormányosnak: térjenek vissza a katasztrófa színhelyére. De Hitchens ezt 
kereken megtagadta. Eleven képet rajzolt róla, hogyan kapaszkodnának az 
úszók a csónakba, a jármű pedig bizonyosan felborulna. A nők hiába 
könyörögtek, a segélykiáltások pedig eközben egyre ritkultak. A hatvanöt 


személy befogadására alkalmas 6-os csónak sem tért vissza a helyszínre — 
huszonnyolc emberrel. 

Az 1-es mentőcsónakban Charles Hendrickson kazánfűtő odakiáltotta 
utasainak: — Tőlünk függ, visszamenjünk-e, hogy akit lehet, kimentsünk! 

Senki sem válaszolt. George Symons őrszem, a csónakparancsnok, meg 
sem mozdult. Majd a fűtő újabb felszólítására Sir Cosmo Duff Gordon 
kijelentette: szerinte nem érdemes kockáztatni. Veszedelmes vállalkozás: a 
csónak megtelhet vízzel, így azután az 1-es csónak is feladta — tizenkét 
emberrel a negyven férőhelyes járműben -—, céltalanul éviekéit tovább a 
sötétben. 

És ez volt a helyzet valahány csónakban: egy bátortalan javaslatra 
határozott elutasítás, a mentés érdekében pedig nem történt semmi. 
Ezerhatszáz ember süllyedt el a Titanickal, de közülük csak tizenhármat 
mentett ki a közelükben cirkáló tizennyolc csónak! A 4-es nyolc embert 
mentett ki, de nem mintha a megmentésükre visszaevezett volna, csak mert 
éppen az útjába kerültek. Egyedül a 14-es tért vissza oda, ahol elsüllyedt a 
gigászi hajó. Hogy a többi miért nem cselekedett így, az eléggé titokzatos: 
miért van az, hogy szakképzett emberek ugyanabban a szituációban 
különbözőképpen viselkednek? 

Amint elhaltak a segélykiáltások, az éjszaka különös módon elcsendesült. 
A Titanic, a lélegzetállító izgalom okozója — nem volt többé. A döbbenet, 
hogy mi történt valójában, az értetlenség, a zavarodottság még előttük állt, azt 
pedig, hogy rokonok, jó barátok, ismerősök vesztek oda, a megmenekültek 
még fel sem fogták. Különös nyugalom lett úrrá azokon, akik a csónakokban 
vacogtak. 

A nyugalom nyomában a magány érzete járt. Lawrence Beesley azon 
töprengett, miért sugallt a halálos sebet kapott Titanic olyan biztonságérzetet 
és bajtársiasságot, amely minden mentőcsónaknál többet ér? 

A 4-esben Miss Jean Gertrude Hippach a hullócsillagokat bámulta. Soha 
életében nem látott ennyit... És most az a babona is az eszébe villant, hogy 
valahányszor lehull egy csillag, mindig meghal valaki. 

Lassan, nagyon lassan újra életre kaptak a csónakokban didergő emberek. 
Boxhall negyedik tiszt a 2-esben zöld jelzőrakétákat lőtt fel. Ez felrázta 
fásultságukból a menekülteket, sőt meg is nyugtatta őket. A távolságot nehéz 
volt felbecsülni, és egyesek azt hitték, a zöld jelzőfényeket közeledő hajók 
bocsátották fel. 

Csikorogtak az evezők fémvilláikban, fröcskölték a vizet, kiáltások 
harsantak, amint a csónakok közeledtek egymáshoz a sötétségben. Az 5-öst és 
7-est egymáshoz kötözték, ugyanígy a 6-ost és a 16-ost is. Az 5-ös csónak 
kölcsönkért a másikból egy kazánfűtöt, mert nem volt elég erős férfi az 


evezéshez. Néhány csónak elsodródott. Négy-öt mérföld sugarú körben 
tizennyolc kis csónak lebegett, sodródott a tenger színén, amely olyan sima 
volt, mint egy békés tavacskáé. Egy londoni kazánfűtő visszagondolt a régi 
szép időkre, amikor a Regents Park taván csónakázott és kiszaladt a száján: — 
Akár valami ostoba piknik... 

Némelykor csakugyan olyan volt az egész, mint valami csónakkirándulás: 
felületes beszélgetés, a gyerekek nyűgösködése. Lawrence Beesley takarót 
próbált burkolni egy bőgő kisbaba lába köré, és akkor derült ki, hogy közös 
ismerősei vannak az írországi Clonmelben azzal a hölggyel, aki ölében tartja a 
csecsemőt. Edith Russell egy másik kisgyereket szórakoztatott el 
játékmalacával, — amely  "mecsics"-tánczenét muzsikált, valahányszor 
megcsavarták a farkát. Hugh Woolner süteménnyel etette a négyéves Louis 
Navatrilt, akit apja elrabolt elvált feleségétől, Mrs. John Jacob Astor sálat 
adott egy fedélközi asszonynak, hogy bebugyolálja fázó, nyöszörgő kislányát. 
Az asszony svéd nyelven hálálkodott. 

Ugyanekkor ismerkedett Marguerite Frölicher a piknik egy fontos 
elemével: az alkohollal. A lányt szörnyű tengeribetegség kínozta, s egy 
mellette ülő kedves öregúr megsajnálta. Ezüst palackot vett elő, lecsavarta a 
kupakját, és azt tanácsolta, húzzon egy kis brandyt, attól talán jobban lesz. A 
lány megfogadta a tanácsot — és az erős ital nyomban meggyógyította. Talán 
csakugyan a brandy használt, talán az élmény újdonsága, mert a huszonkét 
éves lány még sohasem kóstolt szeszes italt; mindenesetre ízlett neki. 

De ilyen fagyos pikniket sem látott még a világ. Az 5-ös csónakban Mrs. 
Crosby annyira fázott, hogy Pitman harmadik tiszt vitorlavászonba csavarta. A 
6-os csónakban Mrs. Brown mellett egy kazánfűtő ült és annyira fázott, hogy a 
foga hangosan vacogott. Az asszony megsajnálta és cobolystóláját a fűtő 
lábára csavarta, a férfi bokáján összekötve a kis prémfarkacskákat. A 16-osban 
egy fehér pizsamás férfi olyan volt, mint egy reszkető hóember. Mrs. 
Charlotte Collyer a 14-es csónakban annyira meggémberedett, hogy lefordult 
az ülésről: haja beleakadt az evezővillába, egy fürt kiszakadt belőle; ez fájt, de 
legalább érezte, hogy eszméletén van. 

A matrózok mindent megtettek, hogy az asszonyok szenvedését enyhítsék. 
Az 5-ösben egy matróz lehúzta a harisnyáját és odaadta Mrs. Washington 
Dodge-nak. A hölgy meglepetve tekintett rá, mire a matróz megnyugtatta: — 
Legyen nyugodt, asszonyom. Ma reggel húztam fel, tisztán. 

A 13-as csónakban Beauchamp kazánfűtő csak vékony sportblúzt viselt, de 
amikor egy idős hölgy meleg kabátot adott neki, nem fogadta el, hanem 
tovább adta szomszédjának, egy fiatal ír lánynak. Ray szobapincér, mielőtt 
felrohant volna a kabinjából, hat zsebkendőt gyűrt a zubbonya alá. Most 


szétosztotta őket, azzal a jó tanáccsal, hogy kössenek csomót a zsebkendők 
négy sarkára, pompás sapka lesz belőlük. 

De nemcsak a hideg miatt foszlott szét a piknikhangulat, hanem azért is, 
mert a 4-es csónakban mindenkinek eveznie kellett, a dámáknak is. Mrs. John 
P. Thayer öt órán keresztül húzta az evezőt pihenés nélkül, miközben a 
lábszára térdig jeges vízben ázott. A 6-osban az oroszlánszívű Mrs. Brown 
megszervezte a nőket, kettesével egy-egy evezőhöz; az egyik nyomta az 
evezőrudat, a másik forgatta, így sikerült Mrs. Brown vezényletével Mrs. 
Meyernek, Mrs. Candee-nak és másoknak három-négy mérföldnyit 
előrehaladniuk a csónakkal, reménytelenül evickélve valami fényforrásnak 
vélt illúzió felé, amely egész éjszaka lidércként villódzott a távolban. 

A 2-es csónakban Mrs. Walter Douglas volt a kormányos, a csónak 
parancsnoka, míg Boxhall negyedik tiszt segített az evezésben, néha pedig 
zöld rakétákat lőtt fel. Mrs. J. Stuart White ugyan nem evezett a 8-asban, de 
mint irányjelző tette hasznossá magát. Sétabotjában ugyanis beépített elemes 
lámpa volt, azzal hadonászott egész éjszaka, néha eredményesen, máskor 
viszont zavart keltve. 

A 8-asban egész hölgykoszorú: Marie Young, Gladys Cherry, Mrs. F. Joel 
Swift és mások húzták az evezőket. Mrs. William R. Bucknell elégedetten 
konstatálta, hogy amíg ő Rothes grófnő mellett húzza az evezőt, mögötte a 
szobalánya evez a grófnő komornájával: így van ez rendjén. Később a grófnő 
a kormányrúdhoz került. Jones matróz, a parancsnok utóbb megmagyarázta a 
Sphere riporterének, miért osztotta be kormányosnak a grófnőt: "A 
vezetésemre bízott csónakban volt egy igazán remek asszony... Amikor 
láttam, hogyan viselkedik, amikor hallottam, milyen nyugodt, határozott 
hangon beszél a többiekhez, mindjárt tudtam, hogy ő az igazi férfi köztünk." 
Az amerikai vizsgáló bizottság előtt Jones nem beszélt ilyen választékosán, ott 
bizonyára nem "irányították" a riporterek. Hivatalos tanúként ugyanis ezt 
mondta: "A grófnő annyit beszélt, hogy odaültettem a kormányrúdhoz." 

A hosszúra nyúló éjszakában a hajótöröttek kezdték elveszteni az 
önuralmukat. A 3-as csónakból Mrs. Charles Hays minden mellettük elhúzó 
csónakba átkiáltotta. "Charles Hays, ott vagy?" A 8-asban Senora de Satode 
Penasco állandóan férjének, Victornak a nevét kiáltozta, amíg Rothes grófnő 
olyan ideges lett, hogy átadta a kormányt unokatestvérének, Gladys 
Cherrynek, ő maga odaült a spanyol fiatalasszony mellé, egész éjszaka 
mellette maradva igyekezett megnyugtatni. A 6-os csónakban Madame de 
Villiers folyton a fiát szólongatta, holott a fiú nem is utazott a Titanicon. 

Aztán elkezdődtek a civódások. A 3-as csónak hölgyei mindenféle 
semmiségen perlekedtek, a férjek pedig kínos csendben hallgatták a civódást. 
Mrs. Washington Dodge, aki a többiek kívánságával ellentétben vissza akart 


evezni a katasztrófa színhelyére az 5-össel, annyira megundorodott gyáva 
társaitól, hogy amikor a 7-es a közelükbe került, csónakot váltott az óceán 
kellős közepén. Maud Slocombe, a Titanic vidám masszírozónője határozott 
hangon ráncba szedett egy asszonyt, aki — talán vészjelzésként — állandóan 
berregtetett egy ébresztőórát a 11-es csónakban. Diamond matróz, egykori 
profi boxoló, a 15-ös csónak parancsnoka úgy káromkodott, mint a záporeső — 
úrihölgyek füle hallatára! 

A legtöbb vita a dohányzás körül kerekedett. 1912-ben a dohányt még az 
amerikaiak sem tekintették nyugtató csodaszernek, ezért a nők felháborodtak a 
füstölés miatt. Miss Elizabeth Shutes rászólt a kétoldalt mellette ülő férfiakra, 
hogy azonnal dobják el a szivarjukat, de azok rá sem hederítettek. Mrs. J. 
Stuart White még a hivatalos kongresszusi vizsgáló bizottság előtt is 
fölhánytorgatta ezt a kérdést. Amikor Smith szenátor megkérdezte tőle, 
véleménye szerint fegyelmezett volt-e a legénység, a hölgy ingerülten 
felcsattant: "Amint vízre bocsátották a csónakunkat, a stewardok első dolga az 
volt, hogy cigarettára gyújtsanak! Egy ilyen alkalommal!" 

Az 1-es csónak közvetlenebb, "úribb" légkörében a dohányzás nem okozott 
problémát. Sir Cosmo Duff Gordon finom szivarral kínálta meg Hendrikson 
kazánfűtöt, de ez ellen a csónakban egyetlen nőnek sem volt kifogása. Miss 
Francatelli különben is Lady Duff Gordon titkárnője volt, a lady pedig annyira 
rosszul érezte magát, hogy nem törődött semmivel. Fejét az evezőre hajtva 
egész éjszaka hányt. 

Azért az 1-es csónakban is volt veszekedés. Sir Cosmo és a newarki Mr. C. 
E. Henry Stengel sehogy sem fért össze. Zsúfolt csónakban talán észre sem 
vették volna egymást, de tizenkét ember között már könnyebben 
összezördülhettek. Sir Cosmo szerint Mr. Stengel állandóan ilyesmiket 
ordítozott: — Hajó a láthatáron! —, azonkívül a kormánynál ülő Symons 
őrszemet egészen megzavarta ellentmondó utasításaival. A newarki Mr. 
Stengelre ugyan ügyet sem vetettek a többiek, de Sir Cosmót annyira 
fölbosszantotta, hogy ingerülten rászólt: maradjon csendben. Sir Cosmót 
később az is felingerelte, hogy a vizsgáló bizottság előtt Stengel így 
nyilatkozott: "Sir Cosmo és én közösen eldöntöttük, merre vegyük az irányt." 

Pusey kazánfűtőt Lady Duff Gordon megjegyzése háborította fel, amikor 
az előkelő hölgy így szólt Miss Francatellihez: "Hát odalett a gyönyörű 
hálóinge!" A fűtő nyomban ráfelelt: — Fő, hogy az életüket megmentették. De 
nekünk minden cuccunk odavan a tengerészzsákban. 

Fél óra múlva még mindig ezen füstölgött Pusey, míg végül odafordult Sir 
Cosmóhoz: — Ugyebár mindenük elpusztult? 

— Hát persze — felelte hidegvérrel Sir Cosmo. 

— Csakhogy vehetnek helyette másikat. 


— Hogyne. 

— Na látja. Nekünk odaveszett a cuccunk, de a társaság nem ad ám helyette 
másikat. Aztán a bérünk se jár tovább, mert ahogy egy hajó lemén, a 
fizetségnek lőttek. 

Sir Cosmo megértette a célzást: — Nos, jó. Mindegyikük kap tőlem egy 
ötöst, vegyenek rajta új cuccot. 

Küldött is később a legénység minden tagjának egy ötfontos csekket a 
nemes lord, de meg i5 bánta. Duff Gordonék szinte magántulajdonukként 
kezelték az 1-es mentőcsónakot, nem voltak hajlandók visszaevezni a 
katasztrófa helyszínére, s ilyen körülmények között ez a pénzadomány 
megvesztegetésfélének tűnt. Ezt Sir Cosmónak az élete végéig eszébe 
juttatták. 

Az alkohollal is bajok voltak. A 4-es csónak kimentett egy matrózt, akinek 
egy üveg brandy volt a zsebében. A matróz később elmondta az újságíróknak, 
hogy elkobozták tőle az üveget: "mert attól tartottak, ha valami hisztis nő 
kezébe kerül a flaskó, baj lehet belőle". Miss Eustis másként nyilatkozott az 
esetről: "Behúztak valami részeg embert a csónakba. Egy flaska brandy volt a 
zsebében. A szállásmester elvette tőle az üveget, a tengerbe dobta, a részeget 
pedig lelökték a csónak fenekére..." 

Más miatt kaptak hajba a 6-os csónak utasai. A légkör attól a pillanattól 
fogva feszült volt itt, amióta Peuchen őrnagy fürgén beugrott a fedélzetről, 
mondván: vitorlázó, a kanadai Yacht Club vezetőségi tagja. Peuchen 
megszokta a parancsolgatást, nem akarta tudomásul venni, hogy ezúttal 
Hitchens kormányos a parancsnok. Amikor elevickéltek a Titanictól, Peuchen 
húzta az egyik evezőt, Flitchens pedig kormányzott. De alig telt el tíz perc, 
Peuchen azzal fordult Hitchenshez, hogy az egyik hölgyet ültesse a 
kormányhoz, ő pedig segítsen neki evezni. A kormányosmester azt válaszolta, 
hogy ő a felelős a csónakért, az őrnagynak az a dolga, hogy evezzen és fogja 
be a száját. 

A csónak keservesen imbolygott, mert csak ketten húzták az evezőt: 
Peuchen és Fleet őrszem. Ekkor Mrs. Brown vezérletével a nők is egymás 
után megragadták az evezőrudat, csak Hitchens nem mozdult a kormányrúd 
mellől. Egyre azt kiáltozta, gyorsítsák a tempót, különben a hajóóriás 
süllyedésekor támadó örvény aláragadja őket. 

Az asszonyok visszakiabáltak neki, hogy próbálja csak meg, ha olyan nagy 
legény, egyszóval ingerült szóváltás tette még feszültebbé a légkört. A 6-os 
csónak a látóhatáron pislákoló csalóka fény felé igyekezett, és amikor kiderült, 
hogy valószínűleg optikai csalódás az egész, Hitchens ünnepélyesen közölte: 
minden elveszett, se vizük, se ennivalójuk, se iránytűjük, se térképük. Sok 
száz mérföldnyire vannak a parttól, s azt se tudják, milyen irányban haladnak. 


Peuchen őrnagy ekkorra már valóban csak evezett és tartotta a száját, de az 
asszonyok alaposan lehordták kishitű kormányosukat. Mrs. Candee az égre 
mutatott: az ott a Sarkcsillag, ha eddig nem tudta volna. Mrs. Brown pedig azt 
ajánlotta neki, amit Hitchens javasolt az őrnagynak: okosabban teszi, ha 
befogja a száját és evez. Mrs. Meyer még gúnyolódott is, hogy az Égnek hála, 
legalább hős parancsnok jutott a gyenge nőknek. 

Később a 16-oshoz kötötték csónakjukat, Hitchens pedig úgy rendelkezett, 
ne evezzenek tovább, csak húzassák magukat. De az asszonyok annyira 
szenvedtek a metsző hidegtől, hogy ragaszkodtak az evezéshez; a mozgástól 
legalább melegük lett egy kicsit. Mrs. Brown evezőt nyomott a 16-os 
csónakból átszállt kormos kazánfűtő kezébe, és mindenkire ráparancsolt: 
tessék evezni. Hitchens imbolyogva felállt, hogy leintse az asszonyt, de azt a 
tanácsot kapta: maradjon csak a fenekén, mert ha a közelébe jön, ő, Mrs. 
Brown saját kezüleg hajítja a tengerbe. 

Hitchens visszaült, takaróba burkolózott, és válogatott szidalmakat 
üvöltözött. Mrs. Meyer hasonló "matróz"-stílusban megfelelt neki, sőt azt is 
szemébe vágta, hogy magának tartotta meg az összes takarót és a whiskyt is 
egymaga itta meg. Hitchens dühösen tiltakozott. Az újonnan érkezett fűtő 
egészen elámult, miféle társaságba csöppent és végül rákiáltott Hitchensre: — 
Még ilyet, hát nincs tisztába" azzal, hogy hölgyek is vannak itten?! 

Hitchens ezzel vágott vissza: — Igenis, tudom, de én vagyok a parancsnok 
ebben a csónakban! 

A fűtő rendreutasítása mégis hatott. A kormányos elhallgatott. A 6-os 
csónak tovább haladt az éjszakában, Hitchens és Peuchen őrnagy dühös 
némaságba burkolózva, Mrs. Brown pedig tényleges parancsnoki hatalommal 
a kezében. 

Még a felfordult B csónakba kapaszkodó férfiak is civakodtak mindenféle 
apróságon. Gracie ezredesnek vacogott a foga, csuromvizes haja keményre 
fagyott. Akkor észrevette, hogy a mellette kapaszkodó férfinak száraz, 
vízhatlan turistasapka van a fején. Az ezredes megkérte, adja kölcsön néhány 
percre a sapkáját. De a másik némiképp megbocsátható önzéssel ráförmedt: — 
És akkor velem mi lesz? 

A B csónakon kuporgok idegei pattanásig feszültek. Amint a csónaktest 
alól kiszivárgott a levegő, a felfordult jármű percről percre mélyebbre süllyedt 
a vízbe. A hullámok néha már át is csaptak a csónak gerince fölött, és 
valakinek egy hevesebb mozdulatára valamennyien a tengerbe zuhanhattak 
volna. Itt valóban szükség volt higgadt parancsnokra. 

Gracie ezredes egyszerre csak nagy megkönnyebbüléssel hallotta meg 
Lightoller második tiszt érces hangját, majd egy kissé kapatos matróz azt 
kiáltotta: — Tessék parancsot adni, mi engedelmeskedünk! 


Lightoller gyorsan reagált a kérésre, ő is belátta, hogy csakis szervezett 
együttműködéssel lehet egyensúlyban tartani a csónakot. Kiadta tehát a 
parancsot, hogy mindenki álljon fel. A harminc férfi imbolyogva felállt. 
Lightoller párosával oszlopba rendezte őket, arccal az orr felé. Ahogyan a 
csónak a víz mozgása szerint ide-oda dőlt, Lightoller harsányan irányította 
társait: — Jobbra hajolj... Húzd ki magad... Balra hajolj... 

Miközben vezényszóra erre-arra vetették a testsúlyukat, eleinte kórusban 
kiáltozták: Boat, ahoy! Boat ahoy! — bár hajót igazán nem láttak a horizonton; 
Lightoller aztán csendre is intette őket azzal, hogy takarékoskodjanak az 
erejükkel. 

Még hidegebb lett, és Gracie ezredes újra panaszkodott, ezúttal 
Lightollernek, hogy szörnyen fázik a feje. Valaki feléjük nyújtotta a 
fémpalackját: húzzák meg, bizonyára segít. Lightoller nem fogadta el az italt, 
hanem Walter Hurstre mutatott, aki egész testében reszketett. Hurst azt hitte, 
brandy van a flaskában és jót húzott belőle. De majdnem megfulladt: menta 
eszencia volt. 

Meglepően sokat beszéltek. John Maynard kukta azt állította, hogy mielőtt 
a Titanic végleg elmerült volna, Smith kapitány úszott el a B csónak mellett, ő 
a karjánál fogva fel akarta húzni, de a kapitány visszacsúszott a vízbe. Később 
Harry Senior kazánfűtő azt állította, hogy valóban a kapitány volt az, és 
szándékosan ugrott vissza a vízbe ezekkel a szavakkal: — Követem a hajómat! 

Hurst viszont megesküdött rá, hogy a kapitányt a csónak közelében sem 
látta. Különben is Senior az utolsók között érkezett oda úszva a B csónakhoz, 
amikor már nem 1s láthatta Smith kapitányt. 

De legfőképp megmenekülésük esélyeiről folyt a szó. Lightoller észrevette, 
hogy Harold Bride, a rádióstiszt helyettese még mindig görcsösen 
kapaszkodik a csónak farába. Odakiáltotta, sorolja el, milyen hajók vannak a 
közelükben. Bride visszakiáltotta neki: a Baltic, az Olympic, és a Carpathia. 
Lightoller kiszámította, hogy hajnalra a Carpathiának el kell érnie őket... Ezt 
az örömhírt a B csónak hajótöröttei szájról szájra adták tovább; ez a remény 
kissé jobb kedvre derítette őket. 

Ettől fogva mindenki a látóhatárt kémlelte, hátha megpillantják egy hajó 
fényét vagy körvonalait. Boxhall rakétái is tartották bennük a lelket; ezek a 
2-es csónakból röppentek fel, de még Lightoller is azt képzelte, hogy a 
mentőhajó lövi ki őket. 

Lassan közeledett a pirkadat és enyhe szellő kerekedett. A hideg még 
metszőbbnek tűnt, a tenger egyre erősebben hullámzott. A dermesztő 
tengervíz csapkodni kezdte a B csónak gerincén didergők lábát, térdét, 
combját. A sós víz a szemükbe fröccsent, elvakítva őket. Előbb egy, aztán egy 
második, majd egy harmadik ember szédült le a csónakról; mindhárom eltűnt 


nyomtalanul. A többiek most már hallgattak, semmi sem érdekelte őket, csak 
az életükért viaskodtak. 

Amikor a hajnal első fénypászmája megjelent az égbolton, az életnek 
semmi jele nem mutatkozott a sima óceánon. 

De mégis: ott úszott valaki, egyetlen magányos ember, aki merészségének, 
a szerencsének, no meg az alkoholnak, illetve a három tényező együttes 
hatásának köszönhette az életét. Négy órával korábban Charles Joughin 
pékmester is felriadt, mint annyi más, arra a furcsa recsegő-súrlódó zörejre. És 
mint annyi más, ő is hallotta, hogy a fedélzetre szólítanak mindenkit, 
valamivel éjfél után. De Joughin nem rohant egyenesen a csónakfedélzetre. 
Nyomban arra gondolt, ha csónakokra van szükség, akkor nyilván szükség 
lesz élelemre is; gyorsan felsorakoztatta tizenhárom tagú pékhadseregét és 
kirakatott a Titanic éléstárából minden kenyeret. A pékek négy-négy kenyérrel 
a hónuk alatt vonultak a fedélzetre. 

Amikor ez megvolt, Joughin visszatért fedélzeti kabinjába, hogy egy kis 
whiskyt igyon szíverősítőként. 

Fél egy tájban eléggé erősnek érezte magát, hogy ismét felkapaszkodjon a 
lépcsőn a 10-es mentőcsónakhoz, ahová beosztották. Ekkor még nehéz volt 
rávenni a nőket a beszállásra: Joughin tehát erőteljes módszert alkalmazott. 
Lement a sétafedélzetre és néhány nőt a karjánál fogva erőszakkal felvonszolt. 
Azután, hogy saját szavait idézzük: "egyenként lehajítottam őket a csónakba". 
Ez kissé nyers, de eredményes volt. 

Joughint ugyan csónakparancsnoknak jelölték ki a 10-esbe, de úgy 
gondolta, lesz elég férfi, aki rendet tartson, kiugrott hát a mentőcsónakból, 
hogy segítsen vízre bocsátani. Azért nem akart beszállni, mint mondta, 
"nehogy rossz példával szolgáljon, mint férfi". 

Ekkor egy óra húsz perc volt az idő. A pékmester megint visszacammogott 
E fedélzeti kabinjába a rézsútosra dőlt lépcsőkön, és újra magához vett egy kis 
szíverősítőt. Azután, mint később elbeszélte, leült a fekvőhelyére, és "kissé 
ölelgette még az üveget..." Látta ugyan, hogy a víz beszivárog a kabin ajtaja 
alatt, elönti a kockás linóleum padlót, sőt már magas szárú cipőjét is elöntéssel 
fenyegeti, de ez "nem izgatta különösebben". 1 óra 45 perckor meglepetve 
látta, hogy a kedves öreg hajóorvos, dr. OLoughlin odalent ténfereg. Joughin 
egy percig sem törte a fejét azon, mit kereshet odalent az öregúr, de mivel az 
éléskamra közelében matatott, azt gondolta, hogy valami enni- vagy innivalót, 
akárcsak ő. 

Joughin mindenesetre odaköszönt az orvosnak, azzal már rohant is vissza a 
csónakfedélzetre. Épp idejében, mert a Titanic addigra már csúnyán megdőlt, 
és ha a pék tovább késlekedik, fel sem tudott volna már jutni a lépcsőn. 


Jóllehet már valamennyi csónak eltávolodott, Joughin nem esett kétségbe. 
Lement a B fedélzetre, majd nyugszékeket hajigált ki a fedett sétafolyosó 
egyik ablakán. Sokan nézték, hogy mit csinál, de senkinek sem jutott eszébe 
segíteni. Összesen ötven széket dobált ki a pék, abban a reményben, hogy 
néhány emberéletet ezzel is megment. 

Fárasztó munka volt: az utolsó széket alig tudta kifelé erőszakolni ("olyan 
volt az, mint amikor az ember cérnát fűz a tűbe"). Ekkor visszatért a jobb 
oldali éléskamrához az A fedélzeten. Ez 2 óra 10 perckor történt. 

Nagyon megszomjazott, de ezúttal vízzel oltotta a szomjúságát. Ebben a 
pillanatban óriási hangzavar támadt, súlyos zuhanások, robaj, az éléskamrában 
csészék és tányérok röpködtek Joughin körül, a lámpák vörösen hunyorogtak. 
A pék lábdobogást hallott a feje fölött; mindenki a hajó fara felé rohant. 

Joughin kibotorkált a kamrából és megindult hátrafelé az A fedélzeten. 
Előtte nagy tömegben futottak az emberek. 

A pék a tülekedők mögött maradt, aztán letámolygott a B fedélzetre, onnan 
pedig a mélyített fedélzetre. Alighogy odaért, a Titanic hevesen megpördült 
bal felé; az emberek egyetlen óriási halomba dőltek a bal oldali korlát mentén. 

Egyedül Joughin állt meg a lábán. Éberen, de nyugodtan egyensúlyozott 
akkor is, amikor a hajó tatja lassan magasba emelkedett, közben pedig fordult, 
mint valami gigászi dugóhúzó. A fedélzet most már olyan meredeken 
megdőlt, hogy képtelenség volt megállni rajta, Joughin ezért átmászott a 
korláton és szó szerint a hajó oldalán állt ismét lábra. A korlátba kapaszkodva 
mászott előre, amíg elérte a tatfedélzet fehérre mázolt acéllemezeit. Most a 
hajó legömbölyített végén állt, amely 150 lábnyi magasságban meredt a víz 
fölé. 

Joughin nyugodtan összehúzta magán a mentőmellényt, rápillantott az 
órájára: 2 óra 15-öt mutatott. Gondolt egyet, lecsatolta az órát és a farzsebébe 
tette. Éppen gondolkozni kezdett rajta, mitévő legyen, amikor érezte, hogy 
megindul alatta az iszonyú tömeg, gyorsan süllyedt lefelé; mintha felvonóban 
állt volna. Amikor a tenger összecsapott a hajótat fölött, Joughin szépen 
belesiklott a vízbe. Érdekes módon nem került a víz alá, a feje nem is lett 
nedves. 

Lassan úszni kezdett az éjszakában, kevéssé zavarta a jéghideg víz. Több 
mint egy óráig taposta a vizet és csak annyira mozgatta a végtagjait, hogy el 
ne merüljön. "Nem volt abban semmi trükk" — magyarázta később derűsen. 

Négy óra tájban, a szürke hajnali fényben meglátott valamit, amit roncsnak 
nézett. Odaúszott: a felborult B csónak volt az. 

Gerincén olyan sokan szorongtak, hogy nem tudott felkapaszkodni rá. Ott 
kapálózott hát, amíg fel nem fedezett egy régi kollégát a konyháról. John 
Maynard volt az, a kukta. Nagy dolog a testületi szellem: Maynard a karját 


nyújtotta, Joughin belekapaszkodott és tovább taposta a vizet. Senki sem vetett 
ügyet rá. Azért nem, mert annyira elfásultak már, hogy nem érdekelte őket 
semmi, azután pedig minden szem a délkeleti látóhatárt fürkészte. 3 óra 30 
perckor pillantottak meg valamit: távoli fény csillant, s a felvillanást dübörgés 
követte. A 6-os csónakban Miss Norton felkiáltott: — Villámlik! — Hitchens 


viszont azt mondta: — Hullócsillag! — A 13-asban egy kazánfűtő, aki 
dermedten feküdt a csónak fenekén, most felült és elkiáltotta magát: — 
Agyúlövés! 


A 8-asban Jones matróz nem mert hinni a szemének. Odafordult a mellette 
ülő Rothes grófnőhöz és súgva kérdezte: — Nem lát valami fényt? Figyelje, 
amikor hullámhegyre kerülünk. De egyelőre ne szóljon róla, hátha tévedtem. 

Amikor egy hullám felemelte a csónakot, a grófnő alaposan kimeresztette a 
szemét és a távolban ő is halvány fényt látott fölcsillanni. Néhány pillanat 
múlva már tudta, nem a szeme káprázik, akkor hát szólt a többieknek. 

A kis fény egyre erősebben világított, aztán felvillant egy másik, majd egy 
egész lámpasor: nagy gőzhajó közeledett. Most már rakétákat lőtt fel, hogy 
megnyugtassa a Titanic menekültjeit: közel a segítség. A 9-es csónakban 
Paddy McGough fedélzeti munkás felkiáltott: — Imádkozzunk Istenhez! Hajó a 
láthatáron! Közeledik felénk! 

A B csónakon álló férfiak csatakiáltást hallattak örömükben; újra mindenki 
beszélni kezdett. A 3-asban valaki meggyújtott egy újságot és azt lobogtatta, 
majd Mrs. Davidson szalmakalapjára került sor, annak tartósabb volt a lángja. 
Mrs. A. S. Jerwan csónakjában zsebkendőket mártogattak petróleumba, majd 
meggyújtották őket, így adtak fényjeleket. A 13-asban levelekből sodortak 
papírfáklyát, azzal integettek. Boxhall a 2-esben felbocsátottá utolsó zöld 
rakétáit. A 8-asban Mrs. White olyan lelkesen rázogatta világító botját, mint 
még soha. 

A víz fölött örömujjongást, felszabadult kiáltásokat sodort a szél. Mintha a 
természet is velük örvendezne, a zord éjszakára most bíborszínekben pompázó 
gyönyörű hajnal virradt. 

De nem mindenki örvendezett. A félig elöntött A csónakban Olaus 
Abelseth megpróbálta életre kelteni a mellette félig megfagyott, akaraterő 
nélkül heverő férfit. Vállánál fogva felültette a szerencsétlent. — Nézze csak — 
rimánkodott a norvég, már látszik a hajó! Fel a fejjel! 

Megfogta a tehetetlen ember kezét, rázogatta, a vállát dörzsölte. De az csak 
annyit mondott: — Ki maga?... Majd dühösen rá is mordult: — Hagyjon nekem 
békét! Ki maga? 

Abelseth tartotta még egy darabig, de ez nagyon fárasztó volt, ezért a 
magatehetetlen embert egy deszkával ülőhelyzetbe támasztotta. Fél óra múlva 


arany és rózsaszín pompával felragyogott a nap, de a boldogtalan már nem 
érte meg az új nap reggelét. 


"Eszakra megyünk, méghozzá pokoli gyorsan!" 


Mrs. Anne Grain furcsállta fektében, a Cunard Line Carpathia nevű hajóján, a 
New Yorkból a Földközi-tenger felé tartó gőzösön, hogy kávéillatot érez. Már 
majdnem éjjeli egy óra volt, útjuk negyedik éjszakáján, Mrs. Grain pedig már 
ismerte annyira a kis gőzös nyugalmas életét, hogy tudja, éjfél után csend 
honol a hajón, a kávéfőzés pedig rendkívüli dolgot jelent. 

A folyosó végén Miss Ann Peterson is álmatlanul hánykolódott kabinjában 
és sehogyan sem értette, miért világították ki teljes fénnyel a hajót, hiszen 
rendes körülmények között az unalmas kis Carpathián már csend honol 
ilyenkor. 

Mr. Howard M. Chapin viszont megijedt. Kabinja felső ágyán feküdt — feje 
alig néhány hüvelyknyire volt a felette levő csónakfedélzettől. Nem sokkal 
éjfél után különös zajra ébredt. Pontosan a feje fölött a fedélzeten járkált, majd 
megállt valaki. Előző nap megfigyelte, hogy mentőcsónakot erősítenek fel a 
kötélvillára, pontosan azon a helyen. Most biztosra vette, hogy egy matróz 
azzal a csónakkal babrál, ami azt jelenti, hogy valami baj van. 

A szomszédos kabinban Mrs. Louis M. Ogden arra ébredt, hogy hideg van 
a kabinban, a hajógépek dübörgése viszont felgyorsult. Hallotta a nyüzsgést a 
feje fölött, s ő is csak arra gondolt, hogy valami baj lehet. Fölkeltette a férjét. 
Mr. Ogden nem nyugtatta meg. A dübörgés azt jelenti, magyarázta a férfi, 
hogy a legénység a fejük felett kiszedi a bakokat a mentőcsónakok alól. 
Ogden kinyitotta a luxuslakosztály ajtaját, és azt látta, hogy a stewardok 
matracokat és takarókat cipelnek. Nem volt megnyugtató látvány. 

Az egész hajón aggodalommal figyelték az éberebb alvók a beszűrődő 
hangokat: fojtott parancsszavak, lábdobogás, daruk csikorgása. Voltak, akik a 
gépek zaját furcsállották Hangosabban és sokkal gyorsabb ütemben dohogtak, 
mint rendesen. A matrac nyikorgott az ágyban, a mosdóállványon zörögtek a 
poharak a tartókban, a deszkafalak csikorogtak. A csapokból hideg víz folyt, s 
a fázósak hiába forgatták a fűtőtestek korongját, semmi eredmény. A gépek 
minden gőzt felemésztettek. 

De a legfurcsább a váratlan és kemény hideg volt. A Carpathia április 
11-én futott ki New Yorkból, tervezett útvonala: Gibraltár, Genova, Nápoly, 
Trieszt és Fiume. 150 első osztályú utast vitt, főként idősebb amerikaiakat, 
akik napsütésre vágytak ebben a floridai nyaralások előtti világban. Az 575 
fedélközi utas többnyire olasz és délszláv volt, ők napsütötte mediterrán 


hazájukba tértek vissza. Mindenkinek jólesett a Golf-áramlat balzsamos 
fuvallata a megelőző vasárnap délutánon. Öt óra tájban olyan meleg lett, hogy 
Mr. Chapin árnyékba húzta a nyugszékét. Most meghökkentő volt a változás. 
Fagyos szél kerekedett, amely úgy süvített be a réseken, mintha a Sarkkörön 
járnának. 

A parancsnoki hídon Arthur H. Rostron azon töprengett: nem feledkezett 
vajon meg valamiről? Huszonhét esztendeje járta a tengert, tizenhét éve állt a 
Cunard Line szolgálatában, bár csak második éve volt parancsnok 
Cunard-hajón, és mindössze három hónapja kapitány a Carpathián. A Titanic 
segélykérése először tette igazán próbára, mint önálló parancsnokot. 

Amikor a COD-jelzés befutott, Rostron már visszavonult éjszakára. Harold 
Cottam szikratávírász Dean első tisztnek tett jelentést a parancsnoki hídon. 
Most már együtt kúsztak le a létrán, és a térképszobán át berontottak a 
kapitány kabinjába. Rostron félálomban is fegyelmet követelt: az első 
pillanatban bosszúsan könyökölt fel az ágyban: mi baj lehet a hajón, hogy így 
rátörnek a kabinjában? Igazán kopoghattak volna. De még ki sem nyitotta a 
száját, Deanből kitört a vészhír. 

Rostron villámgyorsan ugrott ki az ágyból és azonnal elrendelte: 
forduljanak meg, és miután továbbították a parancsot, keresztkérdések alá 
fogta Cottamet: 

— Bizonyos benne, hogy valóban a Titanic az, és sürgős segítséget kér? 

— Igen, uram. 

— Feltétlenül bizonyos ebben? 

— Feltétlenül, uram. 

— Helyes. Közölje velük, megyünk, amilyen gyorsan csak tudunk. 

Rostron most a térképszobába sietett, és kijelölte a Carpathia módosított 
útirányát. Számolgatott és jegyzetelt, közben kitekintett a kajütablakon és 
meglátta a helyettes fedélzetmestert, amint kis csapat matrózt vezet vödrökkel 
és seprükkel, hogy felsúroltassa a fedélzetet. Rostron kiszólt embereinek, hogy 
a takarítás ezúttal elmarad, készítsék elő inkább a mentőcsónakokat. 

A fedélzetmester jobbkeze elképedt. Rostron ekkor közölte vele: — Minden 
rendben, nálunk semmi baj. Egy másik hajó van veszélyben. — Pár perc múlva 
a kapitány berajzolta a módosított útvonalat: "észak, 527 nyugat". A Carpathia 
ötvennyolc mérföldnyire volt a katasztrófa színhelyétől, "szárazföldi" 
mértékkel mérve csaknem 93 kilométerre. Ha tizennégy csomó sebességgel 
számol, csak négy óra múlva ér oda. Túlságosan hosszú idő. 

Rostron hívatta Johnson főgépészt, és közölte vele, hogy most aztán 
tegyenek rá a tűzre, mindent bele. Rendelje be a szolgálaton kívülieket. Állítsa 
le a kabinok fűtését és a meleg vizet, minden gőzt a gépekbe! 


Rostron ezután Dean első tisztet hívatta. A hajón minden rutinmunkát 
azonnal abba kell hagyni. Az első feladat: megszervezni a mentési 
munkálatokat. Elsősorban a mentőcsónakokat készenlétbe helyezni, a 
leeresztést megszervezni. Lámpasort szerelni a hajó mindkét oldalára. Minden 
átjárót szabaddá tenni, a folyosókra deszkalapokat szögezni, kötelet húzni 
kapaszkodónak, hordágyat előkészíteni a betegeknek és a sérülteknek, ponyvát 
és zsákokat elő, hogy a gyerekeket és a gyengéket bármelyik fedélzeti 
sétányra fölhúzhassák. Mentőlétrákat és hágcsókat a fedélzeti sétányokhoz, a 
rakományhálókat is készenlétbe: azon is beemelhetik a hajótörötteket. Az 
elülső árbocrudakat készenlétbe helyezni, hogy a postazsákokat és a poggyászt 
át tudják rakni. Olajat előkészíteni, hogy a hajó mindkét oldaláról a háborgó 
habokra lehessen önteni, a vécélefolyókon keresztül. 

Aztán a hajóorvost hívatta. Figyelmeztette dr. McGhee-t, készítse elő 
minden erősítő és élénkítő orvosságát, állítson fel eisősegélyhelyeket az 
ebédlőtermekben, állítsa szolgálatba a magyar orvost a harmadosztályon, az 
olasz orvos legyen a másodosztály felelőse, McGhee az első osztályé. 

Ezek után a számvevőtisztre került sor: Brown gondoskodjon róla, hogy a 
helyettes számvevőtiszttel együtt álljanak készenlétben a feljáróknál: fogadják 
a Titanic utasait, vegyék listába a nevüket, majd vezessék őket az 
ebédlőszalonokba (aszerint, hogy melyik osztályon utaztak), orvosi vizsgálat 
céljából. 

Végül maradt még egy sereg tennivalója Harry Hughes főstewardnak is; 
parancsolja össze minden emberét, a legénységnek főzzenek jó erős kávét, a 
túlélők számára álljon készen meleg leves, kávé, tea. A dohányzót, a társalgót 
és a könyvtárat alakítsák át hálótermekké a hajótöröttek részére, a Carpathia 
fedélközi utasait pedig szorítsák össze szűkebb helyre, hogy a Titanic 
fedélközi utasait el lehessen szállásolni. 

Amint kiosztotta parancsait, Rostron mindenkit nyugalomra intett. Elég 
munka vár rájuk, a Carpathia utasai ne lábatlankodjanak a legénység körül. 
Minél tovább alusznak, annál jobb. Óvintézkedésként minden folyosóra egy 
stewardot állíttatott. Az volt a feladatuk, hogy megnyugtassák a folyosón 
kószáló utasokat: a Carpathián semmi baj sincs, ha ezt közölték, udvariasan 
meg kellett kérni őket, szíveskedjenek visszafáradni a kabinjukba. 

A kapitány ekkor a hajó őrtisztjét és néhány stewardot azzal bízott meg, 
hogy tartsák kordában a fedélközieket, végül is nem lehet tudni, nem bőszíti-e 
föl őket az összetelepítés. 

A hajó élettől lüktetett. Lent a gépházban mindenki lelkesen lapátolta a 
szenet a tűzre. A pihenő legénység kérés nélkül elhagyta hálóhelyét, hogy 
segítsen, amiben tud. Legtöbben föl sem öltözködtek rendesen. A vén hajó 


egyre nagyobb sebességgel hasította a vizet: 14-14,5-15-16,5-17 csomóval; 
senki sem hitte volna, hogy a Carpathia ilyen teljesítményre képes. 

A személyzeti szálláson egy kéz cibálni kezdte Robert H. Vaughan steward 
takaróját. Valaki szólt neki, hogy gyorsan keljen fel és öltözzön. Koromsötét 
volt körülötte, de Vaughan hallotta, hogy szobatársai már öltözködnek. 
Megkérdezte, hogy mi történt, mire az illető azt felelte, hogy a Carpathia 
jéghegynek ütközött. 

Vaughan a kajütablakhoz támolygott és kinézett. A hajó nagy sebességgel 
haladt előre, és kétoldalt fehér tajtékos hullámokat vetett. Nyilvánvalóan 
látszott, hogy hajójuknak semmi baja. A steward és társai értetlenül kapkodták 
magukra a ruhadarabokat, ami elég nehezen ment, mert valaki összetörte az 
egyetlen villanyégőt, ezért sötétben kellett öltözniük. 

A fedélzeten egy tiszt nyomban munkára fogta őket: takarókat kellett 
összehordaniuk. Aztán az első osztályú ebédlőterembe vezényelték a 
társaságot; már jókora csapat szaladgált ide-oda, székeket cipeltek, asztalokat 
toltak odébb, a szeszes italokat hordták át a bárból a büfébe. Se Vaughannek, 
se kollégáinak sejtelmük sem volt róla, mire való az egész. Aztán elterjedt a 
hír, hogy Rostron kapitány háromezer takarót akar készenlétbe helyezni 
"ugyanannyi hajótöröttnek". De hogy miért, hogy mi történt, azt nem tudta 
senki. 

l óra 15-kor kiderült. A stewardokat  felsorakoztatták a nagy 
ebédlőteremben, és Hughes fősteward kis beszédet tartott. Közölte velük, 
hogy mi történt a Titanickal. Elmondta, mi lesz a feladatuk. Ekkor rövid 
hatásszünetet tartott, majd kivágta a buzdító szavakat: — Mindenki álljon a 
helyén, és igaz angol férfihoz méltóan teljesítse kötelességét! Ha pedig úgy 
fordul a helyzet, hogy szükség lesz rá, gyarapítsuk még egy dicső lappal 
Britannia történelmét! 

Ezek után a pincérek visszatértek munkájukhoz, többnyire takarókat 
hordtak az ágyneműtartó szekrényekből a folyosókra. Ezt a sürgés-forgást 
látta Louis Ogden, amikor kinézett a kabinjából. Ezúttal megszólította dr. 
McChee-t, aki éppen elhaladt az ajtaja előtt, de az orvos csak ennyit mondott 
neki: — Kérem, maradjon a kabinjában!... A kapitány parancsa! 

— Jól van, de mi történt? 

— Baleset... De nem a mi hajónkon! Maradjon odabenn. 

Mr. Ogden elmondta a furcsa dolgot a feleségének. Ki tudja, miért, azt 
hitte, hogy a Carpathia kigyulladt, és most siet, hogy segítsenek rajta. 
Felöltözködött és kiment a fedélzetre, ahol egy ismerős kormányossal 
találkozott. Tőle egyenes választ kapott: — A Titanicot baleset érte. 

— Ezt aztán nem hiszem. Hiszen a Titanic észak felé halad, mi pedig 
délnek! 


— De most mi is északra megyünk, méghozzá pokoli gyorsan! Menjen 
vissza a kabinjába! 

Mr. Ogden ismét elmondta feleségének, amit hallott. Az asszony 
megkérdezte: 

— És te elhiszed? 

— Nem én. Kelj fel, és öltözz a legmelegebb holmidba. — Mr. Ogden most 
már bizonyos volt benne: az ő hajójuk került végveszélybe. A Titanic ugyanis 
elsüllyeszthetetlen. Az orvos tehát eltitkolja a katasztrófát. Legrosszabb 
sejtelmei váltak valóra: a Carpathia végveszélybe került, menekülniük kell. 
Valahogy sikerült fellopózniuk a fedélzetre. 

Mások is így cselekedtek. Összevetették értesüléseiket, kis csoportokba 
verődve bujkáltak a legénység elől. De lassacskán mégis észre kellett venniük, 
hogy a Carpathiának semmi baja sincs. És bár híre terjedt, hogy a Titanicot 
baj érte, senki sem akarta elhinni, hogy emiatt rohannák ilyen veszettül az 
éjszakában. De kérdezősködni persze nem lehetett, mert még leküldik őket a 
kabinjukba, így aztán csak ténferegtek odafönt, és meresztgették a szemüket a 
vaksötétbe. Tulajdonképpen azt sem tudták, mit keressenek. 

De valóban az volt a helyzet a Carpathián, hogy senki sem tudta, mit 
keressen. A másodosztályú dohányzó mögötti rádiósfülkében Harold Cottam 
már nem tudta fogni a Titanic jelzéseit. Igaz, gyenge kis készüléke volt — a 
legjobb esetben 150 mérföldre terjedt a hatóköre; a szikratávírász tehát nem 
tudta biztosan, mi történhetett. Meglehet, most is "ad" a Titanic, csak olyan 
gyöngén, hogy nem tudja fogni. 

Amíg viszont adott, minden híre baljósan hangzott, 1 óra 6 perckor Cottam 
hallotta, hogy az óriás hajó arra kéri az Olympicot: "A mentőcsónakokat 
helyezzétek készenlétbe. Gyorsan süllyedünk, orral lefelé." 1 óra 10-kor: 
"Süllyedünk, orral előre"... 1 óra 15-kor: "Gépház víz alatt." 

A Titanic egyszer megkérdezte Cottamet, mennyi idő alatt érhetne oda 
hozzájuk. — Mondja azt, hogy körülbelül négy óra alatt — utasította Rostron 
kapitány a szikratávírászt; még ő sem tudta, a Carpathia mit tehet a Titanicért. 

Aztán 1 óra 50-kor jött a végső könyörgés: "Gyertek olyan gyorsan, ahogy 
tudtok, öregfiú. A gépterem a kazánok csúcsáig megtelt." Utána csönd. Semmi 
több. 

Már elmúlt két óra, de Cottam még mindig a készüléke fölé görnyedt. 
Egyszer benyitott hozzá Miss Peterson és feltűnt neki, hogy Cottam a metsző 
hidegben ingujjban dolgozik. Éppen vetkőzni kezdett, amikor az első COD 
jelzés befutott, és azóta annyi ideje sem volt, hogy kabátot húzzon. 

Fent, a parancsnoki hídon töprengett Rostron is. Megszervezte embereit, 
mindent megtett, ámít csak tudott, de most következett a dolog legnehezebb 
része: a várakozás. A közelében állt James Bisset második tiszt, előtte pedig 


néhány rendkívüli őrszem. Valamennyien azt figyelték, nem látnak-e 
jéghegyet, vagy valami jelzést a Titanicról. De nem láttak semmit, csak az 
üvegsima tengert, a tisztán ragyogó csillagokat, az élesen kirajzolódó üres 
horizontot. 

2 óra 35 perckor dr. McGhee felmászott a létrán a parancsnoki hídra és 
jelentette Rostronnak, hogy odalent minden készen áll. Miközben beszélt, 
Rostron váratlanul zöld fényt pillantott meg a látóhatáron, félfoknyira az 
orrtőkétől balra. 

— Ott a fénye! — kiáltotta a kapitány. — Akkor még a vízen van! — Valóban 
úgy látszott. A fény mindenesetre jó messziről világolt. Látni is csak innen, a 
híd magasából lehetett. Még csak 2 óra 40 perc az idő, és már látják a Titanic 
fényét! Akkor talán mégis időben érkezik a Carpathia. 

2 óra 45 perckor Bisset második tiszt halványan derengő objektumot 
észlelt, fél foknyira az orrtőkétől balra. Ez volt az első jéghegy — csillagfény 
tükröződött rajta. 

Utána felbukkant a másik, majd egy harmadik. A Carpathia jobbra-balra 
kanyargott, kitérve a jéghegyek elől, de sebességét nem csökkentette, így 
rohantak tovább, az őrök lélegzetüket visszafojtva figyelték a jéghegyeket és 
az egyre sűrűbben felvillanó távoli zöld fényjelzéseket. 

Most, hogy minden készen állt, a stewardok egy kis szabad időhöz jutottak. 
Robert Vaughan és kollégái elsétáltak a hátsó fedélzetre. Hogy 
fölmelegedjenek kissé, ökölvívók módjára rendeztek egy kis árnyékboxolást, 
azután birkóztak is. Amikor hatalmas jéghegy húzott el a hajó jobb oldala 
mellett, az egyik férfi felkiáltott: 

— Hé, fiúk! Nézzétek csak azt a jegesmedvét! Hát nem jégcsappal 
vakaródzik? 

Gyenge vicc volt, de a Carpathia legénysége harsányan kacagott. 

A hajó most rakétákat bocsátott fel, tizenöt percenként egyet-egyet, közben 
pedig a Cunard-társaság színes "gyertyáit" is. Elterjedt a hír, hogy már 
észrevették őket a másik hajóról. A nagy ebédlőszalonban a stewardok 
elfoglalták kijelölt helyüket. A gépteremben a kazánfűtők szaporábban 
táplálták a tüzet, mint bármikor. A kikötőpallóknál és a csónakdaruknál 
készenlétben álltak a matrózok. Mindenki reszketett az izgalomtól és a 
Carpathia 1s egész testében remegett. Később egy matróz azt mondta: "A vén 
teknő éppolyan izgatott volt, mint mi!" 

De Rostron szíve elszorult. 3 óra 35 perckor elérték a hajó megjelölt 
átvillant az agyán, hogy talán mégsem magasból lőhettek fel a rakétát. Csak a 
kristálytiszta éjszakában lehetett egyáltalában észrevenni ilyen távolságból. 
Rostron 3 óra 10-kor lassú menetbe állíttatta a gépeket; akkor már majdnem a 


helyszínen voltak. Pontosan négy órakor a kapitány "állj"-t vezényelt — 
megérkeztek. 

És ebben a pillanatban újabb zöld fény kúszott az égre. Pontosan előttük, 
egészen alacsonyról. Pislákoló fényében, 300 yardnyi távolságra egy 
mentőcsónak körvonalai bontakoztak ki. Rostron indulást vezényelt és 
manőverezni kezdett a Carpathiával, jobbra fordult, hogy bal oldalról 
közelítsen a mentőcsónakhoz, amely hozzá képest így szélárnyékban volt. Egy 
pillanattal később hatalmas jéghegy bukkant fel közvetlenül előttük, Rostron 
tehát kénytelen volt oldalt kitérni előle, nehogy összeütközzenek. 

A mentőcsónak közben a másik oldalra került, feltámadt a szél és tajtékos 
lett a tenger. A sötétből férfihang kiáltotta a Carpathiának: — Csak egy 
matrózunk van, és nehezen boldogulunk! 

— Rendben! — kiáltott vissza a szócsövén át Rostron, majd óvatosan 
közelített hajójával, amikor ismét kiáltás hangzott: — Állítsák le a gépeket! 

Boxhall negyedik tiszt hangja volt, a 2-es csónakból. A mellette ülő 
minneapolisi Mrs. Walter Douglas hisztérikusan sikoltozott: — A Titanic 
elsüllyedt, mindenki odaveszett! 

Boxhall rászólt, hogy "tartsa a száját", és határozottsága hatott. Az asszony 
összeszedte magát és később elismerte, hogy jogos volt a rendreutasítás. 

A Carpathian senki sem hallotta az asszony hangját, de minden szem a 
mentőcsónakot figyelte, amely a feljáróhoz siklott. Mrs. Ogden jól látta a 
White Star emblémáját a csónak oldalán. A mentőmellények miatt úgy 
látszott, mintha mindenki fehérbe öltözött volna. Mrs. Grain csodálkozva 
nézte az elgyötört, sápadt arcokat, amint valamennyi felfelé tekintett a 
fedélzetekre. Szótlanul libegtek közelebb, csupán egy csecsemő sírt 
keservesen a csónakban. 

A matrózok köteleket dobtak le, odalent pedig megkötözték a csónakot. 
Egy percnyi habozás, majd 4 óra és 10 perckor Miss Elizabeth Allen lassan 
felkapaszkodott az ingatag hágcsón és Brown számvevőtiszt karjába roskadt. 
A férfi megkérdezte, hol a Titanic, az első megmenekült pedig azt válaszolta: 
— Elsüllyedt. 

Fenn a parancsnoki hídon Rostronnak nem kellett kérdezősködnie, most 
már úgyis tudta... Mégis be kellett tartania a formaságokat. A kapitány 
Boxhallt hívatta, és amikor a negyedik tiszt vacogva megállt előtte, a kapitány 
feltette a hivatalos kérdést: — Elsüllyedt a Titanic? 

— El — felelte Boxhall és elcsuklott a hangja. — Körülbelül 2 óra 20 perckor. 

Eközben már majdnem teljesen kivilágosodott, s a fedélzeten állók egymás 
után pillantották meg a közeledő mentőcsónakok sziluettjeit. Négy mérföldes 
területen lebegtek szétszórtan a szürke reggeli fényben, nehezen lehetett 
megkülönböztetni őket a szanaszét úszkáló jéghegyek tucatjaitól, amelyek 


mindenfelé ott imbolyogtak a vízen. Az apró jégtömbök közül kimagasodott 
néhány óriás; három-négy lehetett 150200 láb magas is. Észak és nyugat felé, 
körülbelül öt mérföldnyi távolságban összefüggő jégvilág húzódott, ameddig 
csak ellátott a szem. A jégmezőt itt-ott hatalmas jéghegyek szaggatták meg, 
élesen rajzolódva ki a horizontra. — Amikor megláttam, milyen rengeteg jég 
között haladtam teljes gőzzel, kivert a veríték — mondta később egy barátjának 
Rostron. — Megborzongtam, és arra gondoltam: az ő keze tartotta a kormányt 
egész éjszaka, nem az enyém! 

Olyan fantasztikus látvány volt valóban, hogy akik átaludtak az éjszakát, 
képtelenek voltak felfogni a történteket. A San Franciscó-i Mrs. Wallace 
Bradford kitekintett a kajütablakon és nem hitt a szemének — fél mérföldnyire 
óriási1- csipkés szélű jéghegy magasodott előtte, hatalmas, mint egy szárazföldi 
sziklacsúcs.  Elcsodálkozott, hogy nem is fehér. — Hogyan lehetünk 
partközelben, amikor négy napja indultunk el New Yorkból, méghozzá déli 
irányban haladtunk az óceán közepén? 

Hasonlóképpen rejtélyesnek érezte a dolgot a St. Louis-i Miss Sue Eva 
Rule is. Amikor megpillantotta az első mentőcsónakot, amint a hajnali 
derengésben közeledett a hajóhoz, arra gondolt: hiszen ez egy léghajó 
gondolája, mögötte a szürke hullámhegy a szivar alakú test képzetét keltette 
benne. A lány tehát azt hitte, egy lezuhant kormányozható léghajó legénységét 
szedik fel. 

Egy felháborodott utas a stewardessétől akart kérni valamit a folyosón, de 
az nem 1s hagyta szóhoz jutni. Rámutatott az ebédlőszalonba vánszorgó nőkre 
és sírva mondta: 

— A Titanicról jönnek. A hajó az óceán fenekén van! 

Tíz mérfölddel távolabb, a Californian fedélzetén megindult az élet a híjnál 
közeledtére. Négy órakor George Frederick Stewart felment a parancsnoki 
hídra és leváltotta Stone második tisztet. 

Stone mindenről jelentést tett. Beszélt a különös hajóról, a rakétákról, s 
arról, hogy az ismeretlen hajó végül eltűnt. Hozzátette, hogy 3 óra 40 tájban is 
látott egy rakétát. Ezúttal dél felől és egész bizonyosan nem ugyanaz a hajó 
lőtte fel, amelyik az első nyolcat. Stone holtfáradtan vánszorgott le a 
kabinjába. A többi már Stewart dolga. . . 

4 óra 30 perckor Stewart felkeltette Lord kapitányt és el akarta ismételni 
Stone észrevételeit. 

— Igen, tudok róla — vágott közbe a kapitány —, jelentette nekem. — Lord fel 
sem vette az egyenruháját, egyenesen a parancsnoki hídra ment és most arról 
kezdett beszélni, hogyan lehetne legelőnyösebben elkerülni a jégmezőt, hogy 
eljussanak Bostonba. Stewart a szavába vágott, és megkérdezte felettesétől, 
nem akarna-e rádiókapcsolatba lépni azzal a hajóval, amely déli irányban 


látható. — Nem — mondta a kapitány. — Nem hinném, hogy értelme lenne. Most 
nem is jelez. 

Stewart annyiban hagyta a dolgot, így meg sem említette, hogy Stone, 
amikor lement, azt állította, hogy a délre látható hajó nem lehet ugyanaz, 
amelyik az első nyolc rakétát fellőtte. De azért egyre csak ez az ügy 
motoszkált a fejében, mert 5 óra 40 perckor fölkeltette Evans szikratávírászt, 
akinek, emlékezete szerint, ezt mondta: — Egy hajó rakétákat lőtt fel. Próbálja 
megtudni, mi volt az. 

Evans csavargatni kezdte a gombokat; hívásokat fogott. 

Két perccel később Stewart csak úgy repült fel a hídra vezető lépcsőn, a 


kapitányhoz. 
— Elsüllyedt egy hajó! — azzal rohant vissza a rádiósfülkébe, majd megint 
vissza... Es most Lord kapitány megtudta a szörnyű hírt: — A Titanic 


jéghegybe ütközött és elsüllyedt! 
Lord kapitány most úgy cselekedett, amint egy jó parancsnokhoz illik. 
Teljes gőzzel elindult a Titanic utolsó ismert pozíciója felé. 


"Az unokahúga óhajtja meglátogatni, uram" 


— Nézd csak, mama, milyen gyönyörű az Északi-sark! Kár, hogy nincs a 
jégen a Mikulás! — mondta édesanyjának a kis Douglas Spedden, miközben a 
3-as mentőcsónak a jeges vízen a Carpathia felé evickélt. 

Valóban olyan volt a táj, mint valami Sarkvidékről szóló gyerekkönyv 
illusztrációja. A nap éppen a horizont fölé emelkedett, a jég szikrázott. A 
jéghegyek fehér, rózsaszín és mélykék színekben játszottak aszerint, hogy 
sugarak vagy árnyékfoltok vetődtek rájuk. A tenger is derűs kék volt, kis 
jégtömbök úszkáltak a fodrozódó felszínen, némelyik csak ököl nagyságú. 
Odafenn a keleti égbolt kék és arany színekben játszott, derült nap ígéretével. 
Az éjszaka árnyai még ott lappangtak a nyugati égen — Lawrence Beesley 
mindig emlékezett rá, hogy a Hajnalcsillagot bámulta, amely még akkor is 
arany fénnyel ragyogott, amikor a többi fénypont már mind elhalványult. A 
látóhatár szélén halványan feltűnt az Újhold keskeny sarlója. 

— Újhold! Pörgessetek meg egy pénzdarabot, fiúk — ha ugyan maradt 
pénzetek — kiáltotta vidáman Fred Barrett kazánfűtő a 13-as csónakban 
evezőknek. Kurjantások és a megkönnyebbülés kiáltásai szakadtak fel 
valamennyi csónakban és most már igyekeztek megelőzni egymást, hogy 
mielőbb elérjék a Carpathiát. Az egyik csónakban énekeltek az evezősök: 
"Húzd meg, partra hát." Mások kórusban üdvözölték a gőzhajót. De a 


legtöbben mély hallgatásba merültek, vagy az elsüllyedt hajó, vagy a csodával 
határos megmenekülés járt az eszükben. 

— Minden rendben, hölgyeim, fel a fejjel! Fölvesznék bennünket! — próbált 
lelket önteni a 7-es csónakban ülő asszonyokba Hogg őrszem, de azok fásultan 
meredtek maguk elé, szótlanul. 

A felborult B csónak tetején sem ujjongtak a férfiak. Lightoller, Gracie, 
Bride, Thayer és a többiek azon fáradoztak, hogy a víz színén tartsák a 
csónakot. A reggeli szellő hullámmozgást keltett, és a hajótestet minden 
irányban ingatta. Valahányszor megemelte a víz a domború testet, mindig 
kiszökött alóla valamennyi levegő, a gerinc pedig még mélyebbre süllyedt a 
tengerbe. Lightoller vezényszavaira az emberek még mindig ide-oda billegtek, 
de már egy órája csinálták és holtfáradtak voltak. 

Az, hogy hajnalban felbukkant a Carpathia, mindenkit mámoros örömmel 
töltve el, nem sokat jelentett nekik. A hajó négy mérföldnyire horgonyzott le, 
ők pedig nem hitték volna, hogy bírják erővel, amíg észreveszik őket. De 
amint a napfény szétáradt a víz fölött, egyszeriben új reménység ébredt 
bennük. 800 yardnyira felbukkant a sorban összekötött 4-es, 10-es, 12-es és a 
D csónak, még mindig abban a libegő libasorban, amint Lowe ötödik tiszt 
parancsára egymáshoz kötözték őket. 

A B csónak elcsigázott legénysége kiáltozni kezdett: — Hajó a láthatáron! —, 
de ilyen messziről nem hallották meg a hangjukat. Lightoller ekkor kihalászott 
zsebéből egy tengerésztiszti sípot és jó erősen belefújt. Nemcsak messzire 
szállt a sivító hang, hanem azt 1s tudatta a csónakok legénységével, hogy tiszt 
kér segítséget. 

A 12-es csónakban Frederick Clinch matróz felfigyelt a sípszóra. 
Körülnézett és elképedve látta, hogy legalább húsz férfi áll valamin, amit 
hajókéménynek vélt. A 4-esben Samuel Hemming rakodó is meglátta őket; a 
kora reggeli fényben úgy látszott, mintha jégtáblán libegnének. A lényeg az 
volt, hogy mindkét csónak kivált a kötélláncból és feléjük indult. Lassan 
eveztek, de mégis csak közeledtek. Lightoller egyre biztatta őket: — Gyertek, 
vegyetek fel bennünket! 

— Igenis, uram! — kiáltotta vissza egy matróz; végül is mindkettő odaért. 
Éppen idejében. Addigra a B csónaknak annyira labilis volt az egyensúlya, 
hogy a 4-es nyomdokvize majdnem lesodorta a rajta állókat. Perkins 
szállásmester minden tapasztalata és hozzáértése kellett hozzá, hogy 
biztonságosan manőverezzen a 4-essel, hosszában kerülve a felborult jármű 
mellé. A B csónakon Lightoller óvta társait: ne mozogjanak könnyelműen, így 
is veszedelmesen imbolyogtak. 

Jack Thayer olyan erősen koncentrált, hogy épségben jusson el a 12-esbe, 
hogy észre sem vette a 4-esben ülő édesanyját. Mrs. Thayert pedig annyira 


kínozta a hideg meg az aggodalom a szerettetért, hogy észre sem vette a fiát. 
Amikor Gracie ezredesre került sor, a katonatiszt előbb görcsösen 
megkapaszkodott a 12-es csónak peremében; ő nem kockáztatta az ugrást. 
Joughin, a pékmester, hála a "szíverősítőnek", még mindig a vizet taposta, 
méghozzá a legnagyobb nyugalommal. Most szépen elengedte Maynard 
karját, és átúszott a 4-es csónakhoz, ahová beemelték, még mindig 
meglehetősen "telített" állapotban. 

Lightoller hagyta el utolsónak a felborult csónakot. Amikor mindenkinek 
sikerült átjutnia, még átemelt egy holttestet a 12-esbe, azután átugrott és 
átvette a parancsnokságot. 6 óra 30 perc volt az idő, amikor biztonságba került 
és elindította evezőseit a Carpathia felé. 

Időközben Lowe ötödik tiszt is felhagyott az úszók felkutatásával a 
roncsok között. Egy órai kemény munkával a 14-es csónak mindössze négy 
embert mentett meg, és a reggeli fényben látnivaló volt: nincs több túlélő. 
Senki sem maradt életben a jéghideg hullámok között. Fölkelt a nap, Lowe is 
látta a Carpathián. A tiszt úgy döntött, visszaevez a csónaklánchoz, amelyet 
az ő parancsára fűztek egybe és odatereli őket a Carpathiához. 

— Húzza fel az elővitorlát! — parancsolta F. O. Evans matróznak, amikor 
feltámadt a szél. A többi csónakban az árbocot külön tehernek tekintették, a 
vitorlát meg olyasminek, ami csak láb alatt van. Egyesek már akkor 
kidobálták őket a csónakból, mielőtt elhagyták volna a Titanicot; mások ugyan 
vittek magukkal árbocot és vitorlát, de káromkodva rugdosták a sötétben, 
amint átbukdácsoltak rajtuk. Amúgy sem tudtak vitorlázni. 

Lowe másféle tengerész volt. Mint később elmondta, nem minden 
tengerész ért a vitorlázáshoz, viszont nem minden vitorlázó jó tengerész. Ő 
mindkettő volt egy személyben. Évekig szolgált az Arany-part mentén 
közlekedő vitorlás kereskedelmi hajókon, azért tudott most ügyesen 
manőverezni. A csónak orra sebesen szelte a hullámokat, a tajték csillogott a 
hajnali fényben; a 14-es négy csomóval siklott a vízen. 

Mire visszaérkezett kis flottillájához, az közben már szétszóródott. A 4-es 
és a 12-es felszedte a B csónak utasait, a 10-es meg a D pedig 
külön-külön-igyekezett a Carpathia felé; a D elég siralmas állapotban — 
mélyen merült a vízbe és alig néhány evezőse húzta a rudat. "Nos hát — 
mondta magában Lowe -, legjobb, ha utánuk megyek és eligazítom őket!" 

— Minden rendben -— kiáltotta át Woolner a 14-es vitorlásba, Lowe-nak. 

Lowe mégis vontatókötelet dobott át nekik. Aztán egy mérföldnyi 
távolságban felfedezte a csaknem teljesen elnehezedett A csónakot, amely már 
alig haladt előre. A csónakban ülőknek egész idő alatt nem sikerült 
felszerelniük a magasító oldalléceket, így azután a víz már majdnem átcsapott 
a peremen. A mintegy harminc ember közül, aki a katasztrófa után odaúszott 


és megkapaszkodott, a legtöbben hidegtől dermedten kuporogtak. Tucatnyi 
férfi és Mrs. Rosa Abbott fedélközi utas didergett a csónakban, térdig a jeges 
vízben. 

Lowe valóban az utolsó percben érkezett és átsegítette őket a 14-esbe, majd 
ismét a Carpathia felé vezette vitorlását, kötélen vontatva a D csónakot. Az A 
csónakot sorsára hagyták, miután mindenki átszállt belőle, és átemeltek három 
holttestet is, mentőmellénnyel takarva le arcukat. Megmentették a vízbe 
veszett R. Norris Williams bundáját, illetve egy Lindell nevű fedélközi utas 
gyűrűjét is; erre a szegény helsingborgi svéd kivándorlóra senki sem 
emlékezett — a gyűrűjébe vésett név őrzi emlékét. 

Egymás után vánszorogtak a csónakok a Carpathia oldalához. 4 óra 45 
perckor érkezett oda a 13-as. Elsőnek Lawrence Beesley kapaszkodott fel a 
kötélhágcsón a C fedélzet kabinlépcsőjéhez. Leírhatatlan örömmel és 
megkönnyebbüléssel lépett a szilárd fedélzetre, szinte úszott a boldogságban. 
Dr. Washington Dodge ért fel másodikként, emlékül magával hurcolva 
mentőmellényét. 

Mrs. Dodge 5 óra 10 perckor érkezett ötesztendős kisfiával, az ifjabb 
Washingtonnal, a 7-es csónakban: a kisfiút postazsákban emelték a fedélzetre. 
Egy steward forró kávéval sietett eléje, de a fiatalúr kijelentette: inkább kakaót 
kér. A pincér elszaladt, és kerített neki; a brit hajók nemhiába híresek a jó 
kiszolgálásról. 

Pontosan 6 órakor érkezett a 3-as csónak. Mr. és Mrs. Spedden 
kifogástalan öltözékben kapaszkodott fel a hajóra. Mögöttük kúszott fel Henry 
Sleeper Harper a feleségével, Hamad Hassah egyiptomi szolgával és Szun 
Jat-szennel, a pincsivel. Mr. Harper hamarosan felfedezte ismerősét, Mr. 
Ogdent, és klasszikus nyugalommal köszöntötte: 

— Hello, Louis, hogy te milyen fiatalos vagy! Elizabeth Shutes is 
ugyanazzal a csónakkal érkezett, de nem is próbálkozott a kötél létrával. 
Beleült egy kötélhurokba, a matrózok pedig egyetlen rántással felhúzták a 
fedélzetre. Egy matróz közben odakiáltotta a társainak: 

— Vigyázat, fiúk, pehelysúly! 

Bruce Ismay 6 óra 30-kor támolygott a fedélzetre, magában motyogva: — 
Ismay vagyok... én vagyok Ismay... — Reszketve állt a fedélzeti sétányon, 
hátát a rekeszfalnak támasztva. Dr. McGhee tapintatosan közeledett hozzá, és 
megkérdezte: — Nem menne be az ebédlőbe, egy kis meleg levesre, vagy 
valami italra? 

— Nem. Igazán nem kívánok semmit. 

— Mégiscsak igyék valamit. 

— Ha békén hagy, mindjárt jobban leszek — csattant fel Ismay. Aztán jobb 
belátásra tért: — Tudna szerezni nekem valami szobát? Nem tenné meg? 


— De kérem, mégis menjen az ebédlőbe, igyon valami meleg folyadékot — 
erősködött az orvos. 

— Köszönöm, nem. 

Dr. McGhee feladta a harcot és udvariasan átengedte Ismay-nek a saját 
kabinját. Az út hátralevő részén Ismay el sem hagyta a kabint, nem evett 
szilárd táplálékot, nem fogadott látogatót (kivéve egyetlen alkalommal Jack 
Thayert), és az egész úton nyugtatókat szedett, így kezdődött önkéntes 
száműzetése. Egy év múlva nyugalomba vonult a White Star Line-tól, jókora 
birtokot vásárolt az ír tengerparton, és szinte remeteként élt ott 1937-ig, 
haláláig. 

Olaus Abelseth, a norvég kivándorló 7 órakor érkezett a fedélzetre. 
Melegített takarót dobtak didergő testére és rohanvást tessékelték az ebédlőbe, 
ahol kávét és brandyt diktáltak bele. Mrs. Charlotte Collyer és a többiek 
kénytelenek voltak várakozni a 14-esben, amíg Lowe ötödik tiszt leszereltette 
az árbocot és összehajtogatta a vitorlát. Lowe rendszerető ember volt... Így 
futott be csónak csónak után. S amint sorra odasimultak a Carpathia oldala 
mellé, a túlélők a sétafedélzetről figyelték őket, ismerős arcokat keresve a 
csónakokban. Billy Carter izgatottan állt Ogdenék mellett, felesége és 
gyermekei érkezését várva. Amikor végre megpillantotta feleségét a 4-es 
csónakban, magánkívül kiáltotta: — A fiam! Hol a fiam? 

Egy lánykalapot viselő kisfiú visszakiáltott: — Itt vagyok, apám! — A 
mendemonda szerint John Jacob Astor nyomta a fiú fejébe a kalapot, amikor 
nem akarták bevenni a mentőcsónakba a kamaszt: — Most már lány! Mehet! 

Washington Dodge-ot is aggodalom gyötörte, főként az ötesztendős ifjabb 
Washington komiszsága miatt. Dr. Washington nem látta családja érkezését, 
és Mrs. Dodge sem vette észre, hogy férje a fedélzeten áll. A kis Washington 
látta ugyan az apját, de azt hitte, hogy pompás tréfa lesz, ha nem szól a 
mamának, így azután nyomban elbúj c. Végül is Ray, a Dodge család hűséges 
stewardja rontotta el a tréfát, amikor összeterelte a családot. 

A Carpathián egyre sűrűbben állt a korlát mellett a tömeg, mert a hajó 
utasai 15 előjöttek kabinjukból. Volt, aki különös módon értesült a történtekről. 
Mr. Charles Marshallt és feleségét a szobapincér ébresztette: bekopogott 
luxuslakosztályuk ajtaján. 

— Mi történt? — kérdezte Marshall. 

— Az unokahúga óhajtja meglátogatni, uram — felelte a steward. 

Marshall elámult. Úgy tudta, hogy mind a három unokahúga a Titanic első 
útján vesz részt, tegnap este még szikratáviratot i5 küldtek neki. Hogyan 
kerülhettek a Carpathiára? A steward ekkor közölte vele, mi történt. Néhány 
perc múlva Marshallék családi összejövetelt tartottak Mrs. E. D. Appletonnal 


(másik két unokahúguk csak később érkezett), kislányuk, Evelyn pedig rohant 
a fedélzetre; már eddig is kimaradt a látványosságból. 

Igazán különös látvány tárult Evelyn szeme elé. Északnak és nyugatnak 
végtelen jégmező, hatalmas jéghegyóriások és kisebb tömbök sodródtak a 
hullámokon, a jégáradat előőrsei: valóban fantasztikus látvány. És — a minden 
irányból a hajó felé igyekvő mentőcsónakok egészen különös képet nyújtottak 
ebben a jégvilágban, az óceán kellős közepén. 

Még furcsábbak voltak a csónakok utasai. Miss Sue Rule tekintete 
megakadt egy asszonyon, deréktól lefelé törülközőt viselt szoknya helyett, a 
vállára vetve viszont értékes estélyi szőrmekeppet. Valóságos álarcosbál: 
csipkével szegélyezett estélyi ruha... kimonó... szörmebunda... egyszerű 
horgolt kendő... pizsama... gumicsizma... fehér szatén estélyi cipő. De a 
katasztrófa az öltözködési formalitások korában történt, ezért aztán sok nő 
viselt kalapot, a férfiak zöme pedig ellenzős sportsapkát, tweed szövetből. 

És mindenekfölött a kísérteties csönd. Alig beszélt valaki. Ez mindenkinek 
feltünt, de mindenki másként magyarázta. P. M. A. Hogues tiszteletes, a 
Carpathia egyik utasa úgy vélte, a hajótörötteket annyira megviselték a 
borzalmak, hogy valósággal megnémultak. Rostron kapitány azt gondolta, 
egyszerűen csak elfoglaltak: föl kell kapaszkodniuk a létrán, átöltözniük. . . 
Lawrence Beesley szerint sem a szavuk nem állt el, sem teendőjük nem volt 
valami sok — az élmény volt olyan nagyságrendű, amit felfogni sem lehetett. 

Némelykor kisebb izgalom támadt. Miss Peterson egy Emily nevű 
kislányra lett figyelmes, aki a sétafedélzeten kuporgott és zokogva kiáltozott: 
— Jaj, mama, mama. Rosszul vagyok. Mama, mama! 

Amikor a 3-as mentőcsónak utasait szedték fel, az egyik nő, aki csak 
hálóinget és fölötte kimonót viselt, váratlanul felült a csónak fenekén. 
Rámutatva egy másik asszonyra, akit éppen fölhúztak a fedélzetre, sikoltozni 
kezdett: — Nézzék azt a förtelmes nőszemélyt! Felháborító! A hasamra lépett! 
A förtelmes perszóna! 

A fedélközi ebédlőben egy szegény olasz asszony hisztérikus rohamot 
kapott. Ordításából csak egy szót lehetett érteni — Bambini! — Egy olasz pincér 
csitítani kezdte, és elsősorban azt igyekezett megtudni tőle, mi a baj. A 
szerencsétlen erre azt sikoltozta: mindkét kisgyermeke elveszett. Az egyik 
hamarosan előkerült, de az asszony zokogva tartotta fel két ujját: kettő volt! 
Végre előkerült a másik is — a teakonyhában melengették, a sütő mellett. 

8 óra 15 percre a 12-es kivételével valamennyi csónak beérkezett. Az 
utolsó csónak alig vánszorgott, még mindig pár száz yardnyi távolságban volt 
a hajótól. A szél fölerősödött, a tenger is viharosabban hullámzott. A zsúfolt 
csónak majd nem a pereméig merült, már bele-belezúdult a víz — körülbelül 


hetvenötén szorongtak benne. A Carpathia korlátja mellől lélegzetét 
visszafojtva figyelte a tömeg, hogyan küszködik a csónakkal Lightoller. 

A tiszt csaknem megfagyott már, uniformisát kemény jégpáncél borította. 
Vállára csuklyás körgallért vetett Mrs. Elizabeth Mellenger. Lábánál Mrs. 
Mellenger tizenhárom éves kislánya, Madelaine kuporgott, bámulattal tekintve 
fel a hős tisztre. (Azóta is féltve őrzött emléktárgya az a csuklyás körgallér.) 

A csónak utasai szorosan egymáshoz bújtak, hogy a ruhájuk száraz 
maradjon, és imádkoztak a menekülésért. Az ilyen pillanatokban felébred az 
emberi találékonyság. Gracie ezredes megpróbált felrázni egy férfit. Hiába: 
már halott volt. Amikor azután észrevette, hogy hosszú gyapjúharisnyát visel a 
megboldogult, habozás nélkül lehúzta róla. 

8 óra 20 perckor a 12-es csónak még mindig 200 yardnyira volt a hajótól. 
Rostron segíteni akart nekik, közelebb ment 200 yarddal, és a Carpathia orrát 
feléjük fordította. Lightoller minden erővel az orr által védett, szélárnyékos 
hely felé igyekezett, amikor egy hirtelen szélroham felkorbácsolta a tengert. 
Előbb egy, majd egy másik hullám csapott be a csónakba. A harmadik éppen 
csak elérte. De egy perccel később a bátor Lightoller révbe ért — most már 
fedezte csónakját a hatalmas gőzhajó. 

8 óra 30 perckor érkezett be a 12-es és gyorsan megkezdődött a kirakodás. 
Gracie ezredes legszívesebben térdre esett volna, hogy ajkaival illesse a 
fedélzet deszkáit... Harold Bride, a vízbe veszett Phillips rádióstiszt helyettese 
megkönnyebbülve érezte, hogy két izmos kéz ragadja meg — máris fenn volt. 
Jack Thayer megpillantotta édesanyját és rohant a karjaiba. Mrs. Thayer ajkán 
dadogva bukott elő a kérdés: — Hol a papa? 

— Nem tudom, anyám -— felelte csöndesen a fiatal philadelphiai. 

Időközben Rostron azon törte a fejét, hogyan helyezze el 705 váratlan 
vendégét. A kanadai Halifax volt a legközelebbi kikötő, de a rádióhírekből jól 
tudta, hogy a kanadai partok előtt jég borítja a tengert, a kapitány pedig úgy 
gondolta, elég jeget láttak már a Titanic utasai. A Carpathia úticélja 
szempontjából logikus lett volna, ha az Azori-szigetekre sietnek, de sem 
élelmiszerrel, sem ágyneművel nem bírta volna ellátni a túlélőket. A 
hajótöröttek persze New Yorkba mentek volna a legszívesebben, csakhogy ez 
túl sokba kerül a Cunard társaságnak. Rostron tehát bekukkantott az orvos 
kabinjába, ahol McGhee doktor éppen Bruce Ismay-t vizsgálta. Teljesen össze 
volt törve — akármit kérdezett tőle Rostron, mindenre csak gépiesen 
bólogatott. Rostron tehát maga döntött: előre New Yorkba! 

Ekkor fogták az Olympic rádiójeleit: szállítsák át hozzájuk a hajótörötteket. 
Rostron ezt elképesztően ostoba ötletnek tartotta. El sem tudta képzelni, hogy 
a sokat szenvedett utasokat kitegye egy újabb tengeri átszállás 
megpróbáltatásainak. Nem is szólva arról, hogy az Olympic testvérhajója a 


Titanicnak, így már a puszta látvány is borzalmas hatással lenne rájuk: mint 
valami kísértet! Ismét visszament hát a doktor kabinjába, hogy szóra bírja 
Ismay-t. A White Star Line igazgatója megborzongott és némán rázta a fejét. 

Tehát New York, minél előbb, annál jobb. Ekkorra megjelent a Californian 
is, Rostron rájuk bízta, hogy kutassák át a katasztrófa körzetét, ők pedig 
indulnak, hogy mielőbb partra tegyék a túlélőket. Még felvett a fedélzetre a 
Titanic mentőcsónakjaiból annyit, amennyit csak tudott. Hatot elhelyeztetett 
az első fedélzeten, hetet a Carpathia daruira függesztett, a többit kötélvégre 
fogta. 

Mielőtt visszafordult Volna New Yorkba, Rostron újra végigjárta hajójával 
a színhelyet. Pontos ember volt; a legcsekélyebb eshetőséget sem akarta 
kihagyni. A Californian majd kutassa át a tengert, de ha bármilyen halvány 
remény van rá, hogy még kimenthetnek valakit, akkor az a Carpathia dolga. 

Miközben a Cunard-hajó cirkálni kezdett, a kapitány úgy gondolta, 
helyénvaló lenne egy istentisztelet. Ismét leszaladt és megkérdezte Ismay-t, 
mit szól az ötlethez. De a nagy hatalmú igazgató most is csak bólogatott: amit 
Rostron helyesnek tart, az neki is tökéletesen megfelel. 

Rostron tehát hívatta Anderson atyát, az episzkopális egyház papját, és a 
nagy társalgóba kérette a Carpathia, valamint a Titanic utasait. Hálaadó 
istentisztelet volt ez, ugyanakkor rekviem is a halottakért. 

És miközben mormolták az imát, elhaladtak a Titanic hullámsírja fölött. 
Alig maradt nyoma a gigásznak... néhány csomó vörösessárga parafalemez, 
néhány  nyugágy, fehér  falioszlopok, párnák, takarók, szőnyegek, 
mentőmellények, az elhagyott csónakok -— és egyetlen holttest. 

8 óra 50 perckor Rostron belátta: eleven emberre már nem akadnak. 
Csöngetett a gépháznak: — Teljes gőzzel előre! — A hajó orra lassan New York 
irányába fordult. 

A világváros már az izgalom lázában égett. Amikor az első hír éjjel 1 óra 
20 perckor befutott, senki sem tudta, mire vélje a dolgot. Az Associated Press 
gyorshíre valóban rejtélyes volt a maga szűkszavúságában: Cape Race jelenti, 
hogy a Titanic helyi idő szerint 10 óra 20 perckor COD vészjelzést adott le, 
jéghegynek ütközött és azonnali segítséget kér. A következő híradás 
beszámolt róla, hogy az óceánjáró orrával lefelé süllyed, a nőket és a 
gyerekeket pedig mentőcsónakokban tengerre bocsátották. Utána semmi hír: 
csönd. 

A híradás még időben érkezett, hogy a reggeli lapok lehozzák, de valóban 
csak gyorshírként. Ellenőrzésre nem futotta az időből: csak a közlésről 
döntöttek. Hihetetlennek tünt a hír, de hát beérkezett. A szerkesztők 
mindenesetre óvatosan kezelték. A Herald címsora jellemző: 

AZ ÚJ TITANIC JÉGHEGYNEK ÜTKÖZÖTT 


SEGÍTSÉGET KÉR 

HAJÓK SIETNEK A HELYSZÍNRE 

Egyedül a Times vállalta a kockázatot. Az első híradást követő csend arról 
győzte meg Carr Van Anda főszerkesztőt, hogy a hajó elpusztult. 

Van Anda tehát kockáztatott; ha a korai kiadás azt harsogta világgá, hogy a 
Titanic süllyedőben van, a nőket pedig mentőcsónakokban vízre bocsátották, a 
következő kiadás befejezett tényt közölt: a Titanic elsüllyedt. 

Reggel nyolc órakor a riporterek megrohamozták a White Star Line 
irodáját a Broadway 9. szám alatt. Philip A. S. Franklin alelnök elhessegette a 
rémhíreket: még ha jéghegybe ütközött is a Titanic, az idők végezetéig a 
felszínen képes maradni. "Feltétlenül bízunk a Titanicban. Meggyőződésünk 
szerint a hajó elsüllyeszthetetlen!" — mondta. 

De azért nyomban izgatott hangú táviratot küldött Smith kapitánynak: 
"Aggodalommal várjuk értesítését, illetve az utasok sorsáról szóló jelentést." 

Déltájban özönleni kezdtek az irodába az utasok hozzátartozói: Mrs. 
Benjamin Guggenheim és bátyja, De Witt Seligman... Mrs. Astor apja, W. H. 
Force... Ifjabb J. P. Morgan... és kívülük százan meg százan, a névtelenek 
szerettei. Gazdag és szegény egyforma választ kapott, megnyugtató mosoly 
kíséretében: aggodalomra semmi ok, a Titanic elsüllyeszthetetlen... 
Bármilyen helyzetben a felszínen marad, két-három napig mindenképpen. 
Mentőcsónak persze mindenki számára van elegendő. 

Ekkor a sajtó is a hajóstársaság mellé állt. Az Evening Sun ezzel a 
szalagcímmel került az utcára: 

MINDENKIT MEGMENTETTEK A TITANIC ÖSSZEÜTKÖZÉSE 
UTÁN. 

A cikk részletesen beszámolt róla, hogy valamennyi utast átmentették a 
Parisian és a Carpathia fedélzetére, a Titanicot pedig vontatókötélen húzza 
Halifaxbe a Virginian. 

Bizakodó volt az üzleti világ is. Az első híradások után a Titanic 
rakományára a viszontbiztosítási ráta ötven százalékra emelkedett, majd elérte 
a hatvan százalékot. De az optimizmus növekedésével a londoni jegyzés 
visszaesett ötven pontra, majd harmincötre, harmincra, végül megtorpant 
huszonöt százaléknál. 

A Marconi-értékpapírok árfolyama viszont rohamosan emelkedett. Két nap 
alatt ötvenöt ponttal szaladt fel, egészen 225-re. Nem rossz eredmény olyan 
értékpapírok esetében, amelyek közül egy részvény egy éve még legföljebb 
évi két dollárt jövedelmezett. Az IMM pedig, a mammuttársaság, amely a 
White Star Line-t is a markában tartotta, a reggeli lanyha jegyzés után kezdett 
erőre kapni. 


De rossz híreket is lehetett hallani. Hivatalosan semmit, de a rádiósok, akik 
fogták az atlanti jelzéseket, egyre nyugtalanabb hírekről számoltak be. Ezeket 
ugyan nem az ő fülüknek szánták, de a lényegük valahogyan mégis elterjedt. 
Aznap délután a Cunard egyik hivatalnoka a belvárosban azt hallotta egy 
barátjától, hogy a Titanicnak vége: elsüllyedt, elpusztult. Egy New York-i 
üzletember ugyanezt táviratozta a barátjának Montrealba. A White Star 
alelnöke, Franklin is hallotta a hírt, de a forrást megbízhatatlannak vélte, 
értesülését tehát megtartotta magának. 

6 óra 15 perckor aztán minden összeomlott. Az Olympictől végre hír 
érkezett: a Titanic éjjeli 2 óra 20 perckor elsüllyedt. A Carpathia vette fel a 
mentőcsónakokat és összesen 675 túlélővel New Yorkba tart. Ezt a híradást 
néhány óráig visszatartották. Hogy miért, azt máig sem tudja senki, és 
sohasem került a napvilágra bizonyíték arról, amit a World állított, hogy 
tőzsdei hiénák keze volt a késleltetésben, Wall Street-i spekulánsoké, akik 
viszontbiztosítást kötöttek rakományukra. 

Franklin még mindig erőt gyűjtött hozzá, hogyan közölje a nyilvánossággal 
a hírt, amikor a White Star Line irodájában már hetet ütött az óra. Egy élelmes 
riporter, érezve a tragédiát, egyszerűen berontott az igazgató irodájába. 
Többen követték. Franklin dadogni kezdett: 

— Uraim — mondta —, mélységes sajnálattal közlöm, hogy a Titanic ma 
reggel 2 óra 20 perckor elsüllyedt, 

Először csak ennyit akart közölni, de a riporterek apránként többet is 
kicsikartak belőle. Nyolc órakor: az Olympic "nem közölte, hogy az utazók és 
a legénység teljes egészében megmenekült volna". 8 óra 15-kor: 
"Valószínűleg számos emberélet esett áldozatul." 8 óra 45-kor: "Félő, hogy a 
veszteség emberéletben meglehetősen nagy." Kilenc órakor nem kertelhetett 
tovább. Akkor már "iszonyatosnak" mondotta a veszteséget, sőt hozzátette: 
másik hajót még lehet építeni, de "az emberéleteket visszaadni soha". 

10 óra 30-kor megérkezett Vincent Astor, a multimilliomos fia és eltünt 
Franklin ajtaja mögött. Rövid idő múlva sírva távozott. Valami sejtelem arra 
indított egy riportert, hogy felhívja telefonon John Jacob Astor feleségének 
édesapját, W. H. Force-ot. 

— Édes Istenem — kiáltott fel az öregúr —, ne mondjon nekem ilyet! Honnan 
veszi ezt? Nem igaz! Nem lehet igaz! 

Az újságíróknak nem sikerült megtalálniuk Strausék lányát, Mrs. Alfred 
Hesst. Az asszony ugyanis különvonattal kora délután Halifaxbe utazott, hogy 
ott legyen, amikor bevontatják a kikötőbe a sérült Titanicot. A vonatot a White 
Star Line bocsátotta rendelkezésére. Nyolc óra tájban már Maine államon 
keresztül robogott a vonat, és Mrs. Hess az étkezőkocsiban beszélgetett az 
újságírókkal, ő volt az egyetlen nő a vonaton; kissé még élvezte is a helyzetet. 


Éppen egy pohár grape fruitot emelt a szájához, amikor a vonat lassított, 
megállt, majd tolatni kezdett és meg sem állt Bostonig. Ott Mrs. Hess a 
következő hírt kapta a társaságtól: "Változtak a tervek. A Titanic utasai 
egyenesen New Yorkba tartanak." Mrs. Hess tehát hálókocsi jegyet váltott és 
egy másik vonattal utazott vissza New Yorkba. A pályaudvaron másnap kora 
reggel a bátyja várta. 

— Elég rosszul állnak a dolgok — ezzel fogadta. 

Most már közzétették az életben maradottak névsorát és a White Star Line 
irodáját ismét megostromolta a tömeg. Mrs. Frank Farguharson és Mrs. W. H. 
Marvin gyermekeikről akartak értesülést szerezni, akik a hajón indultak 
nászúira. A fiatalasszony anyja, Mrs. Farguharson boldogan sikoltott föl, 
mikor megpillantotta a nevet: Mrs. Daniel Marvin, de kénytelen volt elfojtani 
örömét, amikor észrevette, hogy Mr. Marvin neve nem áll mellette. 

Mrs. Ben Guggenheim még abban a reményben ringatta magát, hogy nem 
futott be valamennyi mentőcsónak. — Talán még ott tévelyeg szegény férjem a 
tengeren — mondogatta zokogva. 

És ez nem is volt lehetetlen. A Carpathiáról nem érkezett közvetlen 
jelentés, mert Rostron a rádióadót hivatalos közlések és a hajótöröttek 
üzenetei céljára tartotta fenn, így aztán az újságírók azt Írták, amit csak ki 
tudtak találni. Az Evening World sűrű ködről regélt, a Titanic 
szirénabúgásáról, a földrengés dübörgéséhez hasonló összeütközésről. A 
Herald leírta, hogy a hajót valósággal kettéhasította a jéghegy, nyomban 
sötétbe borult és a szerencsétlenség pillanatában fel is billent. 

Amikor azután a képzelőerő lassan elfogyott, a lapok szidalmazni kezdték 
a mentőhajót és bátor tengerészeit. Az Evening Mail eképpen méltatlankodott: 

AZ AGGÓDÓKAT BOSSZANTJA A CARPATHIA HALLGATÁSA. 

A World így duzzogott: 

A CARPATHIA TITKOLJA A TITANIC VESZTESÉGEIT. 

Így következett el kedd után szerda, szerda után csütörtök — és még mindig 
nem volt biztos hír. Most már a hetilapok is bajban voltak; a Harper s Weekly 
közreadta a hajón utazó előkelőségek névsorát, főként a Harper család egyik 
tagját emlegették, Henry Sleeper Harpert, a képes magazin társtulajdonosát. A 
lap regélt "az iszonyú ködről", "a félelmetes megrázkódtatásról", majd kissé 
ügyefogyottan igyekezett megnyugtatni olvasóit: "A történteket illetően meg 
kell jegyezni: egyelőre mindez csak feltevés." De a Harpers emlékeztette 
olvasóit: törvényszámba megy, hogy mindig a nők és a gyermekek az elsők. 
"Ez a szabály réges-rég kötelező minden tisztességes férfira, aki tengerre 
száll." Következő számában a magazin igyekezett kivédeni a felháborodás 
hullámát, hiszen Henry Sleeper Harper sértetlenül futott be pincsistől, 
egyiptomi szolgástól. A Harper s lelkendező interjút közölt Mr. Harperral. 


Csütörtök éjszaka vége szakadt a várakozásnak. A Carpathia elhaladt a 
Szabadság fáklyás szobra mellett; érkezését tízezer ember nézte végig a 
Batterytől. Amikor a Cunard-hajó elhaladt az 54-es mólónál, harmincezres 
tömeg szorongott a parton az esőben. Rostron a riportereket nem engedte fel a 
hajóra, a Carpathia fölfelé haladt a North Riveren, miközben kisebb gőzösök 
pöfögtek mellette és megafonon harsogták kérdéseiket a riporterek. 

8 óra 37 perckor érte el a hajó a horgonyzóhelyet és kezdte leereszteni a 
Titanic mentőcsónakjait, hogy ne akadályozzák a kikötésben. A csónakokat a 
White Star Line mólójához kötötték ki, ahol reggelig a szuvenírvadászok 
minden mozgathatót leszedtek róluk. A Titanic nevét jelző táblácskát 
mindegyikről eltávolíttatta a hajózási társaság. 

9 óra 35 perckor kötött ki a Carpathia. Leeresztették a hajóhidat és először 
a túlélők léptek partra. Aztán előkerült egy barna vitorlavászon útizsák, 
megtömve, hogy kidagadt a magas oldala. Odavitték a vámtiszthez, aki a G 
kezdőbetűs utasok poggyászát kezelte. Ez volt az egyetlen poggyász, amelyet 
a Titanicról átmentettek. Tulajdonosa, Samuel Goldenberg tagadta, hogy 
ennyire jól megszervezte volna az értékmentést. Kijelentette, hogy a 
Carpathia fedélzetén vásárolt mindent, és ruhaneműn kívül csak a 
legszükségesebb holmi van a zsákban: pizsama, kabát, nadrág, köntös, 
esőkabát, papucs, pokróc, ingek, toalettholmi és cipő magának meg a 
feleségének. 

A Carpathia befutása után nem kellett többé találgatni, ki élte túl a 
katasztrófát, de legkevésbé sem derült ki, mi történt valójában. Az életben 
maradottak hozzátették a maguk miítoszait és meséit a szárazföldön költött 
zavaros történetekhez. Egyeseket valóban megzavart, megtört a sok izgalom. 
Sokan viszont túlságos izgalmi állapotban élték át a tragédiát. A bőbeszédűek 
viszont az újságírók faragtak megrázó történeteket. Némelyeket a szörnyű 
élmények, másokat a szégyen némított el. 

Az újságok valóban hihetetlen esetekről számoltak be: Emilio Fortaluppi 
másodosztályú utas például órákon át lovagolt volna meg egy jégtáblát. .. Miss 
Marie Young már az összeütközés előtt egy órával látta a jéghegyet... Jack 
Williams és William French matrózok "saját szemükkel látták", hogy a tisztek 
"hat embert lepuffantottak, mint a kutyát..." Robert W. Daniel philadelphiai 
bankár kibérelte a Carpathia rádiókészülékét a visszaúton. A tények persze 
ellene szóltak az ilyen ostobaságoknak, de az újságra éhes közvélemény nem 
törődött az igazsággal. 

Csak az égbolt volt a határ. Április 19-én a New York Sun című lap közölte 
George Brayton első osztályú utas "szemtanúi" nyilatkozatát: 


— Sütött a hold, és többen, akik élveztük a friss levegőt, a fedélzeten 
sétálgattunk. Smith kapitány a parancsnoki hídon tartózkodott, amikor 
felharsant az őrszem figyelmeztető kiáltása: jéghegy közeledik. Amikor 
megláttam, úgy 300 láb magasnak becsültem. Körülbelül 200 yard 
távolságban lehetett, pontosan előttünk. Smith kapitány parancsszavakat 
kiáltott... mi, sétálók, a hajó orrába rohantunk. Amikor láttuk, hogy 
elkerülhetetlen az összeütközés, a hajó farába futottunk... Akkor 
bekövetkezett az összeütközés és az utasokat elfogta a pánik... A baleset este 
10 óra 30 perc tájban érhetett bennünket... Ha jól emlékszem, az első 
kazánrobbanásra éjfél körül került sor. Véleményem szerint Smith kapitány 
csak akkor kezdett komolyan nyugtalankodni. . . 

Jonas Briggs, a Carpathia matróza Rigelről, a derék újfundlandi kutyáról 
mesélt, amely leugrott a süllyedő 7itanic fedélzetéről, és egészen a 
Carpathiáig kísért egy mentőcsónakot, ugatásával jelezve  Rostron 
kapitánynak: közelednek a megmenekültek. 

Valamennyiük gondolatait más és más foglalkoztatta. Reginaid Lee 
őrszem, aki bajtársa, Fleet mellett állt abban a szörnyű percben, valami 
ködfelhőről beszélt a horizonton. Társa állítólag azt mondta ekkor: 
"Szerencsénk lesz, ha ezt megússzuk." Fleet egyáltalán nem emlékezett, hogy 
ilyesmit mondott volna. 

Az első osztály férfiutasainak egyike igen körültekintően magyarázta, 
hogyan került a 7-es csónakba, amely elsőnek távozott a Titanictól. 

— Egy kérdésben állhatatosan kitartottak a nők. Nem voltak hajlandók 
mentőcsónakba szállni, ameddig a férfiak nem szálltak be. Féltek, mi lesz 
velük a tengeren, ha csak magukban vannak, csupa asszony. Nem is csodálom, 
bátorság kell beszállni egy ilyen törékeny járműbe, méghozzá le is eresztik 
őket a csikorgó darukon. Még a férfiak sem vállalták ezt a kockázatot. Egy 
tiszt megállt mögöttem és rám kiáltott: "Maga elég nagy darab ember ahhoz, 
hogy az evezőt húzza. Ugorjon már be a csónakba, különben sose vesszük rá a 
nőket, hogy ők is beüljenek!" — Így aztán erővel vettek rá, bár megvallom, az a 
nagy hajó sokkal biztonságosabbnak látszott, mint az apró csónakok! 

Lassacskán mégis kiszivárgott a teljes igazság, de sok olyan eset máig is 
megvan a köztudatban, amelyek az első napokban születtek... A hölgy, aki 
nem volt hajlandó megválni dán dogjától... A zenekar, amint a "Közelebb 
Tehozzád, Istenem"-et játssza... Hogy Smith kapitány és Murdoch első tiszt 
öngyilkosságot követett el... Hogy Mrs. Brown revolverrel a kézben 
parancsolgatott a 6-os csónakban. 

Ám a legendák is hozzátartoznak a nagy eseményekhez, és ha révükön 
önfeláldozó, nemes cselekedetek emléke marad fenn, akkor megvan a maguk 
szerepe. 


Mindenkit megrázott a katasztrófa. Sok országban félárbocra eresztették a 
zászlókat. A Macy áruházat és a színházakat bezárták. A francia hajóstársaság 
lemondta a fogadást az új France nevű hajón. Southampton, a legénység nagy 
részének szülővárosa gyászba borult. Egyetlen utcájában húsz család vesztette 
el hozzátartozóját. Montrealban lemondtak egy katonai díszszemlét. V. 
György angol király és Taft elnök részvéttáviratot váltott egymással. Hogy le 
ne maradjon, II. Vilmos császár is részvétét nyilvánította. A dúsgazdag 
bankár, J. P. Morgan nem tartotta meg új szanatóriumának felavatási 
ünnepségét, amelynek építkezését éppen akkor fejezték be Aix-les-Bains-ben. 

Még az előkelőségek névjegyzékében, a Social Registerben is zavart 
okozott a katasztrófa. Akkoriban már az is mércéül szolgált a társadalmi 
helyzet megítélésében, hogy ki melyik hajón utazott, amit a névjegyzék is 
számon tartott. A katasztrófa váratlan problémát okozott. Az, hogy egy család 
a Titanicon kel át az óceánon, az rangot jelentett, de ez a tényközlés így 
képtelenség lett volna — hiszen a hajó elsüllyedt. Ha viszont azt közlik, hogy a 
szóban forgó család a csendesen cammogó Carpathian érkezett, szintén 
félrevezető. Mi a kivezető út ebből a dilemmából? Azok esetében, akik 
elpusztultak, a névjegyzék áthidalta a nehézségeket azzal, hogy a név után 
egyszerűen megjegyezte: "Meghalt a tengeren, 1912. április 15-én." Az 
életben maradottak esetében végül a következő megfogalmazást közölték: 
"Megérkezett 1912. április 18-án, Titan-Carpath." A kötőjel az évszázad 
legnagyobb tengeri katasztrófáját jelzi! 

Az embereket nemcsak maga a tragédia zaklatta fel, nemcsak az, hogy a 
katasztrófa nem volt feltétlenül elkerülhetetlen, hanem a sors játéka. Ha a 
Titanic figyelmet szentel a hat jégjelentésnek azon a vasárnapon... Ha a 
jéghelyzet normális lett volna... Ha a tenger viharos, az éjszaka pedig 
holdfényes... Ha csak tizenöt másodperccel hamarabb veszik észre a 
jéghegyet... Ha más helyen éri a hajót a jégsarkantyú... Ha a vízzáró 
rekeszfalakat egy további fedélzet magasságában is megépítik... Ha lett volna 
elég mentőcsónak... Ha a Californian segítséget nyújt. Ha ebből a sok 
"ha"-ból csak egy is megtörténik, mindenki, vagy sokkal több ember életben 
marad azon az éjszakán. De valamennyi "ha" a Titanic ellen fordult, akárcsak 
valami görög tragédiában. 

Ezek a gondolatok csak akkor támadtak fel, amikor április 15-ének derűs 
reggelén a Carpathia megfordult és New York felé indult. A túlélők akkor 
még kimerültén nyújtóztak el a fedélzeti nyugágyakban, vagy kávét ittak az 
ebédlőben, vagy egyszerűen azon törték a fejüket, hogy ugyan mit öltsenek 
magukra. 

A Carpathia utasai rendkívüli együttérzést tanúsítottak. Tartalék fogkefét 
ástak elő, ruhát kölcsönöztek, a mentőcsónakokban hozott takarókból 


mackóruhát varrtak a gyerekeknek. A Macy áruház Portugáliába készülő 
borbevásárlója valóságos védőangyalként gondozta a Gimbels áruház három 
bevásárlóját. Mrs. Louis Ogden kávét vitt két élénk színű ruhába öltözött 
hölgynek, akik félrehúzódva ültek a sarokban. — Menjen innen — mondták 
azok —, most néztük végig, hogyan fulladt a vízbe a férjünk! 

Volt, aki szinte úgy érezte: másodszor is megszületett. .. Lawrence Beesley 
rádióüzenetet fogalmazott, amelyben hírül adta, hogy életben maradt. 
Másoknak több idő kellett, hogy magukhoz térjenek. Gracie ezredes egy 
csomó takaró alá bújt az ebédlőszalon pamlagán, amíg ruháit a konyhában 
szárították. Bruce Ismay reszketegen ült az orvos szobájában, nyugtató 
injekciók hatása alatt. Harold Bride egy luxuslakosztályban feküdt: egy nő 
hajolt föléje, és ő csak azt érezte, hogy kisimítják a haját a homlokából és az 
arcát dörzsölgetik. 

Jack Thayer egy szomszédos kabinba került. Egy kedves utas pizsamát 
kölcsönzött neki és átadta a fekvőhelyét. Most, hogy Thayer befeküdt az 
ágyba, eszébe jutott, hogy tíz órával ezelőtt is lefeküdt már egyszer. Érezte a 
vászonlepedő hűvösségét és eszébe jutott, hogy az imént megivott pohárka 
brandy az első tömény szesz volt az életében. Vagyis hát: felnőtt lett belőle. 

Odalent a  Carpathia gépei megnyugtatóan egyenletes ritmusban 
dübörögtek. Odafent az árbocozaton át fütyült a szél. Előttük volt New York, 
vagy egy philadelphiai otthon. Mögöttük a napsugarak a Titanic 
borbélyüzletének élénk, vörös-fehér csíkos oszlopán csillogtak, amint a 
fahengert ide-oda dobálták a hullámok. De Jack Thayer erről már nem tudott, 
nem is bánta. A brandy megtette hatását. A fiú hamarosan mély álomba 
merült. 


Tények a Titanicról 


— Soha többé nem lesz hozzá hasonló — állította Charles Burgess pék, aki 
igazán értett a hajókhoz. Negyvenöt esztendeig szolgált az Atlanti-óceánon, 
ismerte valamennyi gőzöst: az Olympicot, a Majesticet, a Mauretaniát, ahány 
csak volt. Később pecsenyeszeletelő volt a Oueen Elizabeth konyháján. 
Valószínűleg Burgess volt az utolsó, aki a Titanic egykori személyzetéből 
még az 1950-es években 1s tényleges szolgálatot teljesített. 

— Hát igen, valóban olyan volt, mint az Olympic, de hát mennyivel 
választékosabb! — emlékezett Burgess. — Nézzük csak az ebédlőszalont. Az 
Olympicon nem is volt benne szőnyeg, de a Titanicon... istenem, majdnem 
térdig süppedt benne az ember lába! És a bútorok! Olyan súlyosak voltak, 
hogy megmozdítani se tudta őket az ember. No meg az a csodás falburkolat. . . 


Csinálhatnak nagyobbat, meg gyorsabbat is..., de az a gondosság, meg az 
igyekezet, amit a Titanicba beleadtak! Gyönyörűszép hajó volt, remek hajó! 

Burgess rajongása jellegzetes. A Titanic mindenkit elbűvölt, aki részt vett 
az építésében, vagy a személyzetéhez tartozott. Ez annyira így van, hogy 
amint múlnak az évek, egyre mesésebb híre lesz. Akik megmenekültek, 
később azt állították, hogy "kétszer akkora volt, mint az Olympic". A 
valóságban ez a kettő testvérhajó volt, és a Titanic mindössze 1004 tonnával 
nagyobb vízkiszorítású. Mások felidézik golfpályáit, a teniszszobát, a 
tehénistállót, ahonnan mindennap fÍriss tej érkezett, és a többi szolgáltatást, 
ami még a White Star Line hasonló luxusajánlatait i5 felülmúlta. 

A Titanic anélkül is impozáns hajóóriás volt, ha nem szépítünk a tényeken. 
Összsúlya 46 328 tonna, vízkiszorítása 66000 tonna. Méretei: hossza 882,5 láb 
(270 méter), szélessége 92,5 láb (28 méter), magassága a vízvonaltól a 
csónakfedélzetig 60,5 láb (18,5 méter), illetve a gerinctől a négy óriás kémény 
tetejéig 175 láb, több mint 52 méter. Köznapi hasonlattal: tizenegy emelet 
magas volt és egyhatod mérföld hosszú. 

A két szélső hajócsavart négyhengeres dugattyús hajtóművek két sora 
mozgatta, egy alacsony nyomásos turbina pedig a középső hajócsavart. A 
hajtóművek teljesítménye együttvéve 50 000 lóerőt tett ki, de ezt akár 55 000 
lóerőre i5 fokozni lehetett. A hajó teljes sebessége 24-25 csomó volt, vagyis 
ennyiszer egy tengeri mérföld óránként, s ha egy tengeri mérföldet 1852 
méternek veszünk, a maximális sebesség elérte az óránkénti 44-46 kilométert. 

A hajó legérdekesebb berendezése talán mégis a vízkamrarendszer volt. A 
kettős fenekű hajó alsó részében tizenhat zárható rekesz volt. Ezeket tizenöt 
rekeszfal választotta el egymástól; furcsa módon nem építették őket eléggé 
magasra. Az első két, valamint a hátsó öt rekeszt csak a D fedélzet 
magasságáig építették ki, a középső ötöt pedig csak az E fedélzetig. A hajónak 
mégis sikerült volna vízen maradnia, ha bármelyik kettőt elárasztja a tenger, 
és mivel olyan összeütközést elképzelni sem tudott senki, hogy két kamránál 
több rongálódjon meg, a Titanicot "elsüllyeszthetetlen" hajónak minősítették. 

Az "elsüllyeszthetetlen" Titanicot a belfasti Harland és Wolff hajógyárban 
bocsátották vízre, 1911. május 1-én. Ezután tíz hónapig tartottak a belső 
szerelési munkálatok és a berendezés. A Titanic 1912. április 2-án indult el 
próbaútjára és 3-án érkezett Southamptonbe. Egy héttel később indult első 
átkelésére, New Yorkba. Az utazás főbb adatai: 


1912. április 10. 
Déli 12 óra: A hajó kifut a southamptoni kikötőből. Hajszál híján 
összeütközik a New York nevű amerikai óceán járóval. 
Este 7 óra: Cherbourg-ban utasokat vesz föl. 


1912. 


1912. 


1912. 


Este 9 óra: Elhagyja Cherbourg-t, az írországi Oueenstown (ma: Cobh) 
felé. 


április 11. 

Délután 12.30: Horgonyt vet Oueenstownban, utasokat (főként 
kivándorlókat) és postát vesz fel. A személyzet egy tagja, egy fűtő 
dezertál. 

Délután 2 óra: Kifut Oueenstownból New York felé, 1316 utassal és 
891 fő személyzettel. 


április 14. 

A Caronia jeget jelez az északi szélesség 427 nyugati hosszúság 49-51" 
területen. 

Du. 1 óra 42 perc: A Baltic jeget jelent az északi szélesség 417 51", 
nyugati hosszúság 497 52" területen, 

1 óra 45 perc: az Amerika jégjelentése: északi szélesség 41" 27", nyugati 
hosszúság 509); 8". 

Este 7 óra: a hőmérséklet 43" (F), vagyis 6,1 7C. 

7 óra 30 perc: a hőmérséklet 39" (F), vagyis 3,8 "7C. 

7 óra 30 perc: a Californian jeget jelent az északi szélesség 427 3-nél. 

9 óra (este): a hőmérséklet 337 (F), alig fagypont alatt. 

9 óra 30 perc (este): Lightoller második tiszt figyelmezteti a hajóácsot 
és a gépházat, ügyeljenek a friss víztartalékra, nehogy befagyjanak a 
tartályok, az árbockosarat jégügyeletre utasítja. 

9 óra 40 perc: a Mesaba jeget jelent az északi szélesség 429-41" 25", 
nyugati hosszúság 499-50? 30" területen. 

10 óra este: a hőmérséklet 327 (F). 

10 óra 30 perc: a tengervíz hőmérséklete 319-ra süllyedt, fagypont alá. 
11 óra (este): a Californian jégveszélyt jelez, de megszakad az adás, 
mielőtt pontos helymeghatározást adna. 

11 óra 40 perc (este): a hajó összeütközik a jégheggyel, az északi 
szélesség 41" 46", nyugati hosszúság 507 14-nél. 


április 15. 

12 óra 5 perc: kiadják a parancsot, hogy tegyék szabaddá a 
mentőcsónakokat és sorakoztassák fel az utasokat és a teljes 
személyzetet. 

12 óra 15 perc: az első segélykérő rádiójelzések. 

12 óra 45 perc: fellövik az első rakétát. 

12 óra 45 perc: leeresztik az első, a 7-es számú mentőcsónakot. 


1 óra 40 perc: fellövik az utolsó rakétát. 

2 óra 5 perc: leeresztik az utolsó csónakot (D összecsukható 
mentőcsónak). 

2 óra 10 perc: az utolsó rádió jelzés. 

2 óra 18 perc: kialszik az elektromos világítás. 

2 óra 20 perc: a hajó elsüllyed. 

3 óra 30 perc: a csónakok észlelik a Carpathia rakétáit. 

4 óra 10 perc: a Carpathia felveszi az első mentőcsónakot (a 2-est). 

8 óra 30 perc: beérkezik az utolsó mentőcsónak (a 12-es). 

8 óra 50 perc: a Carpathia 705 túlélővel elindul New York felé. 


Ennyit a tényekről. Ezenkívül rengeteg a titokzatos mozzanat. Talán 
sohasem vetődött még fel annyi megválaszolhatatlan kérdés, mint a Titanic 
esetében. Példák: 

Hány emberélet pusztult el? Egyes források szerint 1635. Az amerikai 
kongresszusi vizsgáló bizottság szerint 1517. A Brit Kereskedelmi Kamara 
összesítő adata: 1503. A brit vizsgáló bizottság végeredménye: 1490. A 
legvalószínűbbnek a Brit Kereskedelmi Kamara adata látszik, nem számítva J. 
Coffy kazánfűtőöt, aki Oueenstownban dezertált. 

Milyen volt a túlélők nemek szerinti és társadalmi megoszlása? 

A Sphere című angol hetilap ezeket a szomorú adatokat táblázatba foglalta. 
A halottak, illetve a túlélők számaránya az egyes hajóosztályokon a következő 
volt a lap szerint: 


Első osztályú utasok 


Életét vesztette Megmenekült 
115 férfi 58 férfi 
5 nő 139 nő 
1 gyermek 5 gyermek 
Másodosztályú utasok 
Életét vesztette Megmenekült 
147 férfi 13 férfi 
15 nő 78 nő 
0 gyermek 24 gyermek 
Fedélközi utasok 
Életét vesztette Megmenekült 
399 férfi 55 férfi 
81 nő 98 nő 


53 gyermek 25 gyermek 


Legénység 
Életét vesztette Megmenekült 
686 férfi 189 férfi 
2 nő 21 nő 
Összesen elpusztult Összesen megmenekült 
1347 férfi 315 férfi 
103 nő 336 nő 
54 gyermek 54 gyermek 


A megmenekült utasok százalékos aránya hajóosztályok szerint. 

Ugyancsak a Sphere táblázata szerint megmenekült az első osztályú utasok 
63, a másodosztályúak 42, a fedélköziek 25 és a legénység 23 százaléka. 

Figyelemre méltó, hogy az első osztályú férfiak nagyobb arányban 
menekültek meg (34 százalék), mint a fedélközi gyermekek (30 százalék). Az 
első osztályú hölgyutasok 97 százalékát megmentették, a fedélköziek közül a 
férfiak 12, a nők 55 százalékban élték túl a katasztrófát. 

A fedélközi férfiutasok (főként szegény skandináv, délszláv és közel-keleti 
kivándorlók) vesztesége volt a legsúlyosabb (454 férfiutas közül mindössze 55 
maradt életben), utánuk következik a legénység, amelynek férfitagjai közül 88 
százalék veszett a vízbe (875 főből 686), természetesen a fedélzeten 
szolgálatot teljesítők közül is igen sok vesztette életét, de a gépházban, a 
kazánoknál és a szivattyúknál az utolsó pillanatig kitartó bátor legénység 
vesztette a legtöbb embert. 

(Megjegyzés: Jóllehet a szerző más helyütt idéz néhány ilyen jellegzetes 
adatot, ezt és az előző pontot az illusztrált angol kiadás egyik diagramjából 
állítottuk össze. Hogy milyen mértékű volt tehát a luxushajón az 
osztálydiszkrimináció, azt az olvasó ezek után könnyen áttekintheti. — A 
Szerk.) 

Hogyan hagyták el a hajót az emberek? Majdnem minden nő, aki 
megmenekült és erről faggatták, határozottan kijelentette: "az utolsó 
csónakkal". Ennyi nő nyilvánvalóan nem szállhatott ugyanabba a csónakba, 
mégis olyasféle ez, mint amikor egy nő életkora felől érdeklődnek; ez 
egyszerűen nem illik. A brit, valamint az amerikai vizsgáló bizottságok előtt 
tett tanúvallomások gondos elemzése alapján eléggé világosan megállapítható, 
hogyan hagyták el az utasok a hajót, de még ezután is maradtak 
ellentmondások. A brit vizsgálat során mindenkitől megkérdezték, hányan 


voltak a csónakban, majd összegezték a minimális számadatokat. Az 
eredmény jelentős eltérést mutat. 


A leeresztett mentőcsónakok 


utasainak száma az életben A csónakok túlélőinek 
maradottak minimális tényleges száma 
becslése szerint 
Személyzet 107 210 
Férfiutas 43 126 
Nőés gyermek 704 369 
Összesen 854 705 


Ez röviden annyit jelent, hogy 200 százalékkal több férfi és 45 százalékkal 
kevesebb nő szállt mentőcsónakba, mint amennyire a legkonzervatívabb 
túlélők becsülték. Ehhez még hozzá kell számítani azt a tényt is, hogy a 
csónakok legalább huszonöt százalékkal kevesebb utassal indultak el, mint 
amennyire a szemtanúk becsülték. 

Milyen időpontban történtek az események? Mindenki egyetért abban, hogy 
a Titanic este 11 óra 40 perckor ütközött a jéghegynek, majd hajnali 2 óra 20 
perckor süllyedt el. De ezenfelül úgyszólván minden válasz ellentmondó arra 
vonatkozólag, mi történt e két időpont között. A könyvünkben megadott 
időpontok közlése a közvetlenül érdekelt személyek állításainak lelkiismeretes 
mérlegelése alapján történt, de korántsem bizonyosak. Egyszerűen túlságosan 
nagy volt az idegfeszültség. Jó példa erre Mrs. Louis M. Ogden esete, aki a 
Carpathia utasa volt. Miközben az asszony segített az első menekülteken, 
megkérdezte a férjét, hány óra van. Mr. Ogden órája azonban megállt, ezért a 
férfi azt felelte, hogy délután fél öt lehet. A valóságban reggel fél tíz volt. A 
házaspár a nagy izgalomban egyszerűen elvesztette az időérzékét. 

Hitelesek-e a párbeszédek? Könyvünk nem tartalmaz lejegyzett 
beszélgetéseket. Amit idéztünk, abban csak későbbi visszaemlékezésekre 
támaszkodtunk. Ezekben sok lehet a hibaforrás. Ugyanaz a párbeszéd néha 
csak kisebb eltéréssel szerepelt, így legalább négy változatban maradt fenn az 
a beszélgetés, amely Rostron kapitány és Boxhall negyedik tiszt között folyt 
le, miután a 2-es számú mentőcsónak a hajó oldala mellé simult. De 
valamennyi variáns lényege ugyanaz, csak egyes szavak térnek el benne. 

Mit játszott a zenekar? A legenda szerint természetesen a zenekar úgy 
süllyedt el a hullámokban, hogy a muzsikusok a "Közelebb Tehozzád, 
Istenem"-et játszották. Sokan máig is kitartanak emellett, és semmi ok 
kétségbe vonni őszinteségüket. Mások viszont kitartanak amellett, hogy végig 


ragtime-et játszottak. Egy férfi, aki az utolsó percig a zenekar közelében 
tartózkodott, úgy emlékezett, hogy az égvilágon semmit nem játszottak. Ebben 
az összevisszaságban Bride második rádióstiszt vallomása tűnik a leginkább 
megbízhatónak. Bride fegyelmezett megfigyelő volt, aki a legapróbb 
részletekig pontos leírást adott, ráadásul az utolsó pillanatig a hajón 
tartózkodott. Bride tisztán emlékezett, hogy amikor a csónakfedélzet víz alá 
merült, a zenészek még mindig játszottak, éspedig az "Ősz" című episzkopális 
himnuszt. 

Volt-e olyan férfi, aki női ruhában menekült meg? Amikor könyvünk 
anyagát gyűjtöttük, név szerint négy első osztályú utast emlegettek, aki női 
álruhájának köszönhette az életét. Erre semmiféle bizonyíték sincs, sőt 
nyomós tények bizonyítják az ellenkezőjét. A kutatás például kiderítette, hogy 
egyiküket egy riporter gyanúsította meg bosszúból, mert nem volt hajlandó 
nyilatkozni neki. Egy másik túlélő politikai szerepet játszott, s az ellenpárt 
akarta befeketíteni. Ismét egy másik a társasági pletyka áldozata lett. Ez a férfi 
különben előbb hagyta el a Titanicot, mint a felesége. A botránylapok 
pletykarovatai "nagyvadakat" kerestek. 

Ezekre a rejtélyes kérdésekre teljes bizonyossággal soha senki sem tud 
válaszolni. Legfeljebb annyit tehettünk, hogy megfontoltan mérlegeltük a 
tényeket és tisztességgel nyilvánítottunk véleményt. Lesz, aki nem ért velünk 
egyet, s meglehet, neki van igaza. Elsietett véleményt mondani erről a 
hihetetlen éjszakáról — valóban nagy könnyelműség. . . 


Névmutató 


Megjegyzés: 

a névsor könyvünk szereplőit tartalmazza. Az eredeti utaslistán sem 
szerepeltek a szolgák, szobalányok, tehát az első osztályú gazdag utasok 
alkalmazottai. Walter Lord eredeti műve a teljes utasnévsort tartalmazza, de a 
legénység névsorát nem. Dőlt betűvel szedtük a túlélők neveit, álló betűkkel az 
áldozatokét. 

